
Kiyeyi ri dhano man jye wodho kitabo me. Ongoye adec ma kitabo 
me m’inyalo wodho, kano i masin moro, kosa poko ri ng’at man i nger 
moromoro jye mamac, makanika, wang’o kirekodinga kosa nger manman 
jye mafwodi jawodhi kitabo me k’oyeyo rin. 


Norad, W. K. Kellogg Foundation kodi Open Society Initiative for Southern 
Africa (OSISA) ama jomiyo wan kony mawodho kitabo me. 


Kitabo me amiyo fwoc mere okadhi ri jonywol paran, jothuwan, nono paran 

ma Rozvi, aka fwoc mamalo kadho ri kwarkwar Jorafrika, mapama wamito 

ryeko pajo nyathotho, ng'eyi nyaka wageti kendo piny m 'onywoli wan iye, 
Afrika. 


FWOC 


Nitye ji kweth wok hongo munyo abedo soye tundo malyel me ma jokonyan 

dongo ama, aka riameno jonyalo pidho ran ryeko manywolok me lokirok 

kataguta ma paro madi ryeko mamalo. Afwoyo wijojye aka adyeri withoth 

m’aki nyali poyo kosa tuco nyingi kisi dhano. Afwoyo Reinhild Niebuhr ro 

thenan gi yeyo pere i kitabo, nyaka to soma kitabo me gipi rango kibenga 
manitye i iye. 


Mandivamba Rukuni 


WAT KODI KWEDIROK 


Porofesa Mandivamba Rukuni sawome obedo Regional Director ma can ma 

W.K. Kellogg Foundation Afrika, aka mafwodi meno go oyido obedo Porofesa 

ma Agricultural Economics i University of Zimbabwe. Kada ameno, paro gi 

wac manitye i kitabo me jye obed’abeda apa jandiko won kende gi nyalo pere 
aka ki nyuthi paro ma kitipin m’oyido go tiyo gine. 


CAKIROK 


Kitabo pa Porofesa Mandivamba Rukuni Bedo Jarafrika obedo Iwong” ma 
aymalo ri Jorafrika, dwoko dwol poyo pajo kanyaciel ma nyanono gi oro ryeko 
me paka dhoyo makelo dongo gi nyienirok. Fwodi aripo nwang'o kitabo man 
m'ondiki i cieko, gi ryeko m'okale aka ongoye gi dhodhok ma wac aroda, 
mawodho aka tundo i kare giratima to langa teko ma Afrika 1 lutho. 

Kada ameno, paro m’onyuthi ka ko bedo nyaka paro manyutho dunyo kende. 
Jokalo ka swa, to miyo giratima to miyo radwok ma teko ma wanwang’o paka 
Jorafrika. 

Iyadyeri, wok pa kitabo me kwanyo kiganagana i paro paran ni, luwirok gi 
ryeko ma Nyienirok kosa Wirok ma Afrika, waneno lero i cowe ma ng’ungu 
mabor. Mandivamba Rukuni waco ni waripo gik wini i kacakirok mawan, 
wacoki gimaber madicwe, ama waori paka musingi madongo yo wang’e. 
Obedo wac mamakere swa gi paro ma ryeko ma Afrika ma Sankofa (Sankofa 
obedo wac ma Dhoakan manyutho ni, “waripo gik cien gi omo gikipiny ma 
waweyo cien ng’eyi nyaka wanyali medirok yo wange; ng’eyi wanyali niang” 
gim’omiyo wabedo ama konon gi nger ma walokere to wabedo paka watye 
ama kono.”). 

Kitabo me ocungo i filosofi kosa paro pa Jounhu-Ubuntu-Botho aka yere 
gi kula ma piny kodi paro pa ji gipi ma joparo ama. Mako ji gipi, kanyo 
ketho makirok me i musingi mapa Jorafrika ma wang’gin omwoc, fwoyo ji 
jye, aka ki cayi kacakirok pajo ma Afrika. Kitabo me owok i hongo maripere 
rupiri obino i hola ma kigana, munyo Jorafrika dunyo kayo jo swa aka wegi 
joganagana manoknok. Cuny Rozvi luwo gi Rukuni aka wac pajo nitye malo 
titir ma dhano jye nyalo winjo. 

Kitabo me labedo, i hongo moro, gwara madwong’ ri cuny ma Afrika i kula 
maber loyo i luse mawan. Aneno paka kitabo me obedo yudhirok marapena 
ma kitipa ma tim ma nyanono (Sankofa Movement) mapa Jorafrika makelo 
dongo gi nyienirok. 


Kwesi Kwaa Prah 
Cape Town 
September 2007 

TITIROK 


o bedo dwondan kende: ka wan wa Jorafrika waki nyalo dewo to 

waniang’ cakirok mawan kodi gikipiny ma walunjo wok kwong’ 
kwarkwar wan, to wacwire gine gi niang’ maber, to wamaro kisi gim’omiyo 
kwarkwar wan joboth to jokwo ma oro milyon gi milyon, ka waki niang’ nger 
ma kwarkwar wan joyanja maber swa to jocweyo piny pa jomiseni cango con, 
waki nyali cweyo piny ma Afrika manyien madi dongo. 

Afrika am’obedo kama ogwange ma jocale ong’ere jolokere gine ji. Wirok 
me obedo aka oyido obedo nger ma lokirok dhano. Riameno ka Joshona kosa 
Jobantu jowaco ni Unhu kosa Ubuntu kosa Botho — manyutho ni ‘bedo’ kosa 
‘bedo dhano’- nyutho ni kwarkwar wan jong’eyo wok i cakirok ni wirok wok 
weyo bedo ogwang’ t’ibedo gi ng’eyo ma nyadhano’ obedo iyadyeri nger 
malimo niang’ mamalo. 

Niang’ mamalo me omiyo kwarkwar wan joniang’ ni iki nyali bedo dhano 
gikululu kendin m’ongoye ji megi bothin. Luwirok gi remo manywolok, fwodi 
wabedo ogwange. Were owiro wan wok kwong’ kit ogwang’ moro. Me nyutho 
ni wabedo adec kwong’ ker p’ogwange, wacale gi gikipiny m’othoko wan. 
Rapok aciel kende a ni Were omiyo wan silwany paka kit cwec mogo rupiri 
go omiyo wan nyalo bedo gi wat gi wadiwan i nger madicwe. Me nyutho 
ni initye kenyo rupiri wadin bende jonitye. K’ongoye dhano man manenin 
kosa lyesa kodin, iki nyali bedo dhano. Ogwange jolanenin pagin ogwang’ 
moro: ibedo jakwor pajo kosa ciemo pajo. Par’apara nger ma simbwor ma 
dudi nenin gine! l 

Andiko kitabo me ri Jorafrika gipi kodi ji ma jowok i Afrika, ma tim gi kula 
pajo manywolok ocowo timo gimadwong’ swa i piny m’omakere. Giranena, 
tyendi kite maber matimo wat kosa mako mere gi dhano nyawotin ocakere 
bothi Jorafrika. To kada nende wang’ata watelo cako mic ma kite maber 
me ri jom’odong’ jye i piny gipi, sawome oro ryeko me manywolo Afrika 
magiraura, Afrika manyien odhyero wan. 

Giman m’omiyo kendo ayeyo ni kitabo me dicwe swa obedo rupiri Jorafrika 
wegi jong’eyo ni jofiriwa swa ro weyo kula gi tim pajo ma nyanywolok. 
Jong’eyo ni kisi ji ma joparo ni joloyo wan, nyalo bedo ni joloyo wan ro pesa, 
to joyanja i nger macweyo piny madi syem, piny makare kodi piny ma ji jye 
jorom? Jorafrika jong’eyo ni piny mathoth m’itera pakojo ni ‘piny m’odongo’ 
jofiriwa swa. Makada piny mapama tek swa loyo piny m’odong’ jye, United 
States of America, bende firiwa. Ki mitere ni ineni kalo tivi ng'eyi nyaka ineni 
nger litho kodi acanda gi ngoyok gi ciro m’othoko dini. 


Wac man m’omiyo kitabo me dicwe i hongo me ma kigana mawan obedo 
rupiri inyalo kwanyo Jarafrika i calo pere to iki nyali kwanyo calo i remo pa 
Jarafrika! Riameno Jorafrika jong’ey’ang’eya wok i nywolok pajo ni wanigi 
ka gwok maber swa tektek aka ma welo manok i piny gipi: peco kodi nono. 
Nger ma kwarkwar wan jocweyo to jocano peco gi nono i oro miya gi miya 
m’okadho obedo gima joparo iwiye m’odoco, ma oyido iki nyali nwang’o 
joma jocandereacanda swa, ma joki nyali kada nywom kosa geto peco. Paka 
yado ji jomiyo nono wor madwong?’ i Afrika gipi, me ama oyido obedo nger 
m’otire swa macowo kirig’ung’unya matwi i dyer ji. Aka tim ma nono me 
oyido nwang’ere i Afrika kende! 

To Jorafrika wiyi gin wil gi tim maber me (nono) ni rupiri jomito cako 
kwo paka Jomakwar. Ryeko ma amiyo win paka Jorafrika a ni wakiri 
walokere paka Jomakwar, to sano wanyieni wini piny mawawan ayino. 

K’ineni gikipiny mapama odonjo i piny mawan cayo kosa mito neko tim 
mawan ma nyanono, onyo wan paka Jorafrika waripo cweyo kendo nonin 
mawan, kifwo mawitowoko, kosa reyo woko to tim pa Jomakwar ama donjo 
i iye. Weyi atiti ye kutho: k’ineni inigi “peco manitye in, dhako perin gi 
nyithindo perin kende’ paka Jomakwar, to piny m’ibed’iye ko bedo piny pa 
Jomakwar, aka adhum ki cale kodi adhum pa Jomakwar, ilacandere pa gwok! 

Kwarkwar wan cango jong’eyo con mafwodi kada josayans mapama kodi 
kisoma ma remo ma nywolok ko cakere kiri, ni omerin, nyamerin, kodin 
wibedo ‘gimoro aciel aka wicale”. Oyido jong’eyo ni omin benin obedo 
benin; nyamin yokiri obedo yokiri. Iyadyeri, oyido jong’eyo ni nyimin yokiri 
jye — k’imenyo remo pajo luwirok gi sayans mapama me — jojye jobedo 
yokiri. Riameno paro pajo oyido obedo ni, ireng’o inyalo weyo nyathi pa 
nyamerin candere aka in gi nyamerin wibedo gimoro aciel ma jocale: i luwo 
m’otire, nyamerin obedo in won! Inyalo weyo nyathi perin won dimere i 
dhoyodhoyo? 

Riameno munyo kwarkwar wan jocweyo nono, jocweyo gima oyido kelo 
mar, syem gi ng’ang’o i peco, kelo dongo i nono gi iyadec jye cil gi cil... 
Ongoye kur kosa gwok mawok piny pa Jomakwar manyalo kelo gikipiny me 
Jye. 

Wac marang’wen m’omiyo kitabo me dicwe swa ka wadonjo i oro ma gana 
aryo, anwang’o ni ka wan wa Jorafrika, kada wacandere lim, fwodi wang’ata 
wang’ang’ i cuny loyo Piny gipi. Riameno lim ma wangoye gine i del, waculo 
gi ng’ang’o mawan macuny. Kama jomegi joki dewi dongo pajo macuny kodi 
wat pajo gi Were ro limo lim ma piny me to jodong’ nyaka gi nyang’ith kosa 
ryeko ma wiygin kende, wan wa Jorafrika wang’eyo wok i nywolok mawan 


ni gimadwong’ swa tektek k’imito bedo dhano m’otire obedo cuny wan. 
Wang’eyo ni kada delkwong’ wan tho, cuny wan medere kwo. 

To, nitye teko aciel, lim macuny me bende rerewoko, rupiri Jorafrika 
mathoth jokuya ni dini am’ obedo gimadwong’ makuro kula paji okiri otho. Aka 
dini no iyadyeri ama nyutho nger ma ji jokwo i nger morojye — kono obedo 
i mitan, nger mathumo banja m’otire, nger m’iparo kwong’ wac mamakere 
gi’adec perin, ryeko gipi kodi nger m’imedo gine ryeko no. Riameno dini gi 
tim pa ji jye jowok kanyaciel. Tim kosa kula pa ji makere gi nger ma ji jokwo 
gine, kite pajo, nger maripere jokwo gi wadijo, kula ma dhano ripo bedo gine 
idyeri wadigo, gima iripo timo idyeri wadin, paro perin kodi nger m’iripo 
luwo gi wadin. 

Dini, paka tim kosa kula, cungo tektek i paro kodi i yeyo. Mathoth kwong’ 
gikipiny me ki temi kosa ki pima. Iyadyeri, mathoth kwong’ gikipiny me ki 
nyali kada “kipima kosa temo”: Kada nende ikeli josayans joki nyali waco 
rin ni dini me obedo maradyeri kosa matwodo. Riameno dini obedo ketho 
yeyo perin i gikipiny ma iki nyali ridho ni obedo adyeri kosa twodo. To kada 
ameno, ro niang man maluth m'inigine miyin iketho yeyo perin i gikipiny 
no. Aka obedo yeyo me ama riwo wan gi Were. Adyeri, dini — paka nger 
matemo riwo wan gi Were — saman nyalo kosa ki nyali bedo atong’a m’otire 
kosa kada musingi m’otire tektek ri gikipiny m’odong’ jye mamakere kodi tim 
kosa kula pa dhano. To me ko bedo gimadwong’ tektek: dini mogo jye, tekiri 
riwo dhano gi Were timo tic maber. Teko wok k’ineni dini aciel ki yeyi ni dini 
m’odong’ jotire kosa jonigi thwoio mabedo. Teko wok k’ineni ka dini aciel 
kende ama ineno pagini am’otire aka m’odong’ ineno pagini joreco. 

I luwo m'otire, Jorafrika wok con mere oyido jong’eyo aka oyido joketho 
yeyo pajo ni Were madwong’ nitye. Aka Jorafrika wok con mere jong’eyo aka 
joyeyo ni wat pajo gi Were obedo luwo kwong’ kwarkwar wan. 

Weyi anyuthin gim’omiyo ber luwo wac madini i kitabo me: dhum mawoko 
kosa koloniyolisim ma kitipa pa Jowasiramu ma jowok yo malo to jodonjo i 
lowo m’othenere gi pi ma Yo malo kodi Wokcieng’ ma Afrika nyaka piyopiyo 
to Jokwirisito jodongo Yo piny ma Afrika, omiyo Jorafrika joweyo dini pa 
kwarkwar gin to jodonjo i dini madi cik. Cik me ofwonjo wan ni iki nyali 
geno wac ma kwarkwarin jowaco aka kendo t'igeno kwong’ Were k’imito 
bedo Jamusiramu kosa Jakwirisito. Luwirok gi yeyo pa jome, iki nyali luwo 
gi Were k’ineni iluwere gi kwarkwarin, kwanyowoko k’iluwo Yesu Kwirisito 
kosa Mohamad kende. 

Me kende am’obedo adol madwong’ m’ogoyi gine wan wa Jorafrika, rupiri 
munyo jonyiekowoko dini mawan, m’oyido obedo kacungo ma tim gi kula 


YA 


mawan, joculawoko miseni m’oyido wanigine. Jowarabu kodi Jomakwar 
ma jokelo adhum mawoko (koloniyolisim) joparo ni ng’eyo kodi ryeko pa 
Jorafrika oyido obedo ryeko masisiri k’opima gi ryeko pajo. Riameno, oriyi 
Jorafrika yero tim gi kula manyien kodi nger ryeko moromoro kanyaciel gi dini 
manyien. Me obedo teko madwong’ — makiri konon: wa Jorafrika wacowo 
kifiriwa kosa wanitye i teko m’ombo ma wanyalo kifiriwa kalica kosa tim gi 
kula mawan kicutho. 

Amito ni wan wa Jorafrika wanenere kendo aka wang’eyi ni waripo 
yumirok ro kwarkwar wan gi kweth ryeko ma jocoko ri wan oro milyon gi 
milyon m’okadho. Waripo niang’ ni bedi ko bedo kwarkwar wan, dunyo 
wangoye pama. Aka waripo niang” ni kwarkwar wan jomaro wan. Obedo luwo 
kwong’jo ama omiyo Were oyeyo wakwo konon. Wanyalo neno kwarkwar 
wan paka dhoyo aciel m’otire, i cuny gi del, idyeri wan gi Were. 

Dunyo amedere waco ni ndir aciel sayans laridho ni kwarkwar Jorafrika 
oyido jotire inger morojye, marapena ni kwarkwarin, kosa joma jokelin i piny 
me, ama joriwin gi Were i dhoyo m’otire swa. Ryeko mere a me: ka iluwo 
dhoyo pa yokiri, benin kodi megin gi bacere perin ma jonywolo yokiri kodi 
benin i piny me, kodi joma ma jopen rijo, iripo tundo bothi Were.Luwirok gi 
yeyo ma Afrika, inyalo tundo bothi Were makada iki soma kitabo. Kwarkwar 
wan oyido jonigi yeyo ni iki ripi wiro ji weyo Were, dini kosa yeyo pajo. Cako 
con oyido Jorafrika joyeyo ni kwarkwarjo ama jonyuthojo dhoyo makidho 
bothi Were, aka oyido josangala ka jomegi jonigi nger man matundo bothi 
Were. Paro nger me miyo kisi dhano bedo ciegin gi nyawote i syem. 

To Jorafrika ma jocowo donjo i dini manigi cik jotye i teko mabedo adec 
kwong’ topo macuny maladonjo i piny gipi, manyalo kiri kelo lweny ma piny 
gipi maradek kosa marang’wen, ka joma joluwo dini m’opokereopokere me 
jotemo neko wadigin nyaka ng’eyi jodong’i i kom. 

Maracowe, andiko kitabo me rupiri anigi paro ma amito waco ri Jorafrika 
gipi luwirok gi gima ayeyo ni obedo paro aciel kende madwong’ swa manyalo 
konyo twenyo luse ma yo wang’e kodi nyienirok ma Afrika i nger morojye 
iyadec mawan. Paro me, macale gi thyedh, nyalo kelo wirok madwong’ i kit 
kwo morojye mapa Jorafrika, makada obedi politikis kodi politikis makitipa, 
adhum, mitan, pesa, wac mamakere gi ji, syem, kur, ng’ang’o, kisoma kodi 
tim gi kula pa ji. Aparo ni nyalo konyo tito gim’omiyo piny ma Afrika medere 
tur. Kendo, thyedh me nyutho nger ma wanyalo geng’o gine gemo m’odonjo 
i Afrika to wacako kendo geto Afrika ma wamaro. 


Wic I 


Nyathi Jayac ma Jashona 


nywolan i oro ma 1950 i calo paka jayac ma Jarafrika m’obedo Jashona, 
O; disitwikit ma Zimbabwe m’ilwong’o ni Bikita. Jonywol paran jye oyido 
jobedo jomuleruwa. I hongo m’onywolan gine, jojye oyido jocowo ywomirok 
i tic pajo aka oyido jocako mitan kosa biyasara mathin. Riameno kwo pajo 
bende oyido obedo ma nyacalo i nger moro. Jonywol paran jye oyido jobedo 
Jokwirisito i kanisa m'ilwong'o ni Dutch Reformed Church, ma wok hongo 
no jowiro nyingi gin ni Reformed Church i Zimbabwe. Yo kuciel, jonywol 
paran oyido jocwiny i yeyo ma tim gi kula mapa Jorafrika kodi nono. 

Paka soye, abin aneno gikipiny kweth. Giranena, makada nende oyido abedo 
nyathi abin amedere niang’ ni makada nende oyido cale pagini wan Jorafrika 
itero wan paka joma jonitye cien, con mere oyido watek swa. Luwo kwong’ 
kigana m’oyido i gana i nono paran won, m’ilwong’o ni Rozvi idyeri Joshona, 
aniang' ni nitye gikipiny kweth mabeyo mamako thenethene mapa Jorafrika 
m’ipoko riwan adhok wok i luse gi luse ji. Kigana me nyutho gikipiny megi 
madongo ma kwarkwaran jotimo wok yocien koro. 

Kono gima nono paran jotimo madwong’ tektek wok yocien koro a miseni 
ma joketho i cweyo Empire of Great Zimbabwe, ma bende ilwong’o ni 
Monomotapa sifilayisecon. Iketho ni Ker me oyido nitye wok i hongo ma 900 
A.D kalo oro miya awuciel kiri i oro ma 1600, aka jonono ma Rozvi jolwenyo 
swa ryemo joradhum mawoko ma Portugal iyadec no i cowe ma 1600. Nono 
me to jodhumo kiri i cakirok ma 1800, munyo jolweny ma Ndebele joredho 
adhum ma ker me gi yo thenge ma Piny kodi Yo Podhocieng. 

Munyo ker me odong’adonga swa tektek i oro ma 1400, kerma Monomotapa 
omedere gi dhum to mako kama dwong’ i Zimbabwe, adec ma Mosambik, 
Sauth Afrika, kodi Botiswana. Oyido kambi pajo nitye kama ogeti iye Great 
Zimbabwe Monument ciegin Masvingo idyeri yo piny kodi yo wokwang’cieng’ 
ma Zimbabwe. Gim’omiyo sifilayisecon me opokere gi wade obedo nger ma 
jorwako gine dini gi politikis tundo kama cik man ma demokurase ma kalica 
kosa tim gi kula pa Jorafrika oyeyi ni obedo wac m’otire kama oyido jodhumo 
gipi. Medo iwiy meno, sifilayisecon me okelo wirok swa idyeri ji kodi i nger 


en 


manwang’o pesa, to kelo wat ma mitan kodi Jowarabu wok Yo Malo ma Afrika 
kodi Yo Wokcieng’ Madyere, kodi Jocayina Yo Wokcieng’. 

To adyeri, munyo jowoth ma jowok Wulaya jonwang'o kendo kambi 
m’oyido oweyi me i oro ma 1900 jonwang'o gikipiny kweth ma jokunyo 
maridho ni jome oyido jobedo sifilayisid swa, aka Jomakwar me jotero oro 
50 yeyo ni kambi me Jorafrika ama jogeto! Kitabin pa Jomakwar opong’ gi 
thyedh kweth ma jotemo rango gine ng’ata kosa ji mene ma jogeto ker me 
aka ameno joki paro kada ni nyalo bedo Jorafrika kosa Joshona wegi ama 
jogeto ker me. Jo joparo ni saman nyalo bedo Jowarabu kosa Joasya ma jotuk 
i Afrika. Silwany maber, same onyo piny gipi jong’eyo ni me oyido obedo ker 
pa Joshona ma jowok i Afrika. Aka jong'eyo ni ker me munyo odongo swa 
tektek oyido ocwinyacwinya paka ker megi m’oyido jonitye i hongo no iyadec 
ma piny manman jye, paka Joincas ma Latin Amerika. Nitye gimaridho ni 
Great Zimbabwe oyido nigi kula pa jomanman jye m’oyido joryek: wok i dini 
m’otire, kiri i dongo ma lim ma pesa, tundo i syem gi ng’ang’o, kanyaciel gi 
yeyo nyutho kalica kosa tim gi kula luwo kwong’ goyo pice kodi wer. 

Konon, piny gipi jong’eyo tele ma Joshona jobin jocweyo. | oro pyer’adek 
m’okadho, Jozimbabwe kweth ocowi ng’eyo ni jobedo aciel kwong” ji apar 
madongo ma joloyo i ng’weko telin i piny gipi. Me ko obedo kibenga: tic 
ma ng’weko tele opidhere tektek i kigana gi tim pa jome, mafwodi joradhum 
mawoko joko neno kada. 

Giranena, munyo jowoth Makwar ma jopen bino jonwang’o kama cango 
ogeti iye Great Zimbabwe, jonwang’o telin awuciel m’ong’weki t’iyiko gine 
Zimbabwe Bird ocungo iwiy got m’obedo ka lamo kosa ka dini. “Zimbabwe 
Bird’ obedo nyaka kigana nono aka telin awuciel m’ong’weki jothir kuciel i 
ka lamo, joboyo ye kalo dhano adec. Gikipiny m’oyiki me madiwelo same 
jokalo oro 1000. 

Ro meni mapolitikis ma sifilayisecon me okelo, ude mathindhothindho 
m’ogeti gi telin nger me jonitye iyadec ma Sauth Afrika kiri gi Mosambik 
kodi Sauth Afrika. Kama ikunyo gikipiny m’odong’ cango con madwong’ 
swa, kama ng’injeng’inje no onwang’ere iye, onwang’i i 1932 i lung’ ma 
Limpompo River i Mapungubwe i Sauth Afrika. Kama cango ogeti iye me 
omakereamakere titir gi sifilayisecon ma Great Zimbabwe kodi pice mawelo, 
kiri gi kama cokiri pa lyecadumo macango oneki onwang'i ka. Ji joparo ni 
Mapungubwe odongo tektek swa i sentinare ma 13. 

Cal man kendo manyutho kula mapolitikis pa Jorozvi demokurase, m’oyidi 
jijonyamo iye wac kanyaciel, kodi wiro jotel kisi ka hola moro okadho. Kula 
madwong’ tektek idyeri jome oyido obedo rupiri jonyalo maro jotel pajo nyaka 


ma rumacien atong'a mere obedo riwo ji. 

I oro kweth m’okadho cien koro Jorafrika megi jofwonjan ni nonin pajo 
bende jonigi kiganin kweth ma jonyalo kigana to jowaco nger ma nono pajo 
ocakere gine. Bedo gi kigana madongo k’obedo wac pa Joshona kende. 
Sifilayisecon kweth bende jodongo i Afrika ingerm’opokereopokere aka jotito 
thenethene pa nonin m’opokereopokere. Rupiri Afrika ama obedo kontinenti 
m'oti swa i piny gipi, nyalo bedo gimaber ka soye ma Afrika jobedo jokisoma 
gikipiny m’odong’ con. Ka jotimo ama wanyalo kunyo kosa niang’ gikipiny 
kweth masayans maridho niyadyeri yado kere Jorafrika oyido jotimo gikipiny 
madongo i oro milyon gi milyon munyo jonitye i Afrika ka. 

To paka soye, aki soma kigana kende, anen’nena gikipiny megi t’awon 
afwonjere. Giranena, aneno ni wakidho i kanisa pa Jokwirisito rupiri jonywol 
paran oyido jobedo Jokwirisito. To, joradec me mathoth mere joko kidho i 
kanisa me. Fwodi oyido jolam’alama i dini pa kwarkwarjo. Me oyido obedo 
teko swa thuwan. Oyido rom gi waco ni iki nyali bedo dhano mapama, iki 
nyal kisoma t’ing’ang’ kafwodi i luwere gi kwarkwarin. To oyido iparo ni 
k’imito kiyanja, iripo wire ilokere Jakwirisito aka iripo kadho i somero pa 
Jomakwar ifwonjere mamako Were i Bayibul t’ifwonjere mamako kwo i 
dhodhok mawoko. Riameno anyalo neno nger ma jonywol paran kodi jomegi 
madhedhe paka jofwonjere oyido jong’ang’i gine rupiri oyido jonyalo luwo 
Dholusungu aka oyido josoma i somerin pa Jomakwar. 

To bende oyido anyalo neno ni kwo oyido tek loyo paka oyido aparo. 
Oyido aneno jomabeyo gi jomareco i kanisa pa Jokwirisito, kuciel oyido nitye 
jomabeyo gi jomareco iyadec mawan, m’oyido joluwo dini pa kwarkwar wan. 
Rumacien aneno kwo pa baba m’otho kodi kite pere. Apenjere gim’omiyo 
go oyido obedo dhano maber ameno m’omaro ji. Nobedi ni rupiri go oyido 
obedo Jakwirisito? Anwang’o ni ko bedo ameno; go oyido obedo dhano maber 
ameno ‘rupiri go oyido obedo Jarafrika gikululu; makada nende go obedo 
oyido Jakwirisito, musingi pere m’otire oyido obedo ni cuny go obedo apa 
Jounhu-Ubuntu-Botho makare. 

Gima kendo oywayo cunyan obedo ni rupiri aneno kanisa m’akidhi iye 
kodi jonywol paran oyido oolan. Apoyo ruman wanyalo kidh’i kanisa to 
wabedo nyaka ji apar kosa pyer’aryo kende. Oyido tek winjo tito. Kisi gima 
jakwath luwo cale ni nitye bor ma. Kisi gim’otimere ma go oyido waco cale 
ni otimere mayiro 6250. Oyido adong’dhyer rupiri oyido akuya ni go luwo 
mamako wan, kosa jomegi. Kony ang’o m’oyido anwang’o i gikipiny me jye? 
Riameno adyeri gino omiyan aparo ni kanisa mawan cilo cunyjo. 

To, oyido nitye kanisa man mapa Jokwirisito kama omin baba oyido kwayo 


iye. Me oyido ipako ni Zionist Christian Church aka kwo m'oyido nitye i 
kanisa no oyido ber swa loyo kama oyido wanitye iye. Riameno, an gi merin 
paran oyido wakur’akura kwayo orumi, aka iyadyeri paka Jomakwar — kanisa 
rum’aruma i hongo ma sawa aciel kosa sawa aciel gi’adec kende to waay 
kowirok i kanisa ma ZCC. I kanisa me ruman wanyalo nwang'o ji 200 kosa 
300, jojye jowero gi myel malo gi pako Wer pajo odyecieng’ gipi. I kanisa 
me ji oyido jorango Were i nger macale kodi nger mayado Jorafrika jorango 
gine Were, to oyido jo jotimo ama luwo kwong’ Yesu Kwirisito kifwo ma 
luwo kwong’ kwarkwarjo. Oyido jokopula gima itimo i kanisa pa Jomakwar, 
to oyido jotimo i nger maripere gi tim kodi kula ma nyanono pajo kosa kalica 
pajo. Rumacien aniang’ ni kanisa me oyido dwong’ swa tektek, oyido nigi ji 
milyon manok. Oyido ywayo cuny Jorafrika swa, tektek joma jowok i pecin 
macandere. Riameno an paka soye awon acako penjirok penj kweth swa 
madicwe mamako gima ilwong’o ni dini. 

Paka soye ma Jarafrika abin bende aniang” wac mamakere gi dhodhok. 
Dhodhok pa Jomakwar mawoko, Dholusungu, oyido olokere dhodhok ma 
kisoma kodi apa “joma wang’ gin omwoc.” An paka soye aneno ni peco waluwo 
Dhoshona, to ku wakidho 1 somero, waripo waluwo Dholusungu. 1 somero 
oyido ki yeyi wan luwo dhodhok mawan. 

Abende aniang’ ni somerin kodi sisitim makisoma oyido olokere sisitim aciel 
madwong’ m’okelo kula matyako gicien kula gi tim pa Jorafrika gi fwonjirok 
kwo gi kula kodi tim pa Jomakwar. Iyadyeri oyido ioro somerin mareyowoko 
kalica kosa kula gi tim mawan luwirok gi fwonji mawaco ni tim gi kula pa 
Jomakwar oyido ‘nyien’ swa tektek aka riameno odongo swa. Makiri same, 
soye milyon gi milyon ma joluwo dhodhok moro mawok i Afrika yo thugijo, 
aka to jofwonjere ndijo mariwo ji kanyaciel, joripo weyo ryeko me cien gi 
kadho i somero fwonjirok nger manyienanyiena makwo. Riameno kenyo 
won, wok i oro abic k’idonjo i nasare, k’ibedo nyathi Jarafrika ilimo teko swa; 
inywowere swa luwirok gi gim’ineno, gim’iwinjo kodi gim’ifwonjere peco 
kodi gim’ineno, gim’iwinjo kodi gim’ifwonjere i somero. 

Ka andiko kitabo me, ang’eyo m’odoco swa ni amedere gi ting’o 
nywowirok me i delkwong’an. Aki waci ni kisi gima wafwonjere i somero 
rac, ni rupiri ko obedo mawok i Afrika! Ryeko man ma wafwonjere i somero 
konyo wan swa tektek, to ywayothol mamedere bedo idyeri kit ryeko aryo 
me kelo nywowirok. Kifwo ma fwonjirok ni ber wayeri gimaber wok thenge 
gi thenge, to wawegi wageto kula gi tim mawan, ifwonjo wan ni kula gi tim 
mawan “fwodi nitye cien” aka ni kwo pa Jomakwar kende ama konyo i hongo 
gi oro ma wanitye i iye me. 


Paka amedere tegino kodi woth i piny m’opokere i Afrika kodi iyadec ma 
piny mawoko, amedere niang’ ni nitye gimarac i nger m’oriyan gine luwo 
dhodhok mawoko kodi donjo i dini moro. Abin adongo munyo aparo ni fuc 
paran paka Jarafrika kodi kula gi tim paran obedo gimarac swa m’okale aka 
oyido aparo kendo ni dini paran kodi tim gi kula ma Afrika am’okelo teko 
jye ma wanigine i Afrika! Iyadyeri, k’idongo gi paro macale ameno, iparo ni 
yath mere kende a weyo “bedo Jarafrika’ gi cako luwo kisi gima wok i piny 
pa Jomakwar. 

Kendo amedere niang” niyadec man ma piny ma Jomakwar jomako adhum 
pajo i oro 200 kosa 300 m’okadho yo cien koro paka otim ri wan Jorafrika 
bende, ocale ni jotiyere gi’adhum pa Jomakwar me i nger m'otire. Giranena, 
jomegi ma jowok Asya cale pagini jonwang’o nger maneno rapok idyeri 
tekinoloji pa Jomakwar kodi tim gi kula pa Jomakwar. Riameno, Jojapan 
jonyalo kikopula ryeko kodi tekinoloji pa Jomakwar to jowiro i tim gi kula 
pajo wegi, ma joko neko dini kosa kula gi tim pajo. I luwo m’otire, oyido 
jokopula ryeko pa Jomakwar swa, ma rumacien jomedo kiri yiko tekinoloji 
me maber luwirok gi tim, kula kodi dini pajo. Giranena, dini gi tim pa Jojapan 
nigi cik mamedirok dongo. Jooro cik me mayiko tekinoloji mawok i piny pa 
Jomakwar. Me a nger ma jowodho gikipiny mabeyo loyo gine Jomakwar. 

An paka ng’ata osoma, abin abende aneno ni, paka Jarafrika m’osoma, 
makanika, kosa ng’ata tiyo, aki nyalo kikopula ryeko morojye wok piny 
mawoko t’akelo thuwan paka oyido ripere luwirok gi tim kodi kula pa ji paran 
paka Joasya jonyalo timo. Watera lokowac gi wadan ni k’ineno Jaasya kadho 
Wulaya, jolakikopula paro kodi tekinoloji maber, joteri Asya, joloki pagini 
apajo nyaka to joyiko maber loyo Jomakwar. K’ioran kosa Jarafrika man 
m’osoma wok i Afrika kidho Wulaya, gimaber ma jonyalo kikopula kende 
a kula kosa nger ma Jomakwar jociemo kende! Acowo niang’ ni paka ng’ata 
osoma t’owotho piny mawoko t’afwonjere gikipiny kweth, fwodi aki nyalo 
wiro ryeko paran i nger manyalo konyo joparan mapeco. 

Ka waneno Jojapan maber, walaneno ni i oro 150 m’okadho jocako 
kikopula ryeko wok piny pa Jomakwar. Me won a hongo ma Jomakwar jocako 
kelo adhum pajo i Afrika. Jojapan jokelo ryeko pa Jomakwar to jorwako i 
somerin kodi i fakitore pajo, to oyido jowiro ryeko no i Dhojapan, ng’eyi 
jonyali fwonjo nyithindho pajo ryeko no i dhodhok pajo. Jocayina bende 
jotimo amanagon. Gim’otimere a nwang'o ni kisi nyathi ma Jajapan kosa 
Jocayina oyido fwonjere ryeko manyien me m'owok i piny man to josoma i 
dhodhok pajo won! 

To yo kuciel, paka Jarafrika, anwang’o ni anyalo riwirok gi niang’ joparan 

ka waluwo dhodhok aciel kende. Giranena, ka amito luwo mamako tekinoloji i 
lutho aki nyali wiro i dhodhok paran won. Rupiri tekinoloji obedo gimadwong’ 
swa i hongo ma wakwo iye me, nyutho ni i sentinare me dhodhok ma wanyalo 
luwo iye tekinoloji ama lalokere nger ma dhum. I oro miya aryo m’okadho 
dhodhok me oyido obedo Dholusungu, Dhofurans, Dhojaman, kodi Dhojapan. 
Ro ji kweth ma joluwo Dhocayina i piny gi dongo pa Cayina m’omedere i 
oro manok m’okadho, cale ni Dhomandarin bende bino lokirok dhodhok ma 
dhum yo wang’e. I Afrika, paka obedo i piny kweth i piny ka, Dholusungu — 
dhodhok ma kapitolisim — obedo iyadyeri dhodhok ma dhum. Dwol ji ma 
joki nyali luwo Dholusungu maber jongoye gi thwolo ma wodho dwondijo i 
politikis, sayans, tekinoloji kodi dini. | 
Thongo adec m’okadho, oyido alyesa gi jawodhan ma wok Ghana, Porofesa 
Kwesi Prah, aciel kwong” joma pama josoma dhodhok i lutho swa i Afrika. 
Oyido go wacoran ni tek’ateka swa ri piny morojye dongo acucur k’ineni 
fwodi jooro dhodhok mawoko. Ongoye piny m'ocowo timo ameno! Kiri 
piny mathindhothindho ma jocako dongo mothmoth, paka Iceland, ifwonjo 
nyithindho i dhodhok pajo won! Riameno inwang'o ni nyithindho joluwo 
dhodhok aciel peco, i somero kodi i yunifasite aka joluwo kula gi tim pajo 
wegi. Me nyutho ni jofwonjere wiro ryeko ma jonwang'o wok piny man to 
joloko i nger madicwe maripo gi tim kodi kula pajo. Gime fwonjo wan wa 
Jorafrika ni waripo nwang’o nger mawiro ryeko moromorojye ma wanwang'o 
wok piny mawoko i dhodhok aciel ma Afrika kosa dhodhok kweth ma Jorafrika 
kweth jonyalo niang”. Waripo medo bero ma kula gi tim mawan iwiy ryeko ma 
wakopula, aka ka waki wiro ryeko no i dhodhok ma Afrika, gime ko nyalere. 
Jawodhan Kwesi bende olyesa ran wac ma lokowac mamako jodhum 
mawoko wok Ghana manyutho meni ma dini gi dhodhok. Rupiri jowoko 
jodhumo wan ro dini gi dhodhok, waketho ng’ata kwar ciegin gi Were 
piyopiyo loyo Jorafrika: waparo ni ng’ata kwar am'okelo riwan Were. 
Riameno ilokowac ni k’iromo gi ng’ata kwar odikini ma Sabiti k’ikadho i 
kanisa, saman inyalo mito dok peco ayino, rupiri icowo romo gi Were won i yo. 
Akelo wac me rupiri amito ridho ni Jorafrika waripo yeyo ni kwarkwar 
wan oyido jonigi Were kisi sawa, ongoye ng’at man m’oyido ripo terojo bothi 
Were. Riameno, wakiri “wacayere’ i wang” Jomakwar k’otundo hola maluwo 
gi Were. Kwarkwar wan oyido jong 'eyo Were maber mafwodi kada Jomakwar 
joko nyono i lowo ma Afrika! 
Pama, Jorafrika kodi Jorafrika m'onywolijo piny mawoko, jokuya poko 
kwo ma nyacunycuny kodi dini. Kada ameno, ako donji i lutho ma wac me i 
kitabo me. I cieko, dongo macuny mako nger ma dhano medo nyayo gine wat 

pere gi wade, kodicwec pa Were kodi meni pa Were macweyo gikipiny jye to 
riwo piny gipi kanyaciel. Kuciel, dini obedo ketho geno perin i yeyo moro, 
fwonji kodi cowirok mere gi yeyo Were. Riameno, k’oriwi wac me jye, kwo 
ma nyacunycuny obedo gima mako dhano won aka dini obedo gima Iwak ji 
ama jocano. Kwo ma nyacunycuny mako ji jye, dini obedo apa ji acieleciele 
— riwirok gi joma iparo ni yeyo perin cale kodi apajo. 

Ireng’o acur gi tito wac me? Kitabo me gipi obedo mamako wan yeyo 
kodi wan ng eyirok paka Jorafrika. Paka kula gi tim kosa kalica mawan paka 
Jorafrika kodi yeyo mawan medo tho, wang’weco i kanisin m’opokere rango 
ka donjo kosa ka pondo. Aka ameno wok con mere wabedo joma jowotho i 
cuny, aka oyido watimo gime luwirok gi Unhu-Ubuntu-Botho. Paka wamedo 
neko wat mawan, waparo ni kanisa am’obedo radwok madongo nyacunycuny. 
Pari diryo. 

Paka acako penjo penj moro munyo fwodi abedo soye ma Jashona, obedo 
denge paka ng ata osoma kende aka i tic paran ama acako neno ni oyido abenga 
swa i nger m’oyido aniang' gine dini kodi tim gi kula paran. Munyo apoya 
gime, abwok swa, rupiri wok con tundo i hola no, oyido aparo ni dini paran 
kodi tim gi kula paran ma Afrika oyido “fwodi nitye cien” ka atemo kipima 
gi’apa Jomakwar, ro ryeko pajo m’oyido aparo ni ber tektek loyo mawan. I 
hongo m’acako poyo ni kere niang’ paran okom, oyido acowo ndiko adec 
dasen aciel ma kitabin kodi papulin makalo miya aciel, jye oyido jonudo waco 
ng'ico paran. Oyido abedo jandijo ma piny gipi ong'eyo i thenge adek: kano 
ciemo i Afrika, nger ma jofur mathindhothindo i Afrika jooro gine irigecon , 
kodi mamako poko lowo. 

Munyo acowo bedo jafwonji i University of Zimbabwe wok i oro ma 1980 
kiri 1992, oyido ocowi medan amola ma porofesa. Nyaka i oro m’oluwo, i 
1993, puresident ma Zimbabwe, Robert Mugabe, oyeran bedo wonkom ma 
Kitipa Mamenyo Sisitim Mapoko Lowo i piny no. Acako tic me i hongo 
manok, m’atiyo ma dwe 14, munyo aparo ni nger ma Jorafrika jopoko gine 
lowo ki ber, rupiri me a paka kisoma paran m’owok piny pa Jomakwar oyido 
waco. Oyido acungo matek i paro paran ni waripo wiro lowo pa ji ma nono 
omiyojo olokere paka piny pa Jomakwar, mawaco ni ongoye dhano m’obedi 
gi lowo to sano gafumenti ama ripo kisingisa ri ji lowo kodi miyo ji ndagano 
ma lowo. Aka kendo oyido aparo ni nger ma cango Jorafrika jonwang'o iye 
lowo ki nyali tic pama. 

I hongo ma dwe awuciel m'atimo tic ma nger mapoko lowo abin apoyo 
ni kere oyido aki timi gim’otire! Munyo acowo tic me, oyido acowo tundo 
i disitwikit 44 iwiy 56 i Zimbabwe. Aka i kisi disitwikit oyido acowo luwo 

gi’oriwa m’opokereopokere kodi jofur, wok kwong’ jofur mathindhothindho 
tundo kwong’ jofur madongodongo, kodi jofur madongo ma jobedo Jomakwar, 
gi joma gafumenti oyido omiyojo lowo m’omayi Jomakwar, kiri gi soye gi 
mon jye. Munyo acowo tic me, abin abwok swa ro ming’o paran rupiri oyido 
akuya tim gi kula pa ji paran won. 

Gimadwong’ m’obwokan swa loyo a nwang’o ni wok cien mere tundo i 
hongo no oyido aparo ni tim gi kula pa Jorafrika kodi tim ma nyanononono 
kodi kitipin ma Afrika oyido obedo gikipiny macon aka gim’ongoye kony. 
Abin abwok swa nwang'o ni iyadyeri oyido jokwo aka jogweco, aka Jorafrika 
mathoth ma jobedo i calo joyeyo swa tektek ni ber jotel ma nono jobedi aka 
tel mayerok otera redhojo. | 

Giman m’omiyan dhyer a nwang’o ni munyo acowo luwo gi kitipin ma 
gafumenti kodi kitipin pa mon ma tindi, oyido abende acowo ketho paro paran 
m’ocwiny ka aparo ni tim kodi kula pa Jorafrika ki pari kwong’ mon. Aka 
kendo oyido aparo ni kisi gima tim gi kula ma Afrika oyido timo mamakere 
gi mon gi cwo, rom, gi demokurase jye oyido rac. Adong’ dhyer nwang'o ni 
mon gi cwo jye, kiri gi soye jye ma jobedo i calo jomito adhum ma nyanono 
makada nende oyido ki ber tektek, rupiri jotel me oyido jomiyojo nger ma 
kony matiyo, loyo adhum mapama iyuma ni ‘lokol gafumenti.’ 

Me a hongo m’acako gine niang’ ni wok hongo munyo oyido abedo nyathi 
jayac ma Jashona hongo tundo hola m’acako gine tic, paro kodi ryeko mawok 
i piny pa Jomakwar oyido omakan matek, m’oyido olokan gim’ongoye kony i 
piny paran won. Gime oyido obedo adol madwong’ m’ogoyi gine paro paran. 

Me oyido obedo wickwot m’ombo ran, oyido omiyan paro ni amola ma 
porofesa m’oruki ran 1 dwe 18 m’okadho ongoye kiri kony! 

Oyido obedo gi dhyer aka gima di wickwot swa nwang'o ni an m’oyido 
iteran paka dhano m’osoma swa, joradec paran oyido joworan ma, kiri 1 piny 
mawoko jye, andiko kitabin kidhur, m’oyido ber swa luwirok gi ndijo mere, 
to nger m’oyido aparo gine oyido rac. Kiri i hongo no oyido atiyo gi cik kodi 
ryeko m’oyido ongoye kony luwirok gi teko m’oyido wanigine iyadec kodi 
piny paran. 

Kitabo me oridho paro madwong’ m’oyido cando wiyan hongo malac. Aka 
obedo, marapena, ni tim gi kula pa Jorafrika obedo aciel kwong’ kula madicwe 
aka yot timo loyo tim gi kula manman jye m’acowo neno kisi kama acombo. 
Oridhoran bende ni musingi ma ryeko pa Jounhu-Ubuntu-Botho, kodi nger 
ma kwarkwar wan oyido jocano cako oriwa paka peco kodiyadec, obedo aciel 
kwong’ rycko m’ocwiny tektek i sifilayisecon pa ji. I cieko, otero oro miyin 
gi miyin cweyo piny ma Afrika, manyo inwang'o ni nigi kisi gimoro aka tiyo 

i madala ma piny. Me nyutho ni kisi gima diwelo i kwo ineno i peco kodi 
iyadec. Onyo riameno, gikipiny jye mamakere gi piny m’ong’ang’ paka dini, 
kisoma, politikis, kodi adhum, syem gi thek, icowo gi iyadec. K’ocowi neno 
gikipiny me i madala me, ama nyaka t’icako dewo mamako adhum kodi oriwa 
megi ma malo. 

Ri ameno wok i 1993 kiri i 1994 acako niang’ gim’otimere munyo piny 
ma Afrika otop, inyalo kunyo tyende mere cako denge hongo ma oriwa ma 
peco kodiyadec jotop iye, macango kwarkwar wan jocweyo sentinare kweth 
m’okadho. 

Giranena, k’ikidho i calin ma Afrika pama ilanwang'o ni nitye nyithindhokic 
ma jocandere, jongoye gi thugijo kosa pecin makurojo. Ilanwang’o megi 
jobedo i pecin pa joma jonigi cunyjo maber ayino, oriwa ma konyo ji nono, 
kitipin ma gafumenti, kosa joma joyeyo bedo bacere gi yokijo ama jokurojo. 
Iyadyeri, ji kosa oriwa ma jokurojo joki nyali bedo cil gi cil. Nyaka t’awon 
apenjere: nyalere nedi ni munyo kwarkwar wan jocweyo nono i sentinare 
kweth m’okadho cien koro, m’oyido ki nyali yeyo nyithindho ma jocandere 
kodi jom’oti candirok, ma nyaka i hongo ma oro 30 — musingi me ocowo 
turwoko ama? Iparo ni silim kosa kudin silim ama okelo teko me jye kosa 
silim okelo goco maracowe i ligongolo ma nono m’ocako tur cango de con? 

Radwok ong eyere: obedo ni i oro miya aciel kosa kalo cien koro, Jorafrika 
jocako kijala gima kwarkwarjo jocweyo rijo to jocako mako paro pa Jomakwar 
mawaco ni “an, dhako paran kodi nyithindho paran kende”, kecirok, gwondo 
kodi thwolo. 

Iyadyeri, wac me oyido ramo cunyan swa, to miyan ndir aciel — obedo i 
Dwe Maradek 2006 — nge omakan ma aki nyalo juko! Oyido abedo i hotel 
moro Bulawayo i Zimbabwe, i romo makitesa gikipiny madongo mageto 
kendo piny ma Afrika. Odikini munyo aciew, aneno papula ma wac manyien 
m’iwodho kisi ndelo. Adimo to i kinde m’open oyido nitye pica marac 
mafwodi aki neno wok onywolan! Pica me oyido owodhi i rangi — munyo 
nyutho Jamusungu ma wendo m’oyido obedo jakonyi wonkom ma kitipa 
moro makonyo ji i piny gipi, obedo i kom aka cwo gi mon ma Afrika jobedo i 
kombere pajo ma jothokoathoka go, kisi dhano oting’o nyathikic. Wac ma pica 
me oyido waco a ni Jorafrika me oyido jonyutho fwoc pajo ro kony ma kitipa 
ma piny gipi me onyalo miyojo makuro nyithindhokic me. Gima ong’edho 
iyan a nwang'o ni, kwarkwaran wan, i oro kweth m’okadho, oyido joketho 
musingi m’oyido neno ni kada i hongo ma candi nedi, ki ber neno nyathikic 
kosa nyathi morojye candere. Kada i hongo ma candi tektek, nyithindhokic 
oyido jobedo gi wutuminjo kosa nyiminjo ma nono. Onyo pama, mafwodi 

kada oro 30 k’okadho, piny owire ma wan wa Jorafrika wamito kitipa ma piny 
gipi okonyiwan aka Jamusungu ama idho ndenge wok Wulaya bino konyo 
nyithindhokic mawan! An gime nyuthan ni kifwo ma medirok yo wang'e 
luwirok gi tim pa Jomakwar, paka Jorafrika wacowo gik acienacien oro miyin 
kweth! 

Fwodi anigi pica me. Ating’o i mugowa paran paka rapoy ma gima aneno 
me ng’eyi nyaka alyesa ri Jorafrika wadan bende. 

K’ineno teko ma tyakirok ma wanigine i Afrika ka, inyalo waco ni gima 
ocowo timere wok hongo ma jodhum mawoko jobino ka idyeri sentinare 
manok m’okadho, obedo gima medereameda rego woko meni ma pecin kodi 
joradec mamiyo joki nyali cowo teko mayado pecin, nono kodi joradec wegi 
jonyalo cowo teko. Peco, nono kodi joradec ama oyido jobedo musingi adek 
madongo m’oyido jopido kula gi tim pa ji kosa kalica, kisoma, dini, thek, culo 
banja, coko gi poko ryeko, politikis, adhum — jye oyido nitye i musingi adek 
no! 

Pama, musingi adek no oregerewoko ro ketho kosa cweyo piny ma wegi 
jonigi adhum pajo paka Uganda, Kenya, Burundi gi manman. Me jye obedo 
ryeko pa Jomakwar! Piny mathindhothindho ma wegi jonigi adhum pajo me 
— jojye jonigi kew ma jodhum mawoko ma Wulaya ama joketho — aka joki 
yere gi wac mabedo gi pecin m’ocwiny kodi joradec ma jocwiny. Iyadyeri, rac 
swa tektek yo thenge megi ma Afrika, ma piny manyien me ma wegi jonigi 
adhum pajo — jomito ni omedere ameno. Jong’eyo ni k’ingoye gi nonin 
matek, manyutho ni ingoye gi nono, aka rumacien mere iki nyali nwang’o 
joma joluwo dhodhok perin kosa joradec perin matek m’oyido jonyalo konyin 
gi kunyo kodi penjo gimatimere i piny perin! 

Katic odhyero pecin kodi joradec ma piny pa Jomakwar, gafumenti ama 
cako timo gima dunyo jo jotimi. Riameno i piny pa Jomakwar gafumenti 
rembo swa ro kisi gima ji cango jotera timo acieleciele, peco kodi joradec. To, 
Afrika ongoye gi lim manyalo yeyo jopolis kodi kot ma cik bedo i kisi calo. 
Riameno teko jye manitye i Afrika ilacowo k’ineni ogeti kendo peco, nono 
kodi miyo joradec meni madhum gi ketho i tim kendo gima cango Jounhu- 
Ubuntu-Botho joparo ni ber. K'otimi ameno, ama nyaka inyalo cowo kec, 
pidh marac, turo udi pa ji kodi gorok manitye i pecin, turo cik kodi two jye 
manitye pama i pecin kodi iyadec mawan. Tic pa gafumenti nyaka labedo 
theno musingi me, kifwo ma ting’o mugugu gipi. 

Kada ameno, gimadwong’ tektek ma Jorafrika jonigine, ma jomegi jongoye 
gine marom gi wan, a ni wan waniang’ dwong'o mabedo gi wat maber gi ji 
kodi nger ma mamako mere kweth. 

Paka Jarafrika amito waco ri wadan ma jobedo Jorafrika ni, aki pari nii 
hongo manok walanyalo loyo piny pa Jomakwar i tekinoloji—ripere wakopula 
tekinoloji me gi ryeko ayino. Aki pari ni walanyalo kosa ripere waloyi Joasya, 
tektek Jocayina, i ryeko ma cumin kosa bedo jainjiniya kodi wodho gikipiny, 
wabende wanyalo kikopula gi ryeko paka jotimo. To kama wan wa Jorafrika 
walaloyo piny m’odong’ jye, a i nger ma waniang’ gine ji kodi mako mere. 

Wa Joafrka waripo medere nyutho piny gipi gima ripere atima ng’eyi 
dhano obedo dhano maradyeri - dwong’ ma syem i kwo me. Wanyalo timo 
gime k’ineni waluwo gima walunjo wok kwong’ kwarkwar wan, manyutho 
ni Jounhu kosa Joubuntu: macango jomaro Were, jomare, gi kelo tuko, wer, 
pice, kodi nger manman jye ma wawegi wasyemere gine kodi syemo piny gipi 
gima ji jolimo gi cunyjo jye to riwo ji kalo kew ma kwo ma lim ma piny me 
ketho. Gikipiny madiwelo me, maloyo lim gi kula kodi dhodhok pa ji kenyo 
ama meni mawan onind’iye paka Joafrika. 

Wic 2 
Gipa Afrika Madi Welo ma Wiyji Owil Gine 


"ineni anyalo poyo ndelo dwe mere manyutho ni nyalo bedo i 2003 
Quem anitye i ndege adwoko i Afrika wok i United States of America. I 
Heathrow Airport oyido anitye i kisika paran munyo akuro mako ndege mabino 
Sauth Afrika. Oyido aneno tivi ka aywomere. Nyaka t'iketho tuko pa Oprah 
m'ongeyere tektek no. Ndelo no Oprah oyido olwong'o Billy Csrystal paka 
wendo awora aka go oyido obino luwo mamako peco gi wat. Gimadwong’ 
tektek ma go oyido ketho iye kineni a nger ma go oyido dwaro gine omin 
bamere m’odong’ aciel kende. Go oyido okuya jadwong’ me maber wok i 
thino pere, aka bamere obin otho munyo jatuko kodi jakeli nyiero me oyido 
fwodi thin swa. 

Billy Crystal oyido luwo mamako syem ma go nigine ro kidho rango omin 
bamere, aka rumacien onwang’i go. Go oluwo mamako nger ma omin bamere 
go oyido gana ri go kigana mamako thugijo, kiri kwong’ bamere won. Billy 
Crystal kodi Oprah oyido jolyesa wac mamako dwong’o ma riwirok idyeri 
peco kodi jopeco no. Oyido joluwo mamako rapoy maluth, poyo nger ma adec 
pajo oyido ogetere kodi giralunja manwang’ere ro riwirok gi thugijo. 

Aneno kilyesa me rupiri ang’eyo Billy Crystal i tivi aka amaro go paka jakeli 
nyiero maloyo jom’odong’ jye. To, oyido abedo ka aneno tivi gi dhyer swa, 
munyo aparo ni me obedo tuko pa Oprah ma same ji miyin gi miyin joneno i 
piny gipi, aka Billy waco ri piny gipi nger ma go onwang’o gine omin bamere, 
munyo go ocowo kiri ti! Acako paro ni bedi nende Oprah obin i Afrika, dunyo 
wajojye wakidho neno tuko pere, tektek an, rupiri anigi bacere, megan, neyere 
kodi wayere paran maki kwanere m’oyido anyalo kigana mamako jo. 

Adongo kama iyadec m’omiyan ariwere kodi wat paran kweth. Wutumin 
baba jye oyido jobedo bacere paran, wutumin baba mapa way go kodi ner go 
jye oyido jobedo bacere paran. An abin aneno ni kisi dhano aciel kwong’jo 
oyido jokonyan i nger moro, m’okonyo kwo paran rumacien. K’oyido amito 
kidho dwar, ang’eyo baba mene malateran dwar. K’oyido mon jocandan, 
ang'eyo ba an mene manyalo miyan ryeko. K”oyido amito fwonjirok ndijo 
moro kosa cweyo gimoro, oyido nitye ng’ata fwonjan. 

Riameno oyido abedo ka aneno Billy Crystal kodi Oprah, oyido go luwo 
mamako rango aciel kwong’ bacere pere aka oyido go jang’ang’o mocowo 
kiri ti! Riameno awon apenjere ni, to k’ineni me a kama wakadho, ni ripere 
kutho an paka Jarafrika ang’ang’i kutho nyaka ng’eyi acaki rango jothuwan, 
manyutho ni wanitye i teko madwong” swa. An aneno ni bero ma wanwang’o 
i pecin mawan obedo gimatimere, ma kiweno gima iparoapara. 

Me ko bedo nyaka ro musingi ma nyanononono, ma kwarkwar wan jocako, 
to makiri konon gime fwodi obedo musingi ma wan paka Jorafrika wanitye 
gine mageto Afrika mapama. Ka wanyalo geto wat mawan maber gi wadi wan, 
aka kendo ka wanyalo geto pecin m’ocwiny, nyaka wanyalo geto adec mawan 
m’ocwiny aka me am’obedo ‘Gima welo ma wiyji owil gine’ ma Jorafrika 
jonigi culo kutho. Waripo kunyo i lutho ndelo ma poyo pa kwarkwar wan 
ng’eyi wanyali nwang’o kama kidhur ng’ang’o me nitye iye malakonyo wan 
dongo paka piny m’ocwiny. 

Jorafrika joki neni kew mapoko peco kodi nono. Ka waluwo mamako peco, 
wac no otera cungo ri nono. Kono wanyalo luwo mamako ot moro, k’ineni 
wamito waluwo mamako ji ma jonindo kanyaciel. To udi acieleciele jobedo 
matafalere masisiri mageto peco. 

Peco obedo gimadwong’ rupiri meno ama obedo kifwo kosa kama inwang’o 
meni mabedo waseni kodi kadok kosa kadonjo. 

Ongoye nywowirok ma dhano nyalo bedo gine loyo k’ongoye gi kadonjo. Ji 
jogeno bedo kanyaciel. Ji jolwenyo ro bedo kanyaciel kodi riwirok gi wadijo. 
Paro mabedo kanyaciel me kodi riwirok cakere gi peco. Ka dhano wiye owil 
gi paro mabedo kanyaciel gi jothugigo nyaka to temo poyo rumacien, tek rigo 
swa bedo gi syem. Rumathoth jotemo dongo i kitipa pa jociendo, i kanisa kosa 
kama rac maki wacere. 

Me am’omiyo wac m’awaco ri wadan ma jobedo Jorafrika kodi ji wadan 
kisi kama jonitye jye ni waber tektek ka waluwo wac mariwirok kanyaciel 
gi thugiwan wok i thino loyo neno tic perin nyaka rumacien t’icako rango 
jothuwin. Me a gima oneko aka medere neko piny mawan. 

Peco obedo kama Jorafrika jowodho gine paro mabedo gi wat. Nyaka ni 
jobin joridho wac me i sentinare kweth m’okadho. 

Pecin cakere marapena kodi joma inywole gijo remo aciel. Maluwo, iketho 
wat pa wat ma saman iwon iki nywole gijo remo aciel. Nyaka to wacore 
kwong’ oce, merin kodi joger aka jome jye jomakere to jolokere nonin kosa 
joradec. 

Giman “madiwelo ma wiyji owil gine” ma Jorafrika jonyalo cierino aoro 
kwer kodi nyingijo ma nono. Jorafrika mathoth joker ro kwer pajo kodi 

nyingjo ma nono. Fwodi nyaka alaromo gi Jarafrika maki keri k'olwong'i 
go gi nyinge ma nono kosa ma kwer. Giranena, kwer paran obedo ‘Moyo’. 
Moyo obedo wac ma Dhoshona macungo ri ‘adundo’ aka cungo ri ji ma jonigi 
‘adundo maboyo’, manyutho ni jo joparo paro maber i kwo. Nyingi nono 
paran ilwong’o ni ‘moyondizvo’. Nyingijo me wok kwong’ Moyo aka nyutho 
‘Jomoyo m’otire’ ng’eyi nyaka opoki nono mawan kwong’ Jomoyo megi. 

K’itemo neno pama, kwer kodi nyingijo manono jobedo acieleciele kwong’ 
nger mang’eyirok i piny ma Afrika. Giranena, k’imito kipima nger maniang’ 
kwer kodi nyingijo ma nono pama, wanyalo kipima ‘Moyondizvo’ kodi 
‘Coca-Cola’. Amaro nyingi Coca-Cola aka pama obedo aciel kwong’ nyingi 
gikipiny m’ocwiny swa i piny gipi. To k’iwaco yero aciel idyeri Coca Cola 
kodi Moyondizvo, aki nyali kwero kada sekend aciel yero nyingijo mene: 
m’ongoye kiganagana, ayero Moyondizvo! Nyingi Coca-Cola inyalo kitana 
milyon gi milyon ma dola. Paka Jorafrika waripo fwoyo bero ma nyingi kwer 
kodi nonin mawan. 

Jorafrika jobin joniang’ dwong’ macwoko nyingijo — nyingijo ma nono — 
con mafwodi jodhum mawoko, mafwodi wakuya cik makecirok. Nyingijo ma 
nono obedo gimakonyo swa rupiri kethorin diciel kende meni malunjo gikipiny 
kweth ma kwarkwar wan joweyo. Me obedo nger mang’ eyo ni mafwodi kada 
aki limo gimoromorojye i kwo paran, acowo limo gikipiny madongo macango 
kwarkwaran jotimo. Ating’o ikwong’an mbaga ma gikipiny ma jolimo cacon 
kodi ryeko manyalo timo gikipiny ma joko nyalo timo, to maloyo meno 
jye, anitye ka medirok gi timo gikipiny ma jodongo paran jotimo. Ko bedo 
‘kibenga moro” nwang'o ni anitye i piny ka, pa dhano m’okecere i piny ka aka 
m'ongoye gi atong’a. Abedo gim’owok i nyororo ma wat m’ocakere cango 
con aka me a gimaridho ni — wok i cakirok ma piny kwarkwaran oyido jotek 
ma jonyalo bothi teko mareco swa ma joromo gine i piny ka. Me nyutho ni 
anigi silwany manwang’o giwelo m’ongoye gike, ka ng’ang’o — paka ryeko 
kosa ndijo — m’ongoye ng’ata nyalo mayan. Ating’o gima miyan ang’eyere 
ma miyan miseni rupiri anigi nger mariwirok gi wadan. 

Nger mariwirok me cakere gi peco. Aka nger mariwirok gi Were bende 
cakere gi peco. Gikipiny aryo me jye ketho ri kisi dhano musingi mabedo 
gi atong’a moro: atong’a mawan paka Jorafrika marapena, obedo medirok 
mako wat mawan gi Were matek, aka mararyo, medo geto gikipiny madongo 
macango kwarkwar wan jotimo. 

Kendo, peco obedo ka riwirok, matyeko jijye wok i thino tundo i dongirok 
mawan. I peco ama wafwonjere nger mageto wat mawan gi jom’odong’, nger 
maparo gi nwang'o giratima gi wadiwan, nger makelo paro matiyo kodi tic 

gi wadiwan. Aka m’ongoye kiganagana, miyo wan nger mariwo paro mawan 
gi jom’odong’ — k’obedo syem, rem, loyo kosa lacirok. Ber ka gikipiny me 
jye kodi paro nger me otimere rin t’onwang’o ni initye gi jothuwin. Me a 
gima tyeko wan limo gikipiny madongo yo wang’e. Ryeko mamitere makuro 
peco pa Jarafrika ng’eyi ocungi maber, a ryeko aciel mamitere makuro adec 
mawan, mitan, piny kodi kontinenti. 

I pecin kodi dini ma Afrika, tic pa kisi dhano obedo gima diwelo swa. 
Maloyo tektek, timo tic kweth obedo aciel kwong” kula gi tim ma Afrika: 
wafwonjere timo tic kweth to wacako timo tic pa ‘jomegi’ wok i thino. Me 
nyutho ni wajojye wakonyere peco i hola m’opokereopokere. Tic m’otire kodi 
nger m’itim’iye gikipiny me pokere luwirok gi nonin m’opokereopokere, to 
sarigono bedo gi tic kweth 1 nono obedo wus matudo nonin ma Afrika gipi. 

Giranena, an paka Jashona, kada nende abedo jicwo, atimo tic kweth 
m’opokereopokere i nono. Paka jicwo atiyo paka cwor dhako. Abende abedo 
ba nyithindho paran won kodi nyithindho pa wutumin an. To nyithindho 
pa nyimeran, akonyojo paka minjo majicwo! Rupiri jo jonenan paka minjo 
majicwo, aripo konyojo paka yokjo t’akonyojo paka yokjo kisi ka jonitye 1 
dinyo. 

I thenge pa nyimin yokan kodi nyiminjo ma ot man, abedo nyathi pajo. 
Riameno kada nende aciel kwong’ nyamin yokan ma ot man obedo jaoro apar 
g'aryo to an abedo jaoro 53, fwodi aripere tero go paka yokan aka atere paka 
nyathi dho wang’ go — kada nende adongere. Aka go ripere cungo ri yokan to 
teran paka nyathi pere ka megan m’odong’ jongoye. 

Wus man matudo nonin ma Afrika gipi kanyaciel a nwang'o ni min 
nyithindho obedo siro ma peco. Wac me otire i pecin maluwo cik pa mon 
kodi pecin maluwo tic pa cwo jye. Min nyithindho obedo siro. Ongoye peco 
m’ongoye gi min nyithindho. Luwirok gi kula gi tim ma nonin ma Afrika, ki 
nyali poko kosa miyo jicwo lowo kosa waco ni go japeco k’ineni go ongoye gl 
dhako, rupiri min nyithindho a siro ma peco. Idyeri Jorafrika, megi nyithindho 
jotera ng’eyo Were loyo bacere pa nyithindho, ro tic pajo manywol. 

Riameno, cayo kosa yeto mon ko bedo gimatiyere kodi kalica kosa kula gi 
tim ma nyanono kodi thenethene ma Afrika. I luwo m’otire won, awon adongo 
i peco kama owaciran wok i thino paran nike ng’ata yeto dhako icayo go swa. 
Riameno, oyido iyeyo dhano kidho thekirok ka dhano goyo dhako. Ruman 
oyido atera kidho kiri theko baba, aka k’obedo marac tektek arwako kada go 
i jera, k’ineni go goyo yokan kosa dhako man. To karigono, oyido aki nyali 
tweyo yokan, rupiri go oyido ciegin gi Were, aka nyalo teng’irok swa kosa 
kibenga ro mar m’opikere aka riameno t'icwako go. 

Tim man kendo manwang ere i pecin ma Afrika gipi, a nwang'o ni k’imito 
gimoro iripo kutho kitesa gi wadin kosa ji megi. Kitesa me nyalo bedo i nger 
m’opokereopokere, luwirok gi teko manitye. Giranena, i teko man kitesa nyalo 
bedo idyeri jonywol kende, to saman i kitesa me inyalo ketho kiri nyithindho 
bende. Saman kitesa bedo idyeri jonywol gi nyithindho madongodongo. 

Rumathoth jicwo a wic peco, aka me a gima go ripo timo.To sano i pecin 
ma Afrika, me ko obedo gimadwong’. Adyeri rumathoth i pecin ma Afrika 
jicwo ki ripi riyo kosa yero ri peco giratima. K’ineni nitye yero timo gimoro, 
dwondi min ot ama otera winjo rupiri go ama otera niang’ gikipiny matho 
peco. To k’otyeki yero giratima, jicwo rupiri go ama itero paka wic peco, 
igeno go neno ni gim’oyeri otimere gi nyayo wac no ri joman. Go bende ripo 
neno nike iluwo gim’oyere aka nyaling’ling’ ma peco bende ikano. 

Weyi amiyi giranena wok i thino paran won. Mama kodi baba oyido jonyalo 
bedo piny gi yero nger maoro gikipiny ma peco. Mama oyido tera bedo gi 
girawaca kweth, rupiri go ama ripo neno ni gima oyeri no otimere. To sano, 
ka yero no mako kwong’ jawoko, ka baba luwo kwong’ yero no imito ni go 
oluwi pagin go am’oyero. Jatel ma peco ma jicwo amaripo luwo kwong’ yero 
m’otimere peco, kuro nyaling’ling’ ma peco mako kedhere kodi nwang’o nike 
roro ko donjo peco. 

Gima cwo ma jotiyo woko jotera timo a kelo wac kosa teko no t’inyamo g'i 
ot. Rupiri jo jotera romo gi jowoko, paro pajo nyalo tic tektek i wac nger me. 
To sano, wac ma roro no iripere wodho kamalere t'iwaco kama dhako bende 
nitye, aka ka nyalere, gi jopeco gipi, rupiri jonyalo nyieko kosa yiko ot. 

Riameno k’ineni jicwo bedo piny mawoko, kosa okadho dwar kosa ocako 
mitan moro, wac mamakere gi tic pere jye, dwar kosa mitan iripo kelo i ot aka 
dhako pere ripo konyo go gi paro nger ma tic pere me lakonyo gine ot pajo. 
Ka dhako gi jicwo jye jotiyo piny mawoko, kosa kama bor, jojye joripo kelo 
kigeng’isa pajo ma jonwang’o koro t’inyamo kanyaciel i ot. Ka jomedere riwo 
dinyo ma joromo gine i katic, kama jolera gi wadijo kosa gima jotimo ri peco, 
jotheno kisi nyatoro mawok peco no kosa mon pajo kosa cwogi gin ng’eyi 
jonyali ng’eyo nger macowo teko nger no yo wang’e. 

Bedi pama joma jonywomere kosa joma jonywombo i Afrika jonyalo timo 
gikipiny me, oyido wanyalo loyo nger teko morojye, makiri silim kosa okudin 
silim, cot, kodi megi macale ameno. Rupiri i Afrika yado oyido ongoye raco 
moro kada nende dhano oyido nigi mon kweth, to pama, ro wac m’owok i 
piny pa Jomakwar, ji joki yeyi wac manywom mon kwethkweth. Onyo pama 
inwang’o ni ji joki tuci mon pajo megi ma jonigine woko, aka ama kelo teko 
m’opokereopokere iyadec kodi silim kosa kudin silim. Yado dhano oyido ki 

nyali nywomo dhako kosa mon kwanyowoko ka jopeco joyere gi go. Iyadyeri, 
dhako kosa mon ma ot no oyido ripo yere gi paro no rupiri oyido imedo jo jatic 
man i ot. Yado ji joki yere gi cot kosa bedo gi mon nyalin’gling’. 

Icayo wac manywom mon kweth rupiri waki cale gi Jomakwar kodi 
nger ma Jokwirisito jotito gine Bayibul. To sano makada iki menyo piny pa 
Jomakwar i lutho tektek ilanwang’o ni nywom pa Jomakwar nigi teko swa. 
Giranena, i Amerika, nitye ji kidhur ma joryemo mon. Me nyutho nike indelo 
m’igatuwa gine iripo ng’eyo ni nywomirok mewin nyalo tur samorojye, kifwo 
mamedirok “tundo tho.” 

1 Amerika, kada nende ji jokwong’ere i nyim Were i kitut, pama dini gi cik 
yeyo ji nywom kosa nywomirok dikweth ka jomito, tekin wipokere maber. An 
aparo ni me obedo nywom mon kweth maki coki. Meno niang’ manok k’iparo 
ni wat m’oyido nitye i bufumbo marapena orumo ka bufumbo marapena 
otho t’inwang’o man! Fwodi inigi wat gi dhako perin kosa cworin macon, ro 
nyithindho kodi lim aka nywowirok manitye idyerjo rumathoth rac loyo ng’ata 
cango onywomo mon aryo. | luwo m’otire won, ka dhano onywomo mon aryo 
kosa mon kweth, dhako m’oay ikuro kosa ikonyo go maber gi nyithindho pere 
loyo nger Jomakwar jonywomo gine mon kwethkweth. 

K’ipenjan ni mene mere maber, nywom mon kweth adecadec 
(nyaling’nyaling’) kosa nywom mon kweth kadiciel, aki lawaco ni me amaber 
kosa meca amarac. Rupiri hola gi kifwo obedo aciel kwong’ kula ma piny 
ma waneno me. Paka gikipiny timere i madala ma nyacunycuny rom gi paka 
gikipiny timere i madala madel; aka ongoye rapok m’otire manitye idyeri 
gikipiny ma jotimere mulumulu kodi gikipiny ma jotimere arwat! Ongoye 
rapok idyeri luwirok ma sawa kodi kifwo maneno k’ipima jo i madala 
macuny. Riameno ongoye kony mapyem gi kelo wicafudha nike kit nywom 
mene mere maber i piny me. Ongoye musingi ma joma jonigi kula gi tim 
m’opokere jonyalo ero fwonjo kosa tito ri jomegi mamako nywom. Wanitye gi 
nywomirok m’ocani m’opokere gi nywomirok apodha kosa ajwanga. Nyaka 
nitye nywomo mon kweth mulumulu kodi nywomo mon kweth kadiciel. 
Gimanman. Gimadwong’ aneno ni luwi kula ma nono perin yere gine, to 
karigono iyadyeri nitye syem gi kumo i kit nywom m’inoyeri jye. 

To sano cale ni joma cik pajo, dini kodi tim pajo ma nyanono wodho gikipiny 
1 lero joloyo joma jomung’o wac. Meno am’omiyo piny pa Jowasiramu ma 
jowaco ri ji nywomo mon kweth diciel, kodi Yo-Malo ma piny pa Jomakwar 
ma jowaco ri ji akar ni jonywomi mon kweth, joloyo Jorafrika, Yo piny ma 
Asya kosa Yo piny ma Amerika mafwodi joko cako waco ri ji wac me akar. 

Ku wagik ye cien kendo: aneno ni wac madongodongo i kwo i kwo me 
jye wok ro nger ma peco nitye. Joradec jotiyo gi latir madwong’ maneno 
gimatimere peco. Politikis gi dini miyo wan nger ma dhumirok ka wariwere 
kanyaciel. 

Joshona jolwong’o nger ma Jorafrika jocowo gine teko k’opodho ri jo, 
macakere gi i madala ma peco, ni ‘dare.’ I dhodhok megi ma Sauth Afrika 
ilwong'o wac me ni ‘tinkundla’, ‘lekotla’, ‘imbizo’, kosa ‘indaba’ aka wac me 
nyutho nger maji joyere riwo ryeko gi yero giratima makonyo ji jye m’ithekojo. 
Cik ma ‘dare’ kosa ‘indaba’ nigi cwe i peco kodi iyadec. Konyo joradec 
swa tektek rupiri iyadec malac nitye pecin kodi nonin m’opokereopokere 
m’inwang’o megi joko bedo wat. To kada ameno, nonin me jowinjere maber 
swa iyadec pajo. 

Luwirok gi kula pa Afrika, “dare” obedo nger ma ji jye joyere gine ni gino 
obedo ka fwonjirok, riwo ryeko, ma cano gikipiny, ka cowo teko m’odonjo ri 
ji, kodi dinyo manitye iyadec, ka thekirok, kodi tic kanyaciel makelo syem gi 
ng'ang'o. 

Cik ma ‘dare’ waco ni makirok, manyutho ni makiri jom’ithekojo jye 
joripo bed’iye. Mararyo, cik man obedo limo ryeko kwong’ ji megi. Ongoye 
gimoro, mathin kosa madwong’, m'inyalo ridho ri ji kweth mafwodi ko 
omi ryeko kwong’ joradec no. Cik maradek obedo luwo nyadhano gi dhano. 
Kwarkwar wan joyiko nger maluwo nyadhano gi dhano i ryeko mamalo swa. 
Kisi gim’oyido jotimo joripo luwo kanyaciel, m’ongoye gimorojye, mathin 
kosa madwong”, m'ibolo gicien nyaka ni rupiri sawa orumo ri ji. Oyido iripo 
medirok gi nyamo gimoro, ma ruman ka nyalere, inyalo kutho weyo nyaka 
Pidwok'iye, makada ocowi hongo malac, cuka inwang’o giratima. 

Cik man oyido bedo timo gima ji joyere gine. Gikipiny mathoth m'itimo 
i Afrika obedo gima joradec joyere gine. Inyalo luwo nyadhano gi dhano, 
omo ryeko kwong’ ji m’opokereopokere kodi kelo ji maka aciel, jomegi ma 
jong’eyo gimoro, jomegi joryeko kosa jomegi jokeli paro mageto. Inyamo 
gimoro cuka iyere. Itim’ama maga k'oyere, joradec gipi jonyalo luwo cik no 
aka inyalo oro cik no maber m’ongoye wicafudha. 

Riameno i politikis ma nonin ma Afrika, imito winjirok kosa yerok swa 
tektek loyo limo kwir mathoth. 

IV 


Winjirok/yerok 
Luwo nyadhano gi dhano 


Riwo ji jye 


Pica 1: Matafali mageto Peco, Adec, Piny kodi Kontinenti ma Afrika mayanja 


Teko ma wanigine i madala maradec a nwang'o ni nger maomo ryeko kodi 
winjirok me jye igweyo gicien ro bolo kwir. Aka, paka wa Jorafrika wang'eyo, 
gikipiny onywowere aka tek. Nyaka yombirok kidho omo kwir ki wodhi 
giratima m’otire. Kwarkwar wan bende oyido jong’eyo wac no. Rumathoth, 
oyeyin kweth joki kunyin bur. Ri ameno ireng'o ki nyami gimoro i lutho, 
cuka iwinjere? Me a nger ma adec m'opokereopokere jonyalo nwang'o nger 
macowo teko ma jonigine maber. 

Gimoro aciel maripere awaca a nike k’ineni waoro dare macowo teko 
mapolitikis kodi tel i Afrika, ilanwang'o ni jotel joko dhumi ji! Jotel ama 
jokuro nyaling ling” kosa luwo cik m’otire. Jotel joripo kelo geno kodi mako 
cik mapolitikis gi cingjo aryo. Jotel joki ripi yero ri ji giratima kosa dhumo 
ji. 

Teko ma waneno konon iyadec mawan a nwang’o ni wanigi gafumenti 
ma Afrika ma jogeno yer kosa bolo kwir kifwo mageto adec pajo m’ocwiny. 
Thimba jogeti kitandalin gi ndiko ji kidho bolo kwir loyo tero hongo geto 
nger m’ocwiny maomo ryeko kwong’ joradec kodi winjirok i paro aciel. Onyo 
inwang'o ni lokol gafumenti nyap, ki tiyi aka ki nyali konyo ji kweth. 

Riameno teko manitye a nger manyieno meni ma peco kodiyadec ng’eyi 
wanyali geto kendo gimayado noninjotimo paka musingi madongo mapolitikis 
kodi adhum. 

Nger makuro peco m’ocwiny a Gi Welo ma ji Wiygin Owil Gine maripere 
Jorafrika joniang’i kendo wok con, joyiki kendo obedo gima dicwe pama aka 
jocweyi kendo ng’eyi nyaka onyali konyo cweyo adec m’ocwiny. 

Wic 3 


Geto Ot Acienacien 


abedi oyido anyalo nwang’o silwany makilyesa kodi jotel ma gafumenti 

m'opokereopokere i Afrika i tyendi yath moro i calo paran, dunyo 
awaco ri jo ni: “Apa cwakan wini merin paran, nger m’anen’iye, witemo geto 
oc acienacien.” Gafumenti m’opokereopokere i Afrika jotemo geto wiot i 
musingi m’onyocere swa aka m’ocako oy. To kifwo mamedo meni yiko kutho 
musingi m’otire, joki dewi ridho kosa geto pecin kosa adec. Kwanyowoko, 
jomedere bolo pesa i geto can matek m’ongoye tyende gi wiye maki nyali 
tundo ri ji kosa adec. Iyadyeri, nitye gimarac swa mapoko gikipiny aryo no: 
joma jonitye piny joneno wiot mamol iwiyjo me gi ng’ico pagini “Gipa Jopath 
ma Jokuya’, ma joma jomito iygin ama jopong’ iye macale ni opokere kodi 
gima ji jomito iyadec pajo. 

Iyadyeri, tim me ki maki gafumenti manitye i Afrika kende. Makiri 
jobiyasara jye wang’ gin ocor. Neni kitipa ma mitan ma pesa. Ji kweth ma 
jokonyo jobedo jong’ang’o ma josoma ma jobedo jiyadec nono. | luwo m’otire, 
kampun mathoth ma jonwang’ere i piny gipi bende jonigi lworo. I wang'jo 
joneno candi mamedere nyayi kisi ndelo, kodi kibenga kodi kwo mabwoko 
gima jomito yo wang’e. Bedi oyido jonyalo nwang’o hongo moro gi nwang’o 
miseni maloro kidho piny weyo kabedo pajo mayengere i pondeponde no, 
dunyo jonyalo neno ng’eti nus makoca: gikipiny kweth manyalere! 

Aparo ni ka wamito neno nyienirok i Afrika, waripo kutho cweyo pecin 
kodiyadec mawan, luwirok gi cik manende owacere i wicwac m’ondikere 
cien kenyo. I nger nowon, cik kodiwelo aciel nowon ama iripo oro i piny 
gipi. Gima atemo waco a me, lokol gafumenti, gafumenti madyere, kitipin 
mapolitikis, madala ma munisipol kodi kitipin ma biyasara jye joripo gik cien 
gi cako oro cik ma ‘dare’ makelo ji jye kanyaciel. Ongoye kitipa mapolitikis 
maber oyeyi tic kosa kada dhumo piny, k’ineni ki luwere gi cik mariwo ji jye 
kanyaciel, omo ryeko bothi ji, nyamo wac i lero, luwo gima ji joyere gine 
kodi ciro. Me a cik m’iripere ketho i nger m’itimo gine politikis kodi adhum, i 
dhoyo malomalo kiri i palyamenti kodi kabinet, kodi tektek i polis kodi i keya 
kosa i lweny, ng’eyi nyaka wabedo gi nger mageto adec mawan m’ocwiny 
loyo nger m’itera kwalo gine kwir. 

Kigana mapama nitye i Afrika ocowo ridho marac ni tekin kitipin ‘m’obedo 
fuce’ mawan ma jocwiny ka jotyeko telo ji to jonwang’o owuru pajo wok 
kwong’ joradhum ma Wulaya, cale ni wiygin wil piyopiyo gi fuce pajo kodi 
nger ma adhum ma piny ma Afrika ripere bedo. Kwanyowoko, jocako maro 
gi geto gafumenti ma dhumo piny gipi, ro meni mapolitikis ma jocungo ri jo 
kosa ro ngoye gi niang” kodi mito manoknok cweyo ‘nger mapoko ji gikipiny” 
i piny gipi pakatic, udi kosa kisoma i gima joneno ni ji ma jocandere ma 
wegi joki nyali kada geto udi pajo, jongoye gi ka limo pesa kosa joki nyali 
kisomusa nyithindho pajo! 

Gimakelo nyiero kendo, inwang’o ni jomedereamedere cuka jocako pidho 
kew kosa burowa paka macale kodi apa jakwor pajo mayado: Wulaya. 
Medo iwiy meno, bende jocako nyiewo tim gi kula ma piny pa Jomakwar 
m’omwore i Noth Amerika, ka jonyono gi partyendigin ‘giwelo m’opondo’ 
m’obedo kula gi tim pajo won. Ka jotimo ameno, inwang’o ni jomakere kendo 
aka jocamo riwan kisereko gi joma yado jodiyo wan medirok kolonayising’ 
nyang’ith mawan rupiri joriyo riwan paro mawoko kodi nger matimo gikipiny 
paka jopath. I cowe mere inwang’o ni waseni macango jogonyo wan jomedo 
miyo neno kosa thenirok i piny pa Jomakwar. To sano inwang'o ni ro bedo ni 
jolokere kitipin mapolitikis ma ji jomaro kifwo ma bedo waseni mapolitikis, 
ongoye nyatoro madewo penjo jotel mawan ma jotek pama me ni to kere 
ang’o won ma witimo! 

Giman mamiyan nyiero a inwang’o ni kitipin ma jobino gonyo wan me 
jodong’ i kew ma joradhum mawoko jociero gi bolpen i map ma Afrika, kifwo 
ma tic kanyaciel kalo kew no riwo pecin kweth ma joradhum mawoko jotyako 
akor. Kew kweth ma jome joketho ongoye tyende gi wiye. Kew me tyako 
nonin kweth aka joketho ji ma jocale bor swa gi wadigin rupiri joriyo ji gi 
mbaka cako luwo dhodhok pa jopath, aka ka jotimo ameno jotyako ji gi wat 
pajo! 

Giranena, Joshona ma joluwo Dhomanica i Manica Province ma Mozambik 
otyakijo kodi wutumin gi nyiminjo ma jonitye i thenge ma Zimbabwe. 
Jomanica ma Mozambik josoma gi Dhopotugol aka kuciel wadijo ma jonitye 
Zimbabwe josoma gi Dholusungu. Jome jotyak’atyaka ji ma jononin macale i 
Afrika gipi ro kew ma dhan’adhana am’oketho kodi dhodhok pa jopath. 

Penj adwoka a ni, wac ma waluwo me jye mako nedi politikis ma piny 
mawan aka nyalo kelo nedi dongo i piny? 

Paka nende atelo waco, teko madwong’ ma konon wanitye gine i Afrika ka 
obedo ni rupiri kisi piny aciel, m’ongoye mung'o, igeto acienacien: wok malo 
kiri piny, wok i wiye kiri i musingi! 


 g 


Wa Jorafrika ocowi nyiekowoko paro mawan marac swa tektek, aka wawegi 
bende wamedo nyiekowoko paro mawan, waparo ni walageto piny m’ocwiny 
k'ineni waredho kutho can ma pecin kodiyadec mawan. I luwo m'otire, kisi 
gafumenti tem’atema swa gi meni nyiekowoko pecin kodiyadec mawan, kodi 
nonin, reyowoko pokirok mathindothindho ma ji jonitye gine, jotemo timo 
gima joki nyali ni jomito geto piny ma jonyalo dhumo, gim’ obedo rigin ryemo 
koyo ayino. 

Kew ma dhan’adhana am’oketho ki nyali riwo ji kanyaciel. Kisi kew 
mapoko piny ma jonitye i Afrika obedo gim’ongoye tyende gi wiye aka obedo 
nyaka layin m’ocieri arwat i map munyo joradhum mawoko jolumba wan 
to wegi jocako gorok ro nyutho pokopoko pajo wegi i Afrika. Jopolitikis 
kodi puresidentere mawan ma Afrika joripo poyo ni kew mapoko piny 
manitye i Afrika ka ocakere kwong’ joradhum mawoko, makiri pama fwodi 
medere nyayo nyagenda pa joradhum mawoko matyako Jorafrika g’atong’a 
marango nger mamedirok dhumo Jorafrika gi woko koro. Ka waneno nger 
mang’inyong’inyo Afrika ro bedo gi wat maber gi piny megi mawoko manitye 
idyeri jotel ma piny m’opokereopokere i Afrika kodi wadijo ma jo jotimo gine 
mitan kosa biyasara wok i piny manman, me obedo ri jo nger maturo Afrika 
maber swa. Aka bende, ryeko pa jome fwodi lamedere tic k’ineni wa Jorafrika 
wamedere winjirok gi jome nyaling’ling’ ro bero ma waparo ni walalimo 
kifwo macungo kanyaciel matek. 

Jorafrika madit, ji kweth, nonin kweth kodi joma jonigi tim kodi kula macale 
jobedo kalo kew kosa wiloka ma piny pajo. Obedo gi wickwot nwang’o ni 
Afrikan Yuniyon fwodi medere gi wac maketho kew i kontinenti ma Afrika, 
wac no ridho riwan nger piny ma Afrika jopokere gine, aka ka jotimo ameno 
joturowoko odok madunyo otudi Afrika kanyaciel, paka timo wat kodi 
wadigin ka joketho gicien kew mapolitikis manitye i Afrika. An paka Jarafrika 
makwo pama adong’ dhyer swa nwang’o ni jopolitikis kodi kitipin mapolitikis 
ma Afrika jonigi niang’ manok swa, rupiri joki neni nger ma jonyalo kelo 
gine dongo i Afrika aka joki miyi ji thwolo masyemirok ro tim gi kula pajo, 
ng’ang’o kosa lim ma jonitye gine kodi gikipiny kweth ma kontinenti ma 
Afrika nigine. Kifwo mamedirok dongo kadho yo wang’e Afrika same nitye 
cien gi oro makalo miya aciel. Nyaka oro miya aciel m’okadho kwarkwaran 
jye oyido jonyalo tuk m’ongoye wac; to pama, athule! Gim’omiyo Afrika 
odongo piyopiyo yado obedo rupiri kwarkwar wan oyido jonyalo tuk gi woth 
kamorojye ma jomito jye i kontinenti ma Afrika m’ongoye ng’ata geng’ojo 
maki cale gi gima pama watimo: tim gi kula, nyapolitikis kodi nger mariwirok 
gi ji. 

An a Jasauth Afrika aka makiri malyel me anyalo kidho kamoro i Sauth 
Afrika kama nitye ji ma jocal'acala an gikululu aka joluwo dhodhok macale 
kodi dhodhok paran swa. Joparo ni acale gijo! To jo jobedo i piny ma gafumenti 
mito ni anwang'i kutho fisa nyaka ng’eyi alimijo. 

Me won a gimatimere ka kadho i Yo Podhocieng’ kosa i Yo Wokcieng’ ma 
Afrika. Me nyutho ni ng’ang’o ma tim gi kula ma Afrika konon kodi bero 
mawinjirok gi ji a gimadwong’ tektek i Afrika aka am’obedo gimariwo ji i kisi 
madala morojye! I luwo m’otire, ka wawotho i Afrika konon, dhano nyalo 
niang’ ni kere kwarkwar wan jotuk i thenge m’opokereopkere, jokadho to 
jodwoko cien ka joluwo i kontinenti me kadikweth, aka makada ameno fwodi 
joweyo wus matek m’oriwo ji kanyaciel madunyo wabende waoro mariwo ji 
kanyaciel i kontinenti me gipi. Nitye rapok, to karigono ka waluwo m'otire 
won, tim gi kula kodi gikipiny mariwo ji kanyaciel yeyo ji bedo kanyaciel gi 
riwo cingigin aka kisi dhano nyalo oro gipa nyawote. 

Me nyutho ni gima pama ji jolwenyo gine ni jomito dongo piny pajo 
kendigin obedo pilok nono! Ryeko m’owok woko m’iriyo gine Jorafrika 
me ocowo geng’o ji tuk paka yado oyido timere m’inwang’o ni dhano nyalo 
woth kadho kamorojye ma go mito i Afrika, aka me oyido obedo silwany ma 
Jorafrika jye jonigine con mere. Iyadyeri, Were oyido ki miti ni ji jong’undi 
piny mathindhothindho m’inwang’o ni geng’o jomegi woth paka jomito! 
Gime jye timere i piny rupiri ji pama jonigi woro, paro manok kodi paro 
mapolitikis m’opong’ gi gwondo! 

Kada pama initye kosa ibedo kune, ng’eyi ni joma piny me jye jobedo joma 
jotuk wok kamoro. Wajojye watuk wok kamoro. Aki neni kony ma ji jowaco 
gine ni i oro gana aciel mabino yo wang'e piny me labedo maber k’ineni 
omedere geng’o ji woth kodi juko ji akar gi gero ni kiri jokidhi limo wadigin 
ma jonitye 1 nonin man, kontinenti man kodi loka ma kew ma nyapolitikis. 

An paka Jarafrika anyalo waco gi miseni ni, rupiri oteli cweyo dhano i 
Afrika ka, munyo dhano owire wok i gim’oyido cale gi nguke to lokere dhano, 
kisi dhano mapama kwo i piny ka kwar mere kosa adhamere wok i Afrika! 
Rupiri Were won oyido omito ni walokere ji wok kwong’ nguke, nyaka to 
wapong’o piny gipi ka hongo moro okadho, aki nyali waco ni obedo mito pa 
kwarkwar wan kosa mito pa Were am’omiyo kada rumacien ma oro milyon 
gi milyon fwodi otweyi wan i sandukere! Paro moro masisiri me ma ji jomito 
gine geto piny pajo kende miyo ji joki nyali riwirok gi thwolo ng’eyi jobedi gi 
syem, dongo kodi thwolo mamitere i piny gipi. Iyadyeri, kew masisiri mapoko 
piny m’opokereopokere me, kodi awanya ma dini ama jokelo lweny madongo 
m’otimere i piny ka akafwodi jomedere kelo Iweny i piny gipi. 

Magike, an ayeyo m'otire ni labedo riwan matek swa limo syem, dongo 
kodi thwolo cil gi cil kafwodi wabedo i piny m’iciero wan timo kisi gimoro! 
K’ineni kew me ma dhano oketho ro wac mapolitikis ocako leny mothmoth, 
meno nyalo kelo ri Jorafrika kodi piny gipi syem, dongo kodi thwolo cil gi 
cil. 

Wic 4 
Dhoyo pa Jorafrika Mabedo Dhano 


wic wac m’okadho ca abin aluwo dikweth mamako ng’ang’o madiwelo ma 

wan Jorafrika wanigine, to sano — paka ng’ata kano fedha ma peco i kabad 
ni ro kalima ma gowon jye okuya ni labedo kerang’o — wabedo iwiy gima 
diwelo me kifwo malimo bero mere tektek kisi ndelo. 

Acowo kidula gafumenti mathoth ro temo geto ot cako gi iwiye ka joloro 
apiny. Kiri wawegi jye wac me mako wan k’ineni watemo geto pecin m’ocwiny 
aka yo kuciel waki poyi ni ji acieleciele ama joyiko peco. Meno am’omiyo 
amito cowo adec m’odong’ i kitabo me ka awaco ni kwarkwar wan ma Afrika 
jotero hongo malac ka jotemo tegino kodi tyeko ji, pecin kodiyadec mawan. 

Ka joma jonitye peco joko cwiny kosa tegino, peco no ki nyali cungo 
m’ocwiny. Peco yiko dhano aka dhano bende yiko peco. Cwec ma nyathenge 
aryo me obedo palcuny nger ma Jounhu-Ubuntu-Botho kosa nger ma jijokwo 
gine paka ‘ji’ tim gi kula ma Afrika. “Anitye rupiri wanitye.’ Wajojye wanitye 
ama rupiri nitye joma jokonyo wan dongo. K’imito bedo dhano m’otire, iripo 
tiyere gi wadin aka peco ama tyeko wan ka walokere soye aka rumacien 
pecin ma wawoki iye konyo wan bende geto pecin mawan wegi kodi silwany 
mere. 

Jounhu-Ubuntu-Botho gini jokwo i nger m’opokereopokere, aka ka jotimo 
ameno jodongo pecin kodiyadec pajo aka riameno pama jogeto piny ma Afrika 
matek swa. Nger mayado joma con jokwo gine omiyo ji meni, ng’eyi nyaka 
kisi jicwo kosa dhako mawok i Afrika onyali ting’o peko makwo pere, peco 
kodiyadec pere gi bedo gi meni makitesa nger ma kontinenti ma Afrika nyalo 
dongo gine yo wang’e. 

I kitabo me, atito nger ma Joshona joniang’ gine nger makelo dongo iyadec 
pajo. To karigono, i wendo paran ma acowo tundo gine i piny kweth i Afrika, 
kodi luwirok gi nger m’aluwo gi joma jowok i piny m’opokereopokere me, 
anigi miseni ni musingi madongo makonyo kisi nger ma jome jokwo gine 
nwang’ere i nger makaciel i kisi nono manitye i kontinenti ma Afrika. 

Nger ma Jounhu-Ubuntu-Botho jokwo gine ocakere de con maki ng’eyere 
ni ocakere kerang’o won. Tic ma wadong’ gine a medirok niang’ gi niang’ 
mulumulu, ng’eyi jodong’i paka gima pama aka onyali konyo wan pama. 
Meno am’omiyo ber mako dhoyin apar me paka nger makwo. Kuciel ripere 

wawiri nger ma wanyalo oro dhoyin apar me ‘i sipid makwo’ ma pama ji 
jokwo iye. 

Ka wamako dhoyin me, wanyalo miyo Nyienirok ma Afrika ong’weci 
piyopiyo, aka mitere sawome. Ka cakirok mere, laneno kamaler i kwo pa ji, 
rumacien nyaka nyienirok me laneno iyadec mawan gipi. To waripo niang’ 
ni: wirok ma lakelo syem, ng’ang’o kodi thwolo i Afrika ripo cakere gi kisi 
dhano acieleciele. 

Acowo niang’ ni aki nyali wiro piny gipi ka an won fwodi aki wire. K’aoro 
wac ma Mahatma Gandhi owaco, wajojye waripo “bedo wirok’ ma wamito 
ni otimere. Iyadyeri, acowo niang’ ni nger m’awon anyalo wire piyopiyo a 
cweyo miseni gi miseni kweth mawirok, kodi pidhirok i kwo m’anitye iye, 
k’aoro dhoyin apar madongo ca paka toc paran. 

Riameno kada nende kitabo me wodho paro moromoro mamako yo wang'c 
ma kontinenti mawan amara, Afrika, nyagenda mere obedo in won. Imito ni 
iwiri paro perin irangi nger ma wanyalo wiro gine Afrika kodi mugugu ma 
wanitye gine. 

Labedo joma jonigi niang’ mamalo kende ama jolakelo meni ma lamiyo 
wan kelo wirok mamitere i pecin, iyadec mawan kodi i piny gipi. Nyang'ith 
kosa ryeko mamalo me latero wan kalo mito owuru to wacako fwoyo gong’irok 
bothi wadiwan: anitye rupiri wanitye! 

Wic 5 


Ng’eyi Kama Iwok Iye 


Dhoyo Marapena: 
Ziva kwawakabva 


Ng’eyi kama iwok iye, ng’eyi aka wori jothuwin, wat 
perin kodi kwarkwarin. 


ale ni kwarkwar wan oyido joryek loyo wan. Oyido jong’eyo ni Cuny pa 

Were kwo cil gi cil aka oyido nitye wok i cakirok ma piny, mafwodi ko 
cweyi polo gi piny ma waneno me aka mafwodi ko cweyi kiri sawa. 
Kwarkwar wan bende oyido jong’eyo ni Cuny pa Were medere woth gi kiwaya 
i cwec pa Were jye. I ji, Cuny pa Were oloro riwan wok kwong’ kwarkwar 
wan. 

Riameno ka ang’eyo baba nan kodi yokan t’amarojo, t’aworojo, meno 
nyutho ni ang’eyo, amaro aka aworo Were. Kwarkwar wan bende oyido 
jong’eyo ni jonywol mawan kodi jonywol pajo bende, nyutho ni kwarkwar 
wan, a joma joriwo wan titir gi Were i cuny kodi i del. 

Mafwodi iki medere woth i kwo me gi meni, gi miseni, iripo ng'eyo kama 
iwok iye. Iripo ng’eyo gi gwokirok swa manoknok luwo fuc perin. 

Paka in Jarafrika inigi nyingi kwer kodi nono perin. Iripo ng’eyo nyingi 
kwer kodi nono perin rupiri meno a musingi m’inyalo oro makunyo kigana 
mamako jothuwin kodi joperin. Rupiri wac mathoth ma Afrika ko ondikere 
piny kosa rupiri i gan’agana adhok, wiy ji okwako wil gi ryeko kweth swa. 
Kwarkwar wan yado jomito swa fwonj adhok m’ongoye ndiko. Riameno 
ripere wa Jorafrika mapama wakwo wanwang’i ni wafwonjere to wagana ri 
nyithindho mawan kiganin mamako pecin mawan kodi kama wacakere iye. 

Iyadyeri, nitye gikipiny kweth m’iripo timo sajye ng’eyi nyaka gikipiny 
m’ilunjo i thuwin okiri otho. Marapena, iripo poyo wer m’ipako gine nono 
perin. Wer mapako nono perin oting’o, i cieko, mujulusi kodi tyendiwac 
kweth mamako kama jothuwin jowok iye. Me obedo camo kalima mapoyo 

gimadongo ma kwarkwarin jotimo. 

Gimararyo a ng'eyo gi maro wat perin m’opokereopokere m’initye gine 
i nono perin. Ber kilyesa gi wat perin kodi jothuwin maber, kanyaciel kodi 
merin pajo gi wat pajo bende. 

Kwarkwar wan yado joparo ni iripo maro wat perin makada jotimo rin 
gimarac nedi! Me nyutho ni gimoro okiri owondin t'ijala wat perin kodi merin 
perin ma jonitye ciegin kodin, kada nende widhaw tektek kosa nywowirok 
moro obedo. Fwonji nyithindho perin aka nyuthijo wat perin jye ma jonitye 
thuwin. Joshona jonigi sambawac m’iwaco ni “kuziva mbya huudzwa,’ nyutho 
ni ‘k’ing’eyo Adhenin men’ibedo ng’ata ryek.” Pama, wa Jorafrika waparo ni 
nyithindho wegi ber jorangi adhacere pajo. Waparo ni wegi joripo nwang’o 
sawa mang’eyo wat pajo megi ma nono. 

Me gima ki timere! 

Fwonjirok kosa ng’eyo jothuwin ripo gima itimo ri kisi Jarafrika morojye 
ka nyaka dongo. Joripo ng’eyo kama kwarjo kosa adhajo bedo, to jolyesa gi 
jo maber; joripo ng’eyo nyithindho pa wayigin kosa omin bajo kodi wat man 
m’opokereopokere. Obedo gimadwong’ swa ka nyithindho mawan jonyalo 
timo tic kweth m’opokereopokere mamitere i nono wok i thino pajo: bedo 
bajo, minjo, nerjo, wayjo, kodi wat kweth m’opokereopokere ma jonigi tic 
kweth m’itimo kanyaciel i peco nwang’o ni kisi dhano nigi tic marom aka 
nyalo timo tic no samorojye. Me a nger matyeko dhano m’otire ng’eyi onyali 
bedo gi wat gi ji m’opokereopokere gi thekirok maber: fwonjirok timo tic 
pa jomegi fwonjo wan konyo wadi wan ka jongoye. Nitye kendo tyekirok 
mapiyopiyo maber loyo me manyalo miyo wan wiro paro mawan kodi miyo 
wan nger ma winjirok to wacowo teko mabino yo wang'e kanyaciel ama? 

Mari aka wori jonywol perin makada jotimo rin ang’o! Me obedo 
gimadwong’ swa rupiri k’icowo dongirok t’iwon igeto peco perin, ilamito ni 
nyithindho perin jomarin makada nende itimo rijo gimarac nedi! 

Acowo fwonjirok ni k’icayo jonywol perin mafwodi ithin, kidongo wadin 
kodi ombego perin bende jolaworin paka ndirino iwora jothuwin. Me tera 
timirok k’otundo i hongo madhaw kodi tyakirok kodi ombego perin kosa 
wadin. 

Meno am’omiyo obedo gimadwong’ swa ng’eyo kama iwok iye kafwodi 
ikwo i piny ka. Iwon poyere manoknok ni kwarkwarin kodi Were perin jonitye 
kodin sajye. Kisi k’ikwo i piny ka imedo gima kwarkwarin kodi Were perin 
jolamo rin. Riameno, cunyjo nitye kodin i kisi hongo morojye, sajye. Me 
bende miyin cwirok bothi Were sajye. Rupiri k’ineno m’otire, kwarkwarin 
jonitye ciegin gi Were rupiri jotelo ng’eyo Were mafwodi ko nywolin, aka 

munyo jocowo kadho, jodhire ciegin gi Were swa i cunyjo. 

Riameno, onyo in kodan kodi kwarkwar wan, ongoye gimadhyero wan 
gine corok bongi Were. Ongoye kony makisoma kitabin pa joryeko. Ongoye 
kony mawaco ni ber kutho dhano man otitirin. I wang’ Were ji jye jorom. Iki 
ber swa loyo jom’odong’. Aka bende, ongoye ng’ata loyin. Ongoye nyatoro 
manyalo waco ni go kende am’ong’eyo Were. Riameno ripere wa Jorafrika 
wang’eyi ni kwarkwar wan kodi Were mawan jonitye kodi wan sajye aka 
wang’eyi ni ongoye nger manman jye mariwirok gi Were nyacunycuny ka 
wamito geto kendo miseni kodi ryeko ma Afrika. 

Wic 6 


Ng’eyi kama ikadho 


Dhoyo Mararyo: 
Ziva kwaurikuenda 


Ng’eyi kama ikadho aka ori mic ma Were perin omiyin. 


Sir onyo paka icowo ng’eyo kama iwok iye, aka k’imedere gi kwayo i 
riwere gi kama kwo perin ocakere iye omiyin meni kodi miseni icunyin, 
same iyikere maber ng’eyo kama ikadho gi timo gikipiny madongo i kwo 
perin. 

Kwo obedo woth kosa safari aka ko bedo gike. Ber ibedi gi syem kodi timo 
gima dicwe kafwodi ikwo i piny ka. 

Gima dhano won ripo penjere a ni: anyalo nedi medirok yo wang’e limo 
syem kodi timo gima dicwe? Inyalo nedi ng’eyo tic maber itimi, kit kwo 
m’imito ni ilimi yo wang'e? An acowo niang’ ni k’imito nwang’o radwok 
ma penj madongo me jye mamako kwo perin, ripere iyeyi piyopiyo ni gime 
nyalere k’iwon icako kigunduwa wac mamako kwo perin. 

Nitye gikipiny kweth swa m’inyalo timo i kwo perin. Aka, rumathoth ki yot 
yero dhoyo aluwa. Rycko ma kwarkwarwan jomiyo wan waco ni nitye nger 
aryo m’iripo timo gine gikipiny me jye diciel: 


e Marapena mere obedo ni maki silwany m’obino rin gi meni 
perin jye, aka ori ndijo ma kwarkwarin kodi Were perin 
jomiyin. I hongo m’icowo munyo ibedo kodi jonywol perin, 
wat perin kodi joger, nitye ndijo gi ryeko moro m’inwang’o 
bothijo. Rumacien inwang’o ni cuny ywayin timo gima 
jothuwin jotera timo. Onyo same jothuwin kodi kwarkwarin 
josangala k’iluwo bathijo. Mito perin kodi mito pajo a ni iori 
silwany no matimo gikipiny maloyo mayado jonywol perin 
kodi kwarkwarin jotimo. 

e Mararyo, medere gi kigunduwa kosa niang’ ndijo man ma 
ruman nyalo bedo ni inigine to sano ikuya m’odoco. Atong’a 
mere a nyalo miyin inwang’i gim’iparo ni cunyin yenyo timo 
swa tektek. Kafwodi inigi sawa m’oromo kodi meni matic, 
inyalo timo gikipiny kweth swa i kwo perin k’inwango silwany 
ma kigunduwa gima cunyin omaro swa. Obedo gimayot swa 
ng’eyo ka cunyin yenyo kosa wanya timo gimoro. K’iniang’ 
gima cunyin mito timo t’icako timo, ilaneno pagini sawa ki 
redi kosa k’ikadhi. Ilamaro tic me ma ilabwok ni inwang’o 
meni kweth kosa iki oli timo tic no. Riameno ilanwang’o ni 
itimo gikipiny madongo kweth aka isyemere ma! 


To karigono poyi ni, inyalo kigunduwa kosa ng'eyo gima cunyin yenyo 
kosa mito timo k’ineni idhire t'icako timo gimoro. Paka acowo waco, mito 
kosa yenyo perin nyalo bedo ni cale gi ndijo kosa gima jothuwin jomito ni 
itimi, kosa nyalo bedo gimanyien thuwin, to iwon inwang’o ni cunyin yenyo 
kosa mito timo. 

K’imedere woth i kwo me, ber inwang’i ni kisi hongo ma kwo perin ing eyi 
atong’a m’omiyo ikwo i hongo no. Ko bedo wac moro makada nende gima 
cunyin mito timo owire i hongo moro tekin inwang’o ni kisi hongo ikwo 
munyo ing’eyo gim’imito. 

Aniang’ wac me wok denge mafwodi athin, rupiri yokan obedo dhako ma 
jambakatic. Paka soye kweth, oyido aparo ni anyalo cowo tic paran t’ayomere, 
aka k’aneno ni tic paran orumo manyuto ni aki ripere tic kendo. To kisi ka 
mama onwang’o atuk’atuka m’ongoye gim’atimo t’awaco ri go ni acowo tic 
paran, gi kenyowon go cako miyan fwonj madwong’ swa i kwo paran: “iripere 
nwang'o giratima hongo morojye, gimanyalo konyin hongo morojye i kwo 
perin.” 

Me a cunyjo manyalo miyin ilimi gikipiny madongo i kwo perin. Bedo gi 
cunyjo ma nger me amamiyin bende temo oro ryeko morojye kodi silwany 
ma dhano man ki nyali nwang’o. Jomegi joparo ni bero timere ro silwany. 
Iniang” paran won acowo nwang'o ni silwany wok ro tic gi meni, paro yo 
wang’e kodi yikirok neno silwany mabino. 

Joma jokwo maber, jotiyo gi meni aka joyikere samorojye ama jolaneno 
ka silwany bino. Ka jono joyanja, kosa jonwang’o gikipiny madongo, joma 
jonyap jolaparo ni jono jonigi silwany ayino. To sano giradyeri obedo ni iripo 
yikirok kodi oro silwany mabino rin i kula maber swa. 


40 


Wic 7 


Dhumi Paro Perin 


Dhoyo Maradek: 
Iva munhu anozvibata 


Makere gi cuny mabor gi syem sajye — dhumi paro perin 
ng’eyi nyaka ibedi gi par m’otire! 


arapena, bedi dhano ma jasyem makada nende ginang’o otimere rin. 

Ryeko pa Jorafrika waco ni iripo kutho bedo jasyem mafwodi iki limo 
gikipiny madongo i kwo perin. I piny ma wanitye iye konon me, paro pa ji nitye 
i coko ng’ang’o madel, pagini waki ripi syemirok cuka wanwang’o lim madel. 
Me am’omiyo “jong'ang'o” kweth jothoth gi kumo. Ji kweth ma ji joparo ni 
jong’ang’ joparo rigin coko lim madel me wor g’odyocieng’. Rumathoth, joki 
miti syemirok cuka jonwang’o gima jomito. 

I piny ma konon wanitye iye me, kama Jorafrika ma jothemthem ye 
jonywowere i kwo pajo, inwang'o ni iripo syemirok k’icoko ng’ang’o kidhur. 
Teko manitye a me, makada nende iwaco ni ng’ang’o madel obedo gimaber, 
k’inwang’o ng’ang’o perin i nger maki miyi ji syem, i nger ma tyakin gi wat 
perin, i nger ma ki syemin won, i nger ma tyakin g’ombego perin, tyakin gi 
jothuwin, gi wat perin, merin perin, ilanwang’o ni ka nyaka icako syemirok i 
ng'ang'o no, icowo nyieko wat perin gi ji madicwe! Riameno, pama inwang’o 
jong’ang’o kweth madongodongo i biyasara kosa i katic joki winjere kosa joki 
tiyere gi ji m’otire aka riameno joki nyali limo syem m’otire i kwo me! Aka 
onyo ruman ka ji jokoyo kosa jokecojo gicien jomedere mito rango lim kweth 
aka joparo ni meno nyalo kelo rijo syem. To sano gi dhyer, tim pajo me medo 
kelo gwondo gi ng olpyer ayino. 

Munyo fwodi abedo soye ma nyaka ocowo kisoma maber swa, kisi kama 
oyido abedo apar’apara tic paran kende. Wor g’odyocieng’ apar’apara ni alatic 
t’anyiewo mutoka mang’on swa. Iyadyeri, oyido aketho mbaka swa manyiewo 
mutoka mapilin wok Jaman, aka oyido aketho k’ineni m’okale ni aki lacamo 
ra cuka anyiewo mutoka. To kada ameno aneno ni kisi k’atiyo gi meni paran 

jye m’aki dewi kwong’ nger mapidho cunyan kodi paro paran, kwo medere 
bedo gim’ongoye kony makada nende alimo gikipiny ma piny me jye. 

Riameno munyo otundo hongo manyiewo mutoka m’ilwong’o ni BMW 
oyido acowo ng’eyo ni mutoka no ama k’okeliran syem. I luwo m’otire won, 
ido ki labedo banja moro makada nende oyido nyiewo mutoka odhyeran 
kosa anyiewo mutoka ma welo nok loyo BMW. Gima pama miyan kumo 
swa a nwang’o ni Jorafrika ma cingijo themthem, wat paran, merin paran, 
nyithindho paran, wutumin an kodi nyimin an jye kisi ndelo jotemo ryemo 
ng’ang’o ma joki nyali mako. Inwang'o ji kweth joryemo mon pajo kosa mon 
joay, jotyakere gi merin pajo kodi gi ji madunyo jonyalo konyojo i kwo me 
mafwodi joko nwang’o kiri ng’ang’o ma jotemo rango. Gikipiny ki ripere 
otimere ama! 

Ng’ang’o ma piny me ki rac tekin iki parining’ang’ono kende amalamiyin 
syem. Iyadyeri, anyalo medere waco ni jono ma jobedo jomaber aka josangala 
makada fwodi joko limo ng’ang’o, ma jonigi cunyjo maber, mafwodi joko 
ng’ang’, jolalimo syem kweth m’odoco ka jonwang’o ng'ang'o yo wang’e. 
Aka rumathoth, nger jome ama jokonyo joradec pajo kodi ji jye. 

I kwo me ber kisi ndelo iwon iwaci ni: “alacamo syem t’apoko ri wadan 
bende syem paran me, sajye.” 

Ryeko pa Jorafrika waco ni ng’ang’o ber aka konyo wan ryemo candi kodi 
dinyo ma kwo me. To karigono, Jorafrika jong’eyo ni ki ber coko ng’ang’o 
m’iki dewi ri wadin bende kosa m’ongoye gimaber m’itimo ri joradec perin. 
Iyadyeri, Jorafrika joworo swa joma jotiyo gi mbaka to jonwang’o lim pajo ma 
rumacien jonyalo konyo gine joradec pajo. Kwanyowoko, luwirok gi ryeko pa 
kwarkwar wan, Jorafrika jobedo gi ng’ico kosa bwok madwong’ swa tektek 
ka joneno dhano ong’ang’ ma jokuya tyende gi wiye kosa ka dhano ong’ang’ 
arwat (diciel kende), tektek ng’ang’o ma dhano ko cwer kwok kosa ki tiyi. 

Iyadyeri, k’alimo gim’amito i kwo me alawinjo maber. To k’aromo gi peko 
kodi dinyo moro, fwodi amito syemirok. 

K’imito nwang’o syem m’otire, iripo bedo gi ‘cunyin mabor’ kosa ‘moyo 
murefu’ i Dhoshona. Wan wanyalo Iwong'o ni ‘cunyjo maber.’ Aka cunyjo 
mabor i Dhoshona nyutho ni, yeyo kosa jolo, bedomoth kodi ciro kodi maro 
kwo perin gi jom’odong’ sajye. “Makirok” kosa ‘kuzvibata’ - cungo ri 
dhumo paro perin. Kwarkwar wan jogunduwa ryeko ma paro con de mafwodi 
josayans ma jowok i piny pa Jomakwar joko miyo nyinge. To k’imito dhumo 
paro perin, ng’eyi onyali konyin, iripo niang” gi ng’eyo kwo perin. 

Riameno, madala marapena k’imito bedo gi “cunyin mabor’ a ng'eyo kwo 
perin won. K’inigi cunyin maber nyaka inyalo tic gi ji m’otire. K’imito bedo 

dhano m’otire iripo dhumo paro perin, ng’eyi nyaka rumacien inyalo timo wat 
gi ji maber. 

Pama wang’iyo kipusa ji ro tim gi paro mawan. Me ko bedo wac m’otire. 
Ryeko pa Jorafrika waco ni ikiri itimi gima dhano owaco kosa otimo rin. To 
sano, ka dhano otemo syemin kosa miyin nge, iwon yeri giratima. 

K’icowo fwonjere “mako cunyjo mabor’, ilafwonjere juko kula perin gi paro 
perin, nyaka ng’eyi kula perin ocale kodin, kifwo macalok gi mere perin. 

An adongo peco malac madi yac ang’wen gi nyir ang’wen t'aniang' ni, 
saman inyalo kwale kosa bothi t’icako kipusa joman ayino. Ruman oyido 
watera timo ama ka watuko. To raco mere, ji kweth joki weyere gi kite me 
makada jodongere, makada jonwang’o tic mabeyo i ofis. Rumathoth ji joki 
nyali dhumo paro pajo. Onyo jocako kipusa wadigin ro paro pajo kifwo 
mayeyo ni banja oloyojo. 

Munyo fwodi oyido abedo soye oyido amaro gweyo mutoka to sano bende 
oyido abedo jagweco moth swa gi ryeko. Riameno oyido amiyo ji nge swa, 
aka ji bende oyido jomiyan nge m’okale. To paka afwonjere niang’ kwo paran 
won maber t’afwonjere nger madhumo kwo paran nger mayado ang’eyo gine 
ni jonywol paran kodi joma jotelo rijo jodhumo kwo pajo, rumacien aniang’ 
ni ongoye gimado miyan nge i dhoyo nyaka ni rupiri dhano obenga ran. 
Oyido angoye gi kony mamako nge nyaka ni rupiri dhano oyido timo atong'a 
mamiyan nge yo wiyan ro gweco marac. To wac madwong’ m’atemo waco a 
me, yero fwodi obedo aparan: mako nge kosa be. 

Munyo hongo moro okadho aniang’ ni kere anyalo yero kwero bedo gi 
nge kada nende dhano kwinyan. Gim’aparo kosa gim’adwoka ri ng’ato jye 
obedo yero paran. Pama rumathoth akwero ni dhano ki lamiyan nge, aka onyo 
inwang’o ni jom’oyido jokwinyan kendo jomako nge ayino rupiri aki maki 
nge! Me nyutho ni oyido jo jogeya ka jomito ni amaki nge. To k’awon atero 
hola paran t'ayero giradwoka ri ng’ato, agwokere maber t'ageng'o dhano 
morojye tuko gi paro paran. 

Riameno ‘cunyjo mabor” am’obedo gimadwong’ swa tektek majukirok 
nyaling’ ling’ — obedo gimanyalo miyo nyang’ith wiyin ‘opori’ kosa ‘opye.’ 
Gimaracowe m’imito i kwo ma piny me a juko kosa dhumo celkivang in, 
kama jomegi jodhumo radwok kodi tim perin. 

Me obedo gimadwong’ swa maripere apoya! I hongo ma wakwo i iye me, 
nger manyayo wac ma ji jokelo paka radiyo, tivi, papula ma wac manyien, 
kosa magaseti jotera dhumo gima ji joparo kodi timo. Ikiri iweyi gikipiny 
me jodhumin: gwokere sajye kwong’ wac mawacere i gikipiny mamiyo 
ji wacang’eya me aka iwon yeri giratima nger maparo kosa radwok perin 

k’icowo neno kosa winjo. Tektek, poyi ni joma jotera oro gikipiny maywoyo 
wac me jomito ni iyere gi paro pajo, iboli kwir ri kitipa pajo mapolitikis kosa 
jomito ni inyiewi kisi gima jotana. Ka jotimo ameno, wiyjo ki kwoti oro ryeko 
morojye m’ondikere mito dhumo paro perin. 

Giranena, jolamakin k’iyomere ineno tiviperin aka sano paro perin k’ociew, 
jolanyutho kilanga moro manigi nyako kosa jayac m’olony swa ka onyo oro 
gima jomito kitana. Joketh’iye wer ma Amerika mamit swa t'imoko i siraget 
pajo! K’iki nyali dhumo paro perin, iki lanyalo niang” kiri ni imito ni iyeyi 
ni k’inyiewo gino, ilakigomba nindo gi nyako kosa jayac no kosa inwang’i 
ombego m’olony paka m’ilanga no. Medo iwiy meno, ilacako paro ni k’imito 
bedo dhano m’olony kosa maryek tektek ni ber itimere paka Jaramerika. 

Temo mako perin i cot (“paro macot’) am’obedo nger mayot rijo swa 
madhumo paro perin. K’ineni wakuya wac me, wanyalo podho i mutego 
piyopiyo swa ro kijala kula mawan t’oumo nyang’ith mawan t’omiyo wan 
cako timo gikipiny maki ripere. Me a gimoro aciel m’omiyo ji jooro pesa 
kweth swa i cot, jotimo cot m’okale aka paro pajo jye onyiekere ro cot. To 
k’imako kwo perin gi cunyin mabor, ongoye gim’inyalo waco ni ‘iki nyali 
juko” paro perin, nyang’ith kosa delkwong’in. 

Manoknok poyi ni cunyjo mabor am’obedo gimaciegin kodiyadyeri ma 
kwo perin won kodi cunyin. Kicale gi kula perin. Kula perin obedo nger 
ma gwokirok woko, rupiri obedo gimatwodo kosa wondojo mamakin, nger 
m’imito ni ji jonenin gine. Riameno m’ongoye kiganagana, ka dhano ogeyo 
kula perin, ka kula perin oyenyo tektek, saman inyalo dwoko nyatoro no marac 
t'imako nge rupiri itemo ni igeng’i cal perin i nger m’ineno gine i kula perin. 

Riameno kula kosa tim perin mawoko ko bedo in won m’otire. Iyadyeri, 
kula perin obedo nger makwoto m’iwon itere gine. Aka kwoto gi ming’o 
jobedo wat p’okwodo gi pyen. 

Ber ni igeti kula perin kisi piny mayawere. Ji kweth jotemo paro ni kula 
gi kite perin obedo gim’opidhere aka ki nyali wire. Me twodo. Iyadyeri, iripo 
poyo kisi ndelo k’iciew odikini ni ikidho temo paka inyalo konon gi kisi hola 
ma kwo perin medirok gi geto kula perin. 

Iripo ketho iparo perin ni amito bedo nger dhano ang'o, ng eyi nyaka kisi 
wor k’ipodho i kanindo kodi kisi k’iciew kisi ndelo, inyalo poyo ni imito bedo 
nger dhano m'obedo nedi kodi gikipiny maripere itimi mamedo dongo kula 
perin ibedi dhano m’imito bedo. 

Gikipiny ang’wen ama jotyekin ibedi dhano m’imito bedo: 


delkwong’in 
nyang’ith perin 
paro perin kodi 
cunyin 


Apa weyi atiti i lutho bero madongirok kodi getirok i gikipiny ang’wen me. 
Delkwong’in nyutho kwo perin m’opondo i iye. Nyang’ith perin obedo adec 
ma kwo kodi kula perin matiyo. Paro perin riwin gi jomegi. Aka cunyin kosa 
adundo perin obedo in won m’otire mere mariwin gi Were. 

Kisi gikipiny ang’wen me iripo medo yikojo kisi ndir. Delkwong’in mitere 
ociemi maber gi twenyirok kisi ndir, nyang’ith perin ripere temo niang’ 
gikipiny kweth gi cweyo ryeko m’opokereopokere, paro perin dhumo ryeko 
no kodi yero paro m’otire i kwo, aka cunyin ripo konyin maridho wat perin gi 
ji, adec perin kodi Were. 

Poyi ni, noknok maki kwo perin m’otire aka dhumi paro perin ng’eyi onyali 
ripo kamorojye m’initye i’ye hongo morojye. Bedi gi cunyin mabor, ng’eyi 
nyaka inyali dhumo paro perin kodi gikipiny m’iyero timo jye. Maracowe, 
bedi jasyem makada ginang’o otimere rin. Marapena bedo gi syem nyaka 
inyali kuro kwo perin. Ikiri ikuri cuka inwang’o tic madwong’, kosa k’icowo 
nwang’o pesa kidhur k’iparo ni nyaka ilacamo syem rumacien. Meno ko 
timere. 

Marapena bedi kutho gi syem, nyaka medere idhumi piny gipi. K’itim’ameno, 
ilabedo gi syem cil gi cil makada nende ginang'o otimere rin. 

Wic 8 


Caki Timo Gim’imito 


Dhoyo Marang’wen: 
Ita basa nemoyo wako wote 


Kisi gim’itimo, timi gi cunyin jye, gi meni perin jye kodi 
miseni. Me kende a nger mageto piny maradyeri. 


A nger malimo bero ma kwo ma piny me loyo tic gi limo gim’imito 
i piny me. Tic gi dhirok ciegin g’atong’a perin kodi gima cunyin mito a 
gimadwong’ k’imito mako gikipiny madongo i piny ka. Nitye sambawac pa 
Joshona: “kufuma ishungu’, manyutho ni “ng'ang'o maradyeri nitye i tic gi 
meni.’ Riameno i kwo me mitere tic gi cunyin jye, gi meni perin jye kodi mito 
perin jye. 

Kendo obedo ryeko ma Afrika mawok Shona ni “sango rinopa waneta’ 
m’inyalo wiro ni “kiol denge amanyaka lul lamiyin ciemo gi nangin.” Me nyutho 
ni iwon iripo tic gi mbaka, ma rumacien kendo iki caki kipusa kwarkwarin ni 
jokwero miyo tic macingin silwany aka ameno itiyo gi meni.” 

Kwo me obedo safari aka ko bedo cowe. Anyalo waco gime i nger man ni, 
gimadwong’ i kwo me ko bedo gima initye gine kosa gima inwang'o, to sano 
nger m’inwang’o gine gino. Wac madwong’ i kwo obedo “nedi kosa nger’ 
makiweno ‘ang’o’. 

Kwarkwar wan oyido jong’eyo manoknok ni k’imiy’amiya wan silwany 
Pikonjo riwan ng’ang’o ma piny me m’ongoye kwok ma wacwer’iye, me ki 
nyali kelo dongo gi syem. Riameno, tic gi meni kodi timo gima cunyin mito 
obedo gimadwong’ swa. To karigono, tim ki nyali konyin k’ingoye g’atong’a 
moro. Rupiri, iripo ketho paro perin i tic m’itimo t’imiyo kisi tic m’itimo 
kinen kodi paro perin k’imito nwang’o magowa kweth. 

Ongoye gimanyalo dongo kosa kitaga i kwo me k’iki ketho paro perin iye. 
Aka k’iwon ineno iyadec perin, k’ineno thuwin, nyithindho perin, wat perin, 
ndelo perin ma mawuwa, nger ma ot perin nitye iye, pesa perin, ilanwang’o ni 
gikipiny m’iketh’iye paro kende ama jotaga. 

Obedo ryeko ma Afrika mawok i Dhoshona ni “basa mangwanani', 
m’inyalo wiro titir ni “tic obedo odikini”. Me nyutho ni k’inigi kinen malimo 
gimoro, ay odikini mang’ic icaki timo gino. Meno kende a nger m’inyalo 
ketho meni perin maber tektek kodi paro perin m’otire tektek i atong’a perin. 

Me kelo wan iyadyeri m’iwaco ni iripo niang’ nger ma meni perin 
ng’wec’iye kodi nger ma cunyin mito tic. Cani tic perin ng’eyi inyal timo 
gikipiny madicwe kafwodi initye gi meni kweth kodi sawa m’oromo. 

Bende, iripo fwonjere cano tic perin ng’eyi kisi gim’itimo jomakere i paro 
perin. Obedo gimadwong’ niang’ ni gikipiny kweth i kwo jocale. Makada 
jonitye bor gi wadigin i del kosa i paro: gikipiny mathoth jocale. Riameno 
k’inigi atong’a m’opokereopokere, tic m’opokereopokere atima, ki yot timo 
gikipiny me jye diciel tektek k’ineni jye jomito ywayo paro kosa sawa perin. 
Gikipiny megi jolathw’athwa woko gi tho rupiri ki dewi rijo. 

Riameno nger manyalo timo tic kweth kodi nwang’o atong’a perin a bedo 
piny gi tedo nyang'ith perin cuka inwang’o calok manitye idyeri gikipiny 
madongodongo i kwo perin. K’inyalo neno t’iniang’ nger ma gikipiny 
m’opokereopokere i kwo perin jocale, nyalo miyin itimi gikipiny kweth diciel 
maki candin. 

Giranena, paka baba gi yokan, abende abedo ng'ata ogeno timo tic 
kwethkweth diciel. Aka bende amito tim’atima jye maber swa. Anigi silwany 
rupiri acowo timo gikipiny kweth madongodongo i kwo paran, pakatic paran, 
peco paran, lim paran, wat paran gi wadan gi jomegi m’amarojo gi manman. 
Kada katic atera timo gikipiny kweth diciel. Saman ji jouro kama anwang'iye 
meni me jye gi sawa matimo tic me jye aka kada ameno fwodi alimo magowa 
maber swa. 

Anigi radwok mayot swa: gimadongodongo jye i kwo paran jocale i paro 
paran. Adwaro t'arango kama gikipiny me jocale gine t’amedo nyayo calok 
no sajye, aka ng’eyi k’ineni atimo gima dicwe ran i hongo no, atimo gikipiny 
megi madicwe m’ongoye galo kendo kada nende atimo mothmoth. K’atimo 
gimoro aciel, amedo ryeko paran ma gikipiny m’odong’. 

Weyi kendo amedi waco ni, me ki bedi ni rupiri aryek swa tektek, rupiri 
pama aki ryek loyo ji kweth m’ang’eyo. To kifwo maoro ryeko paran kende, 
aoro ryeko ma nyanywolok. Ryeko m’onywolin gine nyalo nyuthin gikipiny 
ma jocale jye. K’isoma paro perin m’onywolin gine, inyalo niang’ ni inyalo 
timo gikipiny kweth swa. 

Bende obedo ryeko ma Afrika manitye i Dhoshona ni, ‘chawawana batisa 
midzimu hayipi kaviri” manyutho ni, “Maki gima icowo nwang'o gi cingin 
aryo. Kwarkwarin joko miyin gimoro aciel no diryo.” I Dholusungu nitye 

sambawac manigi dwong’o mere paka wac me won, ni, “winyo aciel m’initye 
gine i cingin loyo aryo ma jonitye i dudi.’ Gime nyutho ni ber ketho meni 
perin i gim’inigine paka mic perin, gima icowo limo i biyasara kosa tic perin, 
kosa wat m’inigine, kifwo matemo ketho kaman. Riameno timi gima inigine 
gi meni aka kethi paro perin jye i gino rupiri nyalo yaworin dhoyin kweth 
matimo tic macale kodi silwany kweth, kifwo matemo medo timo tic kweth 
gi gikipiny m’opokereopokere. K’iketho sawa perin gi paro perin i biyasara 
kodi tic perin ma jocale kosa ma jonyalo konyo wat m’inigine, lakonyin limo 
gikipiny kwethkweth i kwo me aka ilaoro meni manok swa. 

Wic 9 


Miyi gi Cunyin Maber, Joli gi Fwoc 


Dhoyo Marabic: 
Batsira Vamwe 


Kony wadin, miyi wadin, joli bothi wadin aka fwoyi 
k’imiyo kosa ijolo bothi wadin. 


Or mic madwong’ m’inyalo miyo dhano nyawotin loyo miyo go kony 
gi theno go. Konyo ombego perin, jothuwin, merin perin, kodi jokatic 
perin a gimoro aciel mageto wat. 

Ber k'icako wat morojye ibedi gi paro ma waco ni “akidho konyo paka 
alanyalo.” Kiripere bedo ni ing’ata ing’eyo swa maber tektek, makada ingoye 
gi lim kweth, makada iki cwiny swa tektek, to inyalo konyo dhano swa tektek 
i wat kosa dinyo morojye. Riameno, kony obedo gimabedo i paro. 

Dhano nyalo konyo nyawote i nger m’opokereopokere. Ang'eyo ni i piny 
ma wanitye iye konon, Jorafrika mathoth ryeko mayado Jorafrika jonigine, 
mawaco ni miyo gi konyo dhano obedo gimaber, tektek k’imiyo kosa k’ikonyo 
dhano i gimamako bedo ma piny me. 

Jorafrika mathoth pama joparo ni pesa kende a gimadwong’ ma jonyalo 
konyo gine dhano kosa a mic madwong’ ma jomito. Aka soye kweth ma Afrika 
ka joriwin i kanisin kodi i kitipin ka jociko kodi miyo ji pesa, munyo joparo ni 
ameno a nger makony kodi miyo, to ko bedo ku waneno m’otire. 

Pama Jorafrika joko tera konyo jothugijo kodi pecin pajo, wat pajo, merin 
pajo kosa jokatic pajo, to sarigono joringo tero pesa kidhur i kanisa kosa kitipa 
moro. 

Nitye paro moro m’okom ni me a gima Were mito aka ni me a gimaber 
tektek ri joma jonitye i piny mapama. To iyadyeri, meno ko tire. Iripo konyo, 
theno gi miyo aka iripo cako gi thuwin, wat perin kodi merin perin, rupiri i 
del gi i cuny, meno a joma diwelo swa tektek i kwo perin. Ber wapoyi ni i 
tim, kula kodi ryeko ma Afrika, jolo romaroma gi miyo. Idyeri joman, ber 
aka konyo k’imiyo aka ijolo gimoro wok kwong’ joma jokonyin swa tektek. 

Iyadyeri, ruman, jolo ber loyo miyo. Kendo, Jorafrika wiygin wil gi ryeko 
maber me ma kwarkwar wan jomiyo wan. 

Weyi amiyin giranena: k’inigi jager m’ongoye gi lim paka in, manyutho 
ni inigi silwany mamiyojo tektek kifwo malimo bothijo gikipiny manyien. 
To kada ameno, ilanwang’o ni, joger perin makada nende jocandere tektek to 
ka jobedo Jorafrika m’otire, jonyalo miyin gima jonitye gine jye kosa gima 
jonyalo miyin pa mic, gi cunyjo maber swa ka jowaco ni idwong’ swa 1 kwo 
pajo. Jonyalo miyin gima jonitye gine jye kosa gima jonyalo miyin pa mic, 
gi cunyjo maber swa ka jowaco ni idwong’ swa i kwo pajo. Riameno ber ijoli 
mic pajo gi wor kodi fwoc, makada nende inyalo paro ni iki miti mic pajo. 
Ilanwang'o ni k’imiyo aka iki limi gimoro mere no ko kony wijojye. 

I cunyjo m’otire ma Afrika, inyalo miyo kosa jolo i nger m’opokereopokere. 
Kimitere miyo kosa jolo lim kende. Gima diwelo swa obedo miyo dhano kwo 
kosa cunyin won, kodi kony macunyin. Me obedo miyo dhano gikipiny paka 
moth maber, fwoc, nyaka kada k’iwinjo gi ketho ithin winjo gima dhano 
waco. 

I nger aciel nowon, iripo yikere jolo mic aciel nowon k’ineni jothuwin, 
merin perin kodi wat perin jomiyin, rupiri ibedo ri jo ng’ata diwelo. 

Pama i piny ma Afrika gima inyalo miyo kodi konyo gine dhano madwong’ 
swa tektek a miyo go ryeko, wacmanyien, kodi ndijo manyalo konyo go dongo 
i tic matek kodi biyasara mapama wanigine. Riameno k’ing’eyo gimoro, kosa 
ipen inwang’o ndijo manyien kosa iromo gi dhano mamito ndijo no, onyo 
fwonji dhano man bende. Bedi wajojye wamiyere fwonjo jomegi gimoro 
sajye, aka bedi wawaco ri jomegi fwonjo wan gimoro ma jo jong’eyo maber 
loyo wan, dunyo pama Afrika nitye malo swa. 

Weyi amiyin giranena nger ma awon aromo gi wac me i kisoma kodi tic 
paran. Ciegin ni kisi tic macowo timo, anwang'o ni rumacien ariwo kosa 
afwonjo ng'at man ndijo manigine. To karigono, anwang’o ni paka amedo 
ti, nitye soye kweth, aka ruman joma jongoye gi’amola mamalo i katic, kosa 
ruman jokosoma kada, aka ameno anwang’o manoknok ni jonyalo fwonjan 
ye gimoro. 

Iyadyeri, k’aneno ji i katic paran, acowo nwang’o ni merin paran matek swa 
ma adwong’ ri jo i katic a joma awaco ri jo ni jofwonjan ye gimoro m’akuya to 
jo jong’eyo. Riameno i katic, ongoye maber swa loyo fwonjo bos perin kosa 
ng’ata dwong’ rin i tic gima go kuya. Kosa k’ibedo jadwong’ kosa bos, yikere 
fwonjirok kwong’ jotic perin aka fwoyijo kosa yeyi ni joryek i ndijo pajo. 

I kwo me, iki nyali miyo gim’ingoye gine. Aka i nger aciel nowon, iki ripi 
jolo gim'iki miti. 

Me nyutho ni iki ripi paro kada diryo ni ber amiyi kosa akonyi nedi dhano 
manitye i teko. Miy’amiya go gima inigine. Ikiri tem miyo dhano gim’ingoye 
gine. Meno labedo gim’ongoye kony, gim’ipar’apara aka tek aka rumacien 
nyalo rwakin i teko — i nger ma pesa kosa nger man! 

I nger aciel nowon, ikiri riwini yo pa ji ni ikidho kwayirok kosa omo ryeko 
m’ongoye kony, ni rupiri imito jopakin. Joli kosa kwayi gikipiny m’ing’eyo ni 
imito. Meno a nger ma wanyalo timo gine wat m’otire gi ji. 

Wic 10 


Mari Fwonjirok 


Dhoyo Marawuciel: 
Iva nechidakwadakwa cheruzivo 


Geti awanya marango ng’eyo maki coki i kwo. 


bedo gi welo i kula gi tim pa Jorafrika woro gi ketho ng’eyo i tim, aka 

tektek mere, ryeko. Rupiri ryeko inwang’o ro temo gimoro dikweth, ma 
rumacien miyo dhano nyalo mang’eyo gi niang’ gimoro concon. Jorafrika 
manoknok jotera woro tiyo, rupiri bino gi ryeko matimo gimoro dikweth. 
Inger aciel nowon, Jorafrika bende joworo soye ro nyang’ith pajo macweyo 
kosa wodho ryeko manyien. Onyo i jye, Jorafrika jotera paro ni tiyo bino gi 
ryeko aka yo kuciel soye i worojo ro nyang’ith pajo macweyo kosa wodho 
ryeko manyien, temo kodi timo gimoro. 

Rumathoth me cweyo nger ma pecin kodi calin ma Afrika yado jotiy’iye 
gine. Giranena, k’ineni nitye gima mitere oro ryeko moro, kodi thumo banja 
m'otire, oyido itera winjo dwondi jodongo ayino tektek. Yo kuciel, i hongo 
ma dinyo manyien kosa teko m’opodho manyien, itera kelo soye rupiri jonigi 
meni matemo gikipiny swa tektek, aka jowinjo maber ka teko moro matek 
oneno. 

To sano i wac me jye, ryeko ma Afrika m’ocowo oro gi oro waco ni, 
fwonjirok kirumi wokawoka ndir m’onywolin gine tundo tho perin — kisi 
dhano aciel kwong’ wan medere fwonjirok gikipiny manyien. 

Meno am’omiyo ber wan paka wa Jorafrika wagunduwa wini gikipiny 
alunja macango kwarkwar wan joweyo riwan mapama onyo orwenyo rigin. 
Waripo miyo nyithindho kodi soye thwolo malac kodi silwany manyayo nyalo 
pajo mamito ng’eyo gimatho kodi fwonjirok gikipiny kwethkweth. 

Teko aciel ma wanigine pama i Afrika a nwang'o ni ryeko mawan mawok 
i Afrika icayo k’itemo kipima gi ryeko mawok i piny pa Jomakwar. Ji joparo 
ni ongoye kony aka ongoye gi cwe moro. Kendo amito waco ni, rupiri ocowi 
nyiekowoko paro mowan i oro miyin m’okadho, Jorafrika kodi jopath jye 

jotemo paro ni ka ko ndiki ryeko i kitabo macale kodi apa joma jowok i piny 
pa Jomakwar, kosa ka ryeko no ki fwonji i somero kosa i kilas, i kolej kosa 
yunifasite, meno ko obedo ryeko m'otire! 

Marac tektek, ji joparo ni sayans kende a nger manwang'o ryeko aka 
jowaco ni pacik iripere bedo jasayans. To kendo k’aneno maber, icowe mere 
i piny mapama wanitye i iye me, i Afrika mapama, ryeko mathoth madicwe 
m’ocoki i oro miyin gi miyin, ojwangi kenyo ma wiyji owil gine kosa leny 
rigin woko, rupiri oyido obedo aka fwodi obedo ryeko mafwodi ko tundo i 
somerin macale gi kosa obedo apa joma jowok i piny pa Jomakwar. 

Obedo gi wickwot swa rupiri ryeko kweth m’onywoli i Afrika ka 
orwenyowoko kicutho! Aka kisi piny mayawere ryeko me kodi ng’eyo me 
medere rwenyo. Kisi ndelo jadwong’ kosa dhakodwong’ moro m’oti tho gi 
ryeko pere. Iyikojo bende gi rycko kosa gima jong’eyo kicutho ... 

Wa Jorafrika ryeko me odhyero wan mako, i ndiko kosa medo poko wac 
me adhok, ng’eyi nyaka wanyali neno ni luse ma jobino yo wang’e jonyalo 
nwang’o ryeko kosa fwonji nger me. 

Ryeko gi fwonjirok obedo gimadwong’ swa tektek i Afrika mapama wakwo 
i iye me. Alamiyo win madala adek mafwonjirok gi ng’eyo gimoro maber 
wabedi gine pama i Afrika. 

Madala marapena obedo nyalo fwonjirok i ryeko manitye ng’eyi wanyali 
cowo teko ma wang’eyo. Me nyutho ni nitye ridho kweth mawaco ni Jorafrika 
pama joki nyali cowo teko m’otundo rijo, mapama jonigine, joki nyali oro 
ryeko mayado jongine macowo teko mapama. 

I madala me ber ni in kodan waori sawa kweth macoko ryeko, wakethi 
kamaler, wandiki piny aka wamiyi wadi wan rycko m’onywoli i Afrika 
mafwodi nyalo konyo wan hongo malac cowo teko mapama kodi dhaw 
manitye kisi ndir i pecin mawan, iyadec mawan, i katic, i kitipin mapolitikis 
kodi gafumenti. 

Madala mararyo a bedo gi nyalo ma kikopula ryeko bothi jomegi, aka ka 
watimo ameno, watimi gi ryeko mamalo. Tim gi kula ma Afrika wire sajye. 
Iyadyeri, obedo tim gi kula mawire wok con mere. | oro miyin kosa oro makalo 
miyin m’okadho, tim gi kula ma Afrika oweyo wirok rupiri oyido ogweyi 
gicien k’iwaco ni meno obedo ryeko manok kosa manitye cien. Riameno, 
piny ma jocakere pama oyido joki ori ryeko no makiri i adhum pajo oyido joki 
ori. To sano, fwodi jocalo kodi tindi megi jooro gi ryeko ma piny swa, kama 
Jorafrika jong’eyo ni meno kende a kama jonyalo nwang’iye ryeko ka jomito 
timo gimoro. 

Wac me jye nyutho ni meni mawan makikopula ryeko bothi jomegi ogik 

cien swa. K’imito kikopula ryeko moro wok kamoro, iripo bedo gi miseni, 
yeyo ni inyalo, gi tim gi kula mawire sajye ng’eyi nyaka inyali yero ryeko 
m’imito kikopula; nyaka keli ryeko no peco iyiki i nger maripere gi thuwin 
aka nyaka onyali konyo joperin kodi joradec perin. 

Madala maradek a meni manyalo wiro paro perin won mamako gikipiny 
madongodongo i kwo kodi wadin jye ka wiriwere kanyaciel. Paka tim gi 
kula morojye mawire, Jorafrika oyido jonigi nger m’opima maber manyalo 
niang” ni gikipiny owire swa tektek, ma k’imito ng’eyo kosa niang” gimoro 
iripo wiro paro perin, kosa ‘wiro thyedh perin’ — meno nyutho wir’awira paro 
perin kicutho i nger m’ineno gine gikipiny. Me a dhoyo ma nende walwong’o 
ni ‘dare’ kosa ‘imbizo’ m’oteli nende tito i kitabo me. Nger maomo ryeko 
me obedo gimacango ji jotimo k’oyido jomito nyamo wac i lutho mamako 
gikipiny madongodongo. Riameno cale pagini Jorafrika wiygin owil ye gi 
ryeko manyamo wac kanyaciel ng’eyi jonyali cowo teko mapama obino paka 
silim kosa okudin ma silim kodi piny mamedere wirok ro bedo kanyaciel kosa 
‘gulobolayisecon.’ 

Amito wodho paro ni wagunduwa wini madala marapena mafwonjirok, 
luwirok gi madala macoko gi ndiko kama ng’eyo, ryek’o kodi kigana ma 
Afrika wok i iye nyaka to wandiko ryeko me jye i kisi dhodhok morojye 
manitye i Afrika. Wanyalo nwang’o ryeko ma Afrika ka kuro wan wacodhi 
k’ineni wasoma kosa wafwonjere kiganin, sikoyiko, were ma nonin mawan, 
agecin kodi manman. 

Raco mere pama wanyalo luwo agecin gi ryeko pa Jocayina kosa Wasungu 
loyo fwonjirok ryeko pa Jorafrika m’oboli gicien manyalo konyo wan tektek 
swa. 

Kwarkwar wan oyido bende jong’eyo ni adec mawan won nyalo fwonjo 
wan maber tektek aka ni ogwange, winyin, yen, gote, jwombe kodi yen megi 
kodi okudine megi makwo jonyalo fwonjo wan gikipiny kweth swa nono. 
Amedere luwo wac me i wic mabino. 

I piny mapama olokere calo aciel me, ryeko kende a giwelo ma dhano ripere 
obedi gine. Ryeko bende lokere meni madhum amalo swa. Dhano nyalo waco 
ni, k’ineni meni madhum m’otire, inyalo neno ni nitye dhoyin ang’ wen ma ji 
jonwang’o gine meni pajo madhum aka nitye meni madhum aciel mapama ji 
jodiyo piny. 

Nger marapena madhum idyeri dhoyin ang’ wen me obedo oro akor. Iyadyeri 
bedo gi wickwot swa k’amwong’o ri win ni ji kweth pama fwodi jodhumo 
akor kosa gi mbaka. Obedo gi kumo rupiri ridho ni waparo ni wabedo ji to 
sano iyadyeri mere won i piny kweth m’opokereopokere jotel pajo jolokere 

joneko, rupiri jodhumo ji pajo kodi jomegi gi gero kosa akor swa. 

Wac me timere kiri i pecin kodi iyadec mawan. Rupiri Afrika pama otop 
swa paka nende wacowo waco, wanwang'o ni kendo gero kosa dhum akor 
cako kitula pa nger madhum swa i pecin kodi iyadec mawan, aka me miyo 
iyeto, icayo kosa igoyo mon gi soye swa tektek. Me a aciel kwong’ two 
mapama omako Afrika, aka two me ki nyuthi ryeko mayado kwarkwar wan 
jonigine i Afrika ka! Giranyutho m’anigine kosa maridho wac me a me: kendo 
awaci ye wac me, ni k’ineni kwarkwar wan cango jonyalo cweyo nger makwo 
maki miyi kosa ki yeyi nyatoro morojye m’obedo soye kodi dhano madwong’, 
jicwo kosa dhako bedo jakwac, k’ineni kwarkwar wan jocweyo peco gi nono 
m’obedo ka gwokirok maber swa loyo i piny gipi, riameno nyutho ni oyido 
joki nyali cweyo piny maber ameno k’ineni oyido jooro nge, gero kodi dhum 
akor! Iyadyeri, oyido jonyalo cweyo gine adhum maber me k’ineni oyido 
jonigi mar kende — mari wat perin gipi makada nende jotimo rin ang'o. 

Meni mararyo mapama ioro i piny ka swa tektek a paro m’ocani kosa 
m’oyiki. Me nenere i politikis kosa dini. Jojye joriwo ji kanyaciel matek gi 
ywayo cuny wadigin aka jotera wondo ji i cokirok m’opokereopokere. To 
gikumo a me, meni mapolitikis itera oro paka gero kosa dhum akor ma cik 
oyeyo. Me obedo ni rupiri ka dhano omako adhum, go nyalo wiro ji madunyo 
jokuro piny paka jopolis, jolweny kodi mbega jolokere ri ji mager ayino. 

Meni maradek madhum mapama oywore i piny ka a pesa. Dhano nyalo oro 
pesa to mako adhum mapolitikis kosa dini, aka ko timo ameno meno yawo 
dhoyo madhum akor kodi diyo ji. To sarigono k’oyido oori pesa me gi ryeko 
swa, oyido nyalo kelo ri ji syem gi dongo m’okale swa. 

Dhoyo marang’wen madhum obedo oro ryeko: k’oriwi gi mar, meni marabic 
m’obedo ryeko, obedo nger madhum nyacunycuny. Bende, paka mar, ryeko 
obedo nger madhum m’inyalo poko ri joman mako cula. Iyadyeri, k’imiyo 
wadin ryeko, ryeko no nyalo konyin rumacien mere. Me nyutho ni ryeko kodi 
mar nyalo nyay k’ipoko ri wadin bende. 

To meni adek m’odong’ ca, k’ipoko kosa imiyo jomegi meni kosa cwe 
mere rumowoko. Wac me mako oro nge, dhum akor, dhum ro paro kosa dini, 
kodi dhum ma pesa. Manyutho ni me gini jobedo nger madhum masisiri kosa 
m’ongoye kony! 

Riameno k’ineni an kodin wamito kelo wirok i piny konon, k’ineni an kodin 
walawiro Afrika olokere maber swa tektek, waripo ketho kinen kosa timo nger 
morojye walimi ryeko. Aka maloyo tektek, ber limo ryeko gi ng’eyo gimatho 
i Afrika, kodi rycko gi ndijo macweyo rycko kweth mawokawoka i Afrika ka 
won manyalo wiro Afrika mapama lokere calo aciel. 

An aparo paka wadan megi bende joparo, ni ryeko pa Jorafrika obedo madi 
welo madhyero ji mathoth niang’ tyende gi wiye. Berabera paka ryeko ma 
jopiny man jowodho. Rupiri opokere gi ryeko megi mawok piny megi i nger 
moro, aka nyalo nyutho kosa wodho giratima maber i teko m’opokereopokere 
ma jopiny megi jonigine; riameno tic mawan obedo miyo joma jowok piny 
m’opokereopokere ryeko maber me ma wanigine i Afrika ka. 

Ruman inyalo nwang’o ni ryeko ma ji jorango makelo syem kodi kwo 
maber i piny ka a ryeko ma wanigine i Afrika ka. Paka nende atelo waco, 
piny pa Jomakwar jonitye malo swa i ryeko ma cumin kosa tekinoloji, aka 
wa Jorafrika waki nyali pyem gi jo mapiyopiyo me. Kendo nende awodho 
paro ni piny pa Jowarabu kosa Asya jonitye malo swa ma waki nyali loyojo 
mayot i tic ma injiniya kodi wodho gikipiny m’opokereopokere. To karigono 
abende awaco ni k’ocaki luwo ryeko mamako ji kodi nger matimo wat gi ji, 
aka k’ineni waluwo ryeko mamako bedo dhano m’otire, wa Jorafrika wanitye 
malo swa maki wacere aka wanigi ryeko kweth ma wanyalo poko jopiny 
m’opokereopokere. 

Ang’eyo ni saman iparo ni atere, to ang’eyo m’odoco ni, k’ineni jopiny pa 
Jomakwar kodi Jowarabu jonyalo omo ryeko me mawok i Afrika ka — madewo 
ri ji — nyalo loko ryeko mapiny kosa ryeko malim obedi meni makelo dongo 
ma ruman nyalo kelo syem, ng’ang’o kodi gonyirok m’omadho piny gipi. 
Obedo ro ryeko kodi mar amanyalo miyo ji jye ‘joriwere kanyaciel.’ Me obedo 
madala mabor m’iripere luwo k’ineni imito riwo ji ma piny gipi kanyaciel, gi 
riwo cwec pa Were jye kanyaciel. Ka gino otimere, kew mapolitikis labedo 
gim’ongoye kony. Aka ka timere, atong'a pa Were macango mariwo ji 
kanyaciel, joma jotiyere kodi cwec pa Were, latundo i kare kosa lapong’ere. 

Wic 11 


Fwoyi aka Wori Cwec pa Were 


Dhoyo Marabiryo: 
Yemura, zvisikwa zvose zvamwari, zvose zvinoera. 
Fwoyi cwec pa Were jye, gikipiny ma Wer ocweyo jye ber kosa 
leng’ 


Kisi gima Were ocweyo leng’ aka ber. 
Fwoyi, wori aka syemere gi gimorojye ma Were 
ocweyo. 


medo kendo waco ni, kwarkwar wan cango joryek swa loyo wan pama. 
Jong’eyo mafwodi sayans morojye ongoye, ni cwec pa Were cale gi 
ji. Luwirok gi ryeko kosa tekinoloji ma DNA pama wang’eyo ni Jorafrika 
oyido jotire. Giranena, DNA p’ong’ermbu cale kodi apa dhano i thotho ma 
98/100 kosa 98%. Meno nyutho ni gikipiny ma Were ooro macweyo wan kodi 
ong’ermbu cale 98/100 
K’imito temo i nger morojye, ong’ermbu jobedo nyithindho pa wayiwan. 
Tekinoloji ma DNA bende nyutho wan pama ni, iyadyeri, ogwange jye — lyece, 
simbwor, kibwe gi manman — jojye bende jonigi DNA no manitye i ji i thotho 
ma. I cieko, kada nende josayans mapama nyaka jong’eyo wac me pama, 
Jorafrika cako con mere oyido jong'eyo ni wan wacale g’ongwange, yen kodi 
pi. Gimaridho wac me nwang’ere i kiganin kodi thyedh manitye i Afrika. I 
kiganin mamako ogwange gi ji ongoye rapok manitye idyeri ogwange gi ji. 
Iyadyeri, i kiganin ma Afrika mamako ogwange gi ji ogwang’ nyalo bedo gi 
cuny dhano kosa nyalo tuko paka dhano aka dhano bende nyalo tuko paka 
ogwang’: dhano nyalo bedo gi cunye macale g’apa ogwang’. 
Riameno ko bedo gi dhyer nwang’o ni nyingi nonin kodi kwer mathoth 
i Afrika makere g’ogwange. I kiganin macon m’ocakere i Afrika ka, ji, yen 
kodi ogwange bende jocale swa tektek. Apoyo maber munyo fwodi asoye, 
alimo silwany mawinjo kiganin kweth ma adhadha kodi jodongo gi mondongo 
megi oyido jowaco riwan. Oyido miyo wan nyiero swa tektek rupiri i kiganin 
me, ogwange kodi ji oyido joluwo dhodhok aciel aka oyido jonigi dinyo kosa 

teko marom. Anyalo poyo ye kigana aciel ma dhako moro oyido onywomere 
g'oculu. Apoyo kigana man ma dhako moro oyido mitere gi ngona. Onyo 
cwor dhako me m’oyido candere aka oyido fwoyo dhako pere ro kelo recere 
kweth peco kisi ndir, odong’ dhyer rumacien munyo oniang’ ni dhako pere 
oyido weco gingona maracaraca swa aka jame kendo odong’ dhyer nwang’o 
ni ngona oyido toga ri dhako pere maber swa. 

Kendo apoyo kiganin kweth manyutho wan ji gikipiny keth m’ogwange 
jonyalo fwonjo wan. Aka me oyido geyo kisi adec ma kwo, wok i meni 
madhum, politikis, wat idyeri ji, to sano loyo me jye, fwonjo wan mamako kite 
gi tim. Aciel kwong’ kiganin m’oyido amaro swa obedo kigana mamako oculu 
g’ong’er. I kiganin ma Afrika oculu nyutho ng ata nigi ryeko kweth, jatwodo. 
Aka ong’er nyutho ng’ata obedo adhyangamon, maming’ to karigono nigi mar 
swa. | nger ma Joshona jogana gine kiganin me, ong’er obedo ner mere oculu. 
Aka luwirok gi tim kodi kula pa Jorafrika, wat madi mar swa tektek nwang’ere 
idyeri nyath’okewo kodi ner mere. Riameno i Dhoshona ‘ner mere dhano’ 
obedo omin yokimere, makiweno omin bamere. I nger morojye, oculu otera 
lokowac kodi Nera Ong’er; wondo go i nger morojye, to kada ameno Ong’er 
maming’ omaro okewo pere swa makada nende oculu miyo go wickwot sajye, 
fwodi go medere gi maro go gi cunye jye, makada otimi ri go ang’o. 

Me ridho adyeri ni wanigi kiganin kweth maki wacere, kama Nera Ong’er 
maming’ wickwot mako sajye, to fwodi nyalo maro okewo pere, oculu. To kada 
ameno inwang'o ni oculu ro twodo pere tera podho i teko m’opokereopokere 
aka rumacien Nera Ong'er ama botho go. Me obedo giranena ma kiganin 
mafwonjo ji mamako kula, m’oyido konyo nyithindho manyir kodi mayac 
bedo gi kula maber. 

Abende apoyo i kigana mapa Joshona nger ma tula kodi kibwe jobedo 
jojwok kosa joyido. Tula obedo winyo maciemo wor, nindo odyecieng’ gipi 
aka lera wor gipi. Riameno ji jonwang’o ni saman tula nyalo bedo jajwok. Aka 
rupiri kibwe nigi tyende m’odyepodyep aka ogeno dwar wor, ji jonwang’o ni 
saman nyalo bedo ni kibwe ama ting’o jojwok terojo kama jomito jye wor 
no. I kiganin pa Joshona — aka cale gi tim kodi kula pa Jorafrika — jajwok tera 
gweyo kosa bed’iwiy kibwe, kifwo ma ywec paka Wulaya. Iparo ni kada i 
kiganin, iki neni ni kiganin mawan ma Afrika obedo adyeri loyo ma Wulaya? 

Nyaka inwang’o ni jajwok ripere neno wor, gimatek ri wang” dhano, 
riameno jajwok omo tula to tula bedo i badi jajwok ka go gweyo kosa bedo 
idyeng’ey kibwe. Tula nyutho kosa menyo ri jajwok kaluwo kosa dhoyo. Kisi 
jajwok manitye i Afrika nigi tula pere. 

Pari ni adongo m’aki winjo gimoromorojye mamako tula kosa kibwe! To 

sarigono, asangala pama nwang'o ni luwirok gi sayans ma DNA, kibwe obedo 
wat paran swa tektek loyo paka yado atera paro. 

Wac m’atemo waco i wicwac me a ni k’ineni opima wan g’ogwange kodi 
gikipiny ma Were ocweyo, wajojye wacale swa tektek aka wajojye wabedo i 
piny aciel me won aka wajojye wawok bothi Were, aka riameno iripo woro 
kisi gima Were ocweyo: obedo aciel delkwong’ wan. 

Makada nende ogwange, yen kodi gimatwi me joki luwi dhodhok mawan, 
meno ki nyuthi ni joki niang’i aka joming’. K’inen’anena hongo, sawa, kodi 
nger ma yath dong’iye, ibino niang’ ni yen jonyalo dongo ameno rupiri yen 
jonigi ryeko kodi ndijo maboth, nywol, dongo gi nyay mayot swa. 

Riameno, nitye nger ma saman yen kodi lum joryek gine loyo wan. Rupiri 
dhano ki nyali kwo oro kweth k’ongoye gi min kosa bamere. To inwang’o ni 
yen kodi ogwange kweth wegi jocweyo kosa jonwang’o ryeko makwo makada 
nende ongoye ng’ata konyojo. Riameno kodhi, nyingi yen kosa yen ma nyaka 
jotwi jonigi meni makwo gi pondo gi Iweny gi jokwor pajo, jonyalo twi, 
dongo gi kwo gi ciemo manok ma jonigine, gimorojye ma jonyalo nwang'o, 
aka jotim’ameno majoki ywaki kosa koko, nger ma wan watimo ka wamito 
ni okonyi wan! 

Ryeko pa Jorafrika waco ni cwec pa Were jye joryek aka riameno jojye 
joleng’. Me nyutho ni wan paka ji, ma wanyalo nyieko kosa gero ri cwec me, 
waripo woro cwec pa Were jye pa gikipiny maleng’. Kwarkwar wan bende 
oyido jong'eyo wac no, onyo riameno waripo kwo kanyaciel g’ogwange 
gi yen, makiweno kanojo i ciel, kigo gi goyo rijo sing’enge ng’eyi nyaka 
jomanok ma jonigi pesa kende ama jonenijo. Oyido bende jong'eyo ni kwo 
maber nyutho bedo kanyaciel g’ogwange, yen gi jwombe. 

Kwarkwar wan bende oyido joluw’aluwa akar ni iripere neko kosa kiwumiya 
ogwang’ kosa yath man k’ineni inigi atong’a m’otire. Riameno ka kwarkwar 
wan oyido jokidho dwar, oyido joyikere kutho maber to joluwo gi kwarkwar 
gin kodi Were, nyaka ka jotundo i lul kendo joripo luwo gi kwarkwarjo kodi 
cuny ma jokuro lul no kifwo maluwo gi Were. Jowaco rijo ni jokwayi Were 
onyali yeyojo dwar mapidho nywodo pajo. Oyido ki yeyi kendo dwar kosa 
kiwumiya ogwang’ morojye nyalokowac kosa nyatukotuko! 

Pama, Jorafrika wiygin wil gi bedo mere p’ongwange madudi kodi cwec pa 
Were piyopiyo swa. Saman aparo ni aciel kwong’ gim’omiyo Jorafrika wiygin 
owil gi woth nyacunycuny obedo rupiri Jorafrika jonyieko wat pajo gi cwec 
pa Were. Me nyalo bedo ni cale kodi gimatimere i piny megi bende, kama ji 
jye jotuk bedo i tindin m’opokereopokere. 

Gimayado kwarkwar wan joparo ni ji jye jong’eyo, pama waki nyali paro ni 

ji jye jong'eyo. Oyido jobedo piny ka joyomere i tyendiyath to jonyamo wac 
to joloyo teko m’odonjo rijo aka ameno oyido jotero hola pajo madi welo swa 
m’obedo nger aciel mamako mere gi cwec. Oyido jowotho i lule kodi ryete 
ma miyojo nger mamako mere gi cwec, to karigono bende oyido jong’eyo 
ni lule kosa ryete nowon ama joting’o kosa jokano cuny manman, madongo 
loyojo, ma bende jong’eyo Were, m’oyido joripo woro to joyeyo rijo luwo 
gi kwarkwarjo. Pama Jorafrika kweth jonindo i udi m’ogeti gi matafali kodi 
kokoto, bor de kama cwec pa Were joki nyali tund’iye. Jorafrika kweth jotemo 
gi meni jye tuk i tindin kama jobedo i kambi m’ipangisa. Jomathoth kwong’jo 
jokuya kada lule, gote, pi, kodi cwec maleng’ ma Were ocweyo mamiyo wan 
mako mere gi Were mayot. 

Ko bedo gidhyer k’ineno gimatimere i tindin kweth: kwo nyadhanodhano 
obedo gima ji jocay’acaya kicutho. I tindin madongo m’ocoko ji 
m’opokereopokere i Afrika ka, paka Johannesburg, Lagos, Kinshasa gi 
manman, ongoye kendo gimaleng’ rijo. 

Kwo pa ji ko bedo gimaleng’ paka yado obedo. Riameno jakwo moro 
masisiri bino to neko dhano nyaka ni rupiri gomito kwanyo pesa manok nono, 
gime jye timere rupiri pama kwo pa ji ko bedo giwelo paka yado. 

Kada ameno, kwarkwar wan joweyo riwan ryeko mawaco ni, kwo pa ji 
kanyaciel gi kwo pa gimorojye obedo gimaleng’. Bende joweyo riwan ryeko 
mawaco ni meni morojye mapolitikis, iripo yeyo odhumi ka woro aka yeyo ni 
kwo pa ji obedo gimaleng’ aka jono jong’eyo Were. To gimakelo kumo, ryeko 
me cale ni ji wiygin owil gine con de con. 

Obedo gimakelo kumo swa rupiri nger ma kitipin mapolitikis ma jomako 
adhum pama jodhumo gine ji i Afrika ka nyuth’anyutha ni wiygin owil ni 
kwo pa ji obedo gimaleng’ aka bende jokuya ni cwec pa Were bende obedo 
gimaleng’. Adhum kidewi kada mamako candi pa ji aka ruman inwang’o ni 
gafumenti oyikere kiri oro gero madiyo kosa neko ji nyaka ni rupiri gafumenti 
no mito medirok gi dhum. Mabedi oyido wanyalo yawo ithwan to wayeyo 
cwec pa Were jofwonji wan, kosa k’oyido wanyalo bolo wang’wan to waneno 
ker p’ogwange, oyido jonyalo fwonjo wan ni kwarkwar wan oyido joki nyali 
yeyo nek manger no. ` 

Riameno amito wodho paro ni, paka Jarafrika manitye pama, ber yiki wat 
perin gi cwec pa Were. Akidewi makada nende inowaciran ni ibedo kune, kosa 
yeyo perin obedo nedi, alawodho rin nyaka paro adec ni obedo gima lakonyo 
paro perin kodi cunyin k’ineni inyalo yiko wat perin gi cwec manoknok. 
K’ilimo silwany morojye, yombere ikidhi limi wat perin kosa jothuwin. Kidhi 
irangi jotel ma nono perin kodi jotel ma thuwin ma jonitye iyadec perin. Waci 


64 


rijo jofwonjin mamako thuwin kodi nger mamako mere gi cwec. 

Kidhi ilimi cwec pa Were. Wothi i lule. Ka lule jorumo iyadec perin, kadhi 
irangi kama inyalo nwang'ojo. Rangi tele kosa got moro iidhi thimba kadiciel 
kosa kadiryo kisi oro. To karigono bedi k’ipoyo sajye ni, kafwodi iki timo 
gikipiny m’awaco rin me jye, kafwodi iki mwomere i lule iripo bedo gi wor 
moro. Iripo waco ri kwarkwarin kodi Were perin jokonyin aka iripo luwi gi 
lule kodi gote i kite maber aka fwoyijo ro bedo merin perin kodi ro kur pajo. 

Woth i lule kodi woth i thengi pimadongodongo obedo nger aciel madwong’ 
mariwirok gi cunyin. K’imako mere maber gi cwec meno a nger m’inyalo 
niang’ kosa kigunduwa cunyin m’otire, miyin ng’eyo m’odoco ni gikipiny me 
jye obedo giranyutha ni yo koro nitye Meni madwong’, maki rumi aka dwong’ 
loyin. 

Kendo amito wodho paro man ni, paka Jarafrika, coki kiganin p’ogwange 
jye m’icowo winjo i nono perin kosa thuwin. Ndikijo, kosa waci ri nyithindho 
perin jondikijo, waci rijo jogoyi picin p’ogwange no aka nyaka waci rijo 
jogana ri jomegi kodi nyithindho megi bende kiganin no. Kani kiganin no i 
kompyuta aka nyaka dhiri ri jomegi bende i intanet tektek Jorafrika, okonyijo 
bende jong’eyi kidhur ng’ang’o ma wanigine. Me obedo nger aciel madwong’ 
m’inyalo miyo gine ji gim’initye gine. 

I cieko, ogwange, cwec kodi Were jye jobedo wat mawan kosa jocale gi 
wan. Iyadyeri, wabedo gijo wat p’okwodo gi pyen. Riameno kada nende 
wamaro wat mawan, waripo maro cwec pa Were bende aka waripo worojo 
bende aka ripere bende jofwonji ye wan gimoro. 

Wic 12 


Nyieri, Tuki aka Lokiwac 


Dhoyo Maraboro: 
Tandara nekuita mafaro nevamwe 


Tuki aka lokiwac gi wadin sajye. Me a nger ma 
delkwong’in, paro perin kodi cunyin joriwere gine. 
Lokowac kodi Tuko jogeto cunyin 
ma “Unhu-Ubuntu-Botho.” 


a waneno yo cien, calin mayado jonitye i Afrika ka oyido jotera oro sawa 
weth kosa hongo malac i tuko kodi lokowac. Lokowac kodi tuko obedo 
giwelo swa tektek k’imito bedo dhano m’otire. 

Rumathoth, lokowac gi tuko kelo silwany mawodho wac manyicko kosa 
mageto adec mawan aka ruman miyo wan silwany manyamo kodi waco 
ri wadiwan wac matek kosa nyaling’ling’. Ber ni inwang'i hongo moro 
manoknok iriwere gi jomegi thuwin kodi iyadec perin i tuko ma nyalokowac. 

Aciel kwong’ gikipiny masyeman a winjo kodi goyo cumin ma nono paran 
kodi were ma nono paran. Bul kodi mbayire am’obedo cumin madongo swa 
ma jonono ma Shona jotera goyo. Cuny manitye i were ma Afrika waco ni kisi 
dhano jye ripo timo kosa goyo ye cuma moro: jadwong’, nyathi, dhako kosa 
jicwo jye joripo goco kosa myel. I Afrika kisi dhano ripere myel kosa wer. 
Luwirok gi tim kodi kula pa Jorafrika, waki ripi bed’abeda ng’amo wang’wan 
ka jomegi jomyelo kosa jowero. Kisi dhano donj’iye. 

Iyadyeri, i wer ma Afrika, ki weri nono m’ongoye myel. Aka yo kuciel, 
ki myeli nono m’ongoye wer. Wer gi myel obedo gim’ifwonjo ji 1 somero. 
Imito ni kisi dhano jye otimi maber swa. Cumin kodi were megi ma nyanono 
obedo macowo kwer moro iyadec mawan. Riameno nitye were m’iwero i 
mugole kende, i kalyel kende, malamo Were kodi kwarkwar wan kende kosa 
malokowac kosa syemirok kende. 

Iyadec m’awok iye, bul kende am'ioro i kalima ma dini kodi cowirok 
maluwo gi kwarkwarjo gi Were. Iyadec man i piny paran, mbayire kende ama 


67 


jothyedh jooro malwong’o cuny jodongo kosa kwarkwarjo, ng’eyi nyaka ji 
jolyesa gi jodongo. Were ma nyanono, ndara kodi myel riwo ji kanyaciel swa 
aka nyalo riwin gi joperin, bende nyalo miyin ng’eyo thenethene ma nono 
perin kifwo maciegirok winj’awinja were mapama kende. Iyadyeri, obedo 
gimadwong’ rin cako fwonjirok kosa kikopula myel ma nono perin. Rupiri, 
makada nende iki myelo maber paka jomegi, jolafwoyo k’ibende itemo i nger 
morojye m’inyalo. 

Me kelo cuny mariwirok kodi bedo i “gimoro aciel.” 

Aciel kwong’ gikipiny m’inyalo timo i hongo malokowac gi tuko a wodho 
kigana, gidirok kodi kelo nyiero m’opokereopokere. M’obedo gima dicwe 
swa makonyo cuny kodi adundo mawan k’ineni wawegi wanyalo kelo nyiero 
m’opokereopokere. Bende obedo gimadwong’ k’ineni iwinjo maber ka ji 
joloko kodin wac! Me a nger ma kwarkwar wan jocweyo gine nger maneno 
ni kwoto kosa kero mawan ki bedi m’ombo swa t'icako paro ni ongoye ng’ ata 
nyalo miyin ryeko. An athyedho ni, pama i Afrika, jotel mawan kweth wiygin 
owil ginger malokowac aka kendo wiygin owil ni obedo gimaber kosa lokowac 
k”opusa in to wiyin kwot ye dicieldiciel. Jotel kweth ma Afrika jokuya gima 
ryeko ma Afrika mito kosa waco, wegi joki nyali nyiero paka ripere. Riameno, 
joki nyali diyo cunygin, joki nyali winjo wac pa ji, joki nyali winjo ryeko pa 
ji, kosa kada ketho ithgin kosa ling’ ka jomegi joluwo. 

Kwo pama ki yot i piny ka. Ji kweth jotiyo hongo malac i litho swa. Aka 
rumathoth, joma josoma pama joki nyali loyo wicafudha ma jonwang'o i katic. 
Rupiri joki nyali loyo kosa cowowoko wicafudha me, gime pama okelo teko 
kweth ri joma jotiyo i Afrika kodi jom’osoma. Aciel kwong’ teko me obedo 
ni icakirok mere, wicafudha matic oyido obedo two manwang’ere i piny pa 
Jomakwar ayino. Wok con mere, Jorafrika oyido jongoye gi wicafudha matic 
paka Jomakwar yado jonigine. T’ineno, me jye obedo rupiri watemo kikopula 
Jomakwar swa tektek, onyo ineno two me oriko wabende. 

Wicafudha matic obedo gimanekojo nyaling’ling’. Jorafrika kweth 
jocandere to jotho ma joko ng’eyo kiri ni wicafudha matic am’onekojo. Obedo 
two ma waki ng’iyo gine. Onyo same ripere wagwokere swa aka ber waori 
ryeko pa Jorafrika ka wamito two me ocangi. ` 

Marapena swa tektek, wicafudha obedo teko k’ineni tic kadho kor dhano 
kodi k’ineni imito gikipiny kwethkweth. Wicafudha ma dhano limo ro 
syemirok ma hongo manok ki rac. Iyadyeri, nyalo kiri bedo ni ber k’ineni miyin 
mbaka matic gi cowo gim’itimo. Wicafudha lokere teko m’ombo swa k’ineni 
kadho korin ma nyang’ith perin jye ki ywe aka miyin madho gikipiny cuka 
lokere rin poyison. Kisi ka nyang’ith perin ywe m’okale ni rupiri nitye ng’ata 

bwokin kosa tic m’odiyin, ilanwang’o ni inigi nwang’o nger makwanyowoko 
poyison me i delkwong’in. Giranena, mabedi oyido ibedo ogwang’ madudi, 
dunyo ki bedirin teko moro! Rupiri, k’ineni oyido Iworo omakin, dunyo 
ing’wec’ang’weca ayino paka sebura timo k’oneno simbwor. Ka sebura oneno 
simbwor, nyang’ith pere por, to ko dwire mapiyopiyo inwang’o ni kendo wiye 
pye. 

Raco mere, ko bedo kula maber ka dhano ng’weco ni rupiri wicfudha dit 
rigo. To gimakelo nyiero a nwang’o ni sebura ongoye gi madala kosa iki 
nyali kipima kidhur wicafudha ma sebura nigine, makada jobedo kanyaciel gi 
simbwor aka wan jom’osoma wabedo bor gi simbwor, nyang’ith mawan por 
swa tektek, rupiri ka nyang’ith perin opor kwong’in yikere gorok kosa ng’wec. 
Rumathoth katic, iki nyali ng’wec kosa kosa gorok. Ibed’abeda kenyo, cuka 
ikudho poyison i nyang'ith perin. Meno am’omiyo ber nwang’o nger macowo 
wicafudha me luwo kwong’ silwany malokowac, tuko kodi twenyodel. 

Weyi amiyin giranena mamakan won. Munyo ajaoro 33 abin abedo Din 
mathin swa tektek i Fakalite moro i Yunifasite ma Zimbabwe. Oyido ajatic gi 
mbaka swa tektek aka oyido anigi miseni swa matimo tic me, loyo wadan ma 
jotegino ran. Alwenyo swa nwang'o ni ayanja, aki niang’ kada ni wicafudha 
paran medere. Iyadyeri, aki niang’ kiri gima ji oyido jowaco munyo joluwo 
mamako wicafudha i katic. Oyido aparo ni jayac ma jacalo, mawotho gi 
tyende abang'a paka an me ki nyali limo teko m’ongoye tyende gi wiye no. 
To ranyuth oyido nitye. Oyido aki ng'eyo ni meno oyido obedo ranyuth ma 
wicafudha matic. Oyido anok gi meni swa. Ruman oyido anyalo ay odikini to 
kifwo maciewo gi meni, aay ma kwong'an ojony ayino. Oyido aki ng’eyo ni 
obedo wicafudha, oyido apar’aparo ni aki nindo maber wor no. Bende abin 
acako niang’ ni syem matic ocako gik cien. Oyido aki syemere i tic paran 
paka yado. Saman kada oyido alimo gimamito jye, syem kodi miseni matic 
oyido orumo ran! Iyadyeri, saman oyido miyan winjo marac maki nyalere 
k’ineni alimo gimoro. Oyido aki niang’ ni gime jye obedo ro wicafudha matic. 
Makiri nge paran jye ogik cien. Fuce ma wiyan jye oyido oryekin swa tektek 
ro wicafudha matic, aka obin onywowan mapiyo swa. Aka ang'eyo m’otire 
ni saman oyido amako nge gi nyithindho kodi midod paran rupiri oyido cuny 
maciro orumoran ro wicafudha matic. 

Ndir aciel ma Mukaga aciew t'awaco ni konon akidho yomirok, rupiri 
oyido aol hongo malac. Rumacien adong’ dhyer swa odikini no rupiri kifwo 
mayomirok cunyan ocako ng’wec rigin ayino. Aki niang’ gim’omiyo gime 
oyido timere ran. Aka kisi ka cunyan ng’weco kendo, paro paran oyido waco 
ni ng’wec’ang’weca kosa yombere ayino. Lworo omakan t’awaco ri dhano 

oteran pa dokita. Dokita orwakan piyopiyo i masin ma cunyjo m’ilwong’o ni 
ECG aka rumacien munyo ocowo kisoma gino, owaco ran ni, iyadyeri ongoye 
gimarac kodan. Owacoran ni gime otimere ran ro wicafudha ma go oyido 
otera wacoran aka oyido acayo. 

Aki yere gi gima dokita oyido wacoran, onyo riameno t’awaco rigo omedi 
kendo kipima an. Aparo ni saman girye ma iyan ki tiyi maber. Riameno 
dokita paran owodho cik ni opima an i nger morojye manyalere gi remo jye. 
Rumacien onwang'i ni ongoye gimarac kada aciel. Dokita paran okethan piny 
to wacoran ni, nyathi paran winji, same an ajaoro pyer’abiryo. Ang’eyo ni 
wicafudha matic ama candin, iki miti yeyo ayino. Dokita paran ofwonjan 
mamako teko me t’abende acako fwonjirok. 

Munyo acako twenyodel, ciemo maber kodi lokowac gi tuko, acako winjo 
maber piyopiyo nowon. To loyo meno jye, acako nwang'o nger madhumo 
tic paran kodi cano giratima maber, nyaka ng’eyi abedi gi tic m’anyalo timo 
kende. Munyo acano gikipiny ama, abin acako gi timo kutho gima dicwe swa 
i kwo paran gi neno ni gikipiny no jocale swa tektek. Bende, acako poko 
jomegi tic m’aparo ni jonyalo timo m’ongoye wac. To loyo jye, gime bin 
owiro kwo paran kicutho. K’opoyan nyapo kodi hongo paran matho kende, 
to bende onyalo miyan silwany mapoyan kendo ni aki bedo dhano m’ocwiny 
tektek aka kendo to konyan bedo dhano maki rembi tektek, maciro kodi dhano 
m’omaro lokowac. I hongo no munyo ajaoro 33, oyido aki nyali kada woth 
idho gorofa ma madala adek ma cunyan ko cule. Rumacien ma oro pyer’aryo, 
munyo ajaoro 53 fwodi anyalo idho gorofa ma madala pyer’aryo m’ongoye 
teko kada aciel, ma cunyan ko cule. Onyo riameno anwang’o ni acwe maber 
i oro 53 loyo munyo ajaoro 33, rupiri same aniang’ bero ma kwo maber, 
lokowac kodi tuko. 

Riameno twenyodel obedo gimaber k’ineni imito kwanyowoko meni 
m'opikere i delkwong'in kodi paro manyieko wiyin. Lokowac gi tuko 
jobedo makerenda maber macango wicafudha matic rupiri miyin silwany 
mawang’owoko poyison m’opikere i delkwong'in. Med’iwiy meno, ka 
paro perin kodi delkwong’in odonjo i tic man, paka lokowac gi tuko, miyo 
wiyin silwany mawil kodi joma jocandin, aka riameno yomo paro perin gi 
delkwong’in cuka iromo gi gima lamiyin wicafudha kendo. 

Riameno, i cieko, lokowac kodi tuko obedo gimaber swa mamiyo 
delkwong’in, paro perin, nyang’ith kodi cunyin cwe maber kosa yomirok 
maber. Riameno, kadhi ituki woko koro! 


70 


Wic 13 


Luwi gi wadin aka Ibende Winji Gima 
Jowaco 


Dhoyo Mar’abung’wen: 
Gara dare nedzimhuri nevavakidzani 


Manoknok bedi piny iomi ryeko kwong’ jothuwin kosa 
peco perin, joger kodi wat perin. Me a nger mageto wat 
m’otire i kwo. 


De kosa ‘nyamo wac maomo ryeko’ a aciel kwong’ gima kwarkwar wan 
cango jonwang’o. Ongoye gimathin kosa madwong’ tektek manyalo 
dhyero ji bedo kanyaciel t’itesa. To karigono gime ripere otimere i kisi madala 
— peco, gi jothuwin won kosa i ot mewin; i nono, iketh iye jotel ma nono kodi 
joman, kodi iyadec, tektek kitipin mapolitikis manitye iyadec no. Madala ma 
‘dare’ma Joshona jonigine, kodi madala macale ama ma Jorafrika megi bende 
jongine, oyido obedo nger macowo gikipiny kweth swa ma kwo macalo. Dare 
oyido ioro i madala mamalo paka nger mathumo banja, mathek. Oyido ioro 
dare i romo macowo teko, kama kilyesa ma madala maluth kodi wodho paro 
kodi cowo teko bed’iye. Dare bende obedo ka fwonjirok giratima acing kodi 
miyo soye ryeko mamako dhum, kwo ma kisi ndelo kodi dhum. Dare kende 
am’obedo gimadwong’ m’ioro mafwonjo kodi luwo ryeko pa Jounhu-Ubuntu- 
Botho. 

To kada ameno, awinjo marac, rupiri aneno ni madala ma dare rere 
mothmoth, tektek i pecin kodi i nono. Meni matel i pecin kodi i nonin orere 
marac swa i hongo ma oro pyer’abic m’okadho. Jotel ma pecin kodi nonin, 
kiri gi an won jye, waki timi gimaromo paka coko jopeco i romo, kiri cowirok 
mapeco jye ji joki luwi kodi kalima madongodongo. 

Cowirok mapeco obedo gimadwong’ swa i kwo ma Afrika. Nitye cowirok 
kweth madi cwe i kwo mapeco pa Jarafrika, paka nywom, tho, yikirok, yiko 
wac malunjirok, luwo cowirok madini mariwo wan kodi kwarkwar ma jotho gi 
wade mawan, kanyaciel gi konyo cowo dinyo kodi dhaw i peco. Loyo tektck, 

i cokirok mapeco a kama i wodho can madongodongo kodi yero giratima 
makelo dongo peco. 

Makada nende Jorafrika ama jonitye kodi kigana ma pecin m’ocwiny swa 
tektek i piny gipi, odhyero Jorafrika loko kigana me makonyojo i mitan kodi 
fakitore. Joindiya, Jocayina kodi Joyudaya jocowo nyieno nger madhumo 
pecin pajo jonwang’i silwany m’oneno i biyasara, to Jorafrika odhyerojo 
oro adhum mapeco manwang’o gine silwany madonjo i biyasara kodi mitan 
ma piny ka. Ripere dhano oneni nger ma jononin m’opokereopokere i piny 
me jomakere gine i piny mawoko. Ongoye ng’ata nyalo pyem ni Jocayina, 
Joindiya, Joyudaya kodi kitipin manmanjocowo oro pecin acieleciele maryemo 
biyasarin m’opokereopokere i tindi kweth i piny gipi. Riameno, ongoye tindi 
moro madwong’ i piny ka m’ongoye gi tindi kosa kambi pa Jocayina, kosa 
kama Joyudaya jomwore iye aka jomedereameda makirok gi jothugigin kisi 
kama jokadho jye i piny gipi, jomedo dhiro biyasara ma thugijo yo wang’e. 
To gimadwong’ swa kendo, nonin me jocowo niang” nger makonyirok, jomiyo 
wadigin silwany malimo ryeko matic kodi pesa macako tic ma rumacien bende 
jonyalo yawo gine biyasara pajo, aka ka jotimo ameno jonyayo lim ma peco. 

To wan Jorafrika, fwodi wanigi pecin kodi nonin matek to waoro silwany 
no matimo giman ayino makiweno biyasara. Ko tundo ka biyasara, wapor 
gicien to wakwero riwo cingiwan kodi jothugiwan. Aciel kwong” gimatimere 
a nwang'o ni obin onyiekiwoko paro mawan to miyo wan yeyo ni biyasara 
ma nyapecopeco obedo gimasisiri, aka ni iyadyeri, ki ber ketho jothuwin kodi 
merin i biyasara perin, gima ji jotera lwong’o ni yero okudin i obwol. 

Iyadyeri, biyasara madongodongo i piny gipi jopeco aciel won ama joryemo 
kosa jodhumo, aka jono joki neni raco moro tic kodi wat pajo. Kama ki ber 
rwako joperin tic t’iweyo jomegi a i tic ma gafumenti. I biyasara k’itiyo kodi 
jothuwin nyalo konyin swa i nger moro. 

Aciel kwong’ nger ma joradhum mawoko jonyieko gine paro pa ji obedo 
dwong'o ji tic rijo kifwo mamiyo ji wegi jotimi tic manyalo konyojo gi pecin 
pajo. To i hongo m’ong’ado, teko m’oneno pama obedo rupiri Jorafrika oyido 
jocandere aka joko nyalo limo silwany mabedo gi fakitorin mawodho gikipiny 
kweth, aka me a gima omiyo Jorafrika cako paro ni tic'i tindi, tic i kampun 
madwong’ loyo timo biyasara perin won kada nende thin. Kendo, wa Jorafrika 
mapama wawegi wabende wanyieko paro mawan rupiri waparo ni gikipiny 
kodi kony mawok piny mawoko kosa ma kampun mawoko wodho ber loyo 
gikipiny m’iwodho kosa mawok i piny mawan. Rumathoth, wanyiewo gikipiny 
masisiri paka ciemo, nyaka ni rupiri owodhi t’itweyo maber, aka ameno i piny 
mawan won ka waki foyi ciemo mawan ma nyapecopeco, ciemo mageto del 

kodi gikipiny madunyo wawodho gi kitana ri wat, merin mawan gi piny gipi. 

Teko man kendo obedo ni i hongo ma gafumenti mathoth i Afrika jonwang’o 
gine adhum pajo kosa owuru, jocako paro mamako joma jobedo i tindin kende, 
ma jotera mako wac mapolitikis swa tektek loyo jocalo. Onyo inwang’o ni, cik 
ma gafumenti kweth konyo jotic kodi biyasara ma tindin. Me obedo cik paka 
mamiyo jotindi ciemo ma welo mapiny, aka ka jotimo ameno jogoyo jocalo 
ayino musolo rupiri jonyiewo ciemo pa jocalo i welo m’otho. Obedo gikumo 
rupiri i piny megi, tektek Sauth Afrika, kama jobiyasara mathindhothindho 
jonok iye, inwang'o ni ji kweth jong’weco nyiewirok i supamaket kodi i dukin 
madongodongo, joparo ni jolanwang’o gikipiny madi cwe kodi gikipiny pa 
jong’ang’o kifwo manyiewirok i dukin mathindhothindho m’obedo apa wat 
kosa merin pajo ma rumacien jonyalo wodho kosa kitana rijo gikipiny paka 
ciemo, fufa, ranyak, ring’o m’otholi kodi mo macielok i welo manok. 

I cieko, ngoyok gi nyalo kosa ro bedo ni wan Jorafrika mapama wacayo 
meni mapeco malwong’o romo kosa coko ji kanyaciel, aka wiy wan bende 
owil gi kony mapeco nigine paka ka miyo ji lim, nyutho ni pama waki nyali 
cako biyasara m’ocwiny ma nyapecopeco to wapyemo gi piny megi ma jonigi 
fakitorin mathindhothindho paka Italy kodi piny megi. 

Lwong’o romo ma dare i madala ma peco kodi iyadec obedo nger m’otire 
swa mageto meni matel i pecin. Bende obedo nger mageto meni macowo teko 
madonjo peco, kodi miyo ji nyalo poyo gimoro maber. Dare bende obedo 
silwany mafwonjirok, ma rumathoth nyithindho joki nwang’i i somerin. Me 
nyalo bedo fwonji mamako cakirok ma peco, kula gi tim, kodi ndijo makwo 
gi ryeko makwo i piny mapama wanitye iye. 

Obedo i dare am’anwang’iye ryeko macowo teko m’opokereopokere kodi 
nger matheko ji. Con mere, Jorafrika oyido jolimo ryeko macowo teko kodi 
thekirok ro tim maciro kodi winjirok, kodi bedo moth k’imito winjirok. Cwe 
maciro kodi winjirok am’oyido jobedo nger mathumo banja gi bedo dhano 
maber swa tektek. Riameno me obedo gimadwong’ swa iyadec morojye. 

To makada i kwo mapolitikis, Dare fwodi obedo gimadwong’ swa i kelo 
demokurase ri ji jye. Obedo ro Dare am’omiyo in kodi jothuwin gi joradec 
perin winyalo bedo paka joraya gi oro meni perin kodi meni mewin wijojye 
i gimatimere thuwin kodi iyadec perin. K’iki tiyi paka jaraya, tek nwang’o 
joradec ma jonyalo donjo i wac mapiny paka politikis, dhum kodi lim ma 
piny. 

Dare obedo nger manyamo wac gi nwang’o giratima kanyaciel. Nitye 
cwe manok kodi madala maloko gime gimanyalo tic pama paka yado obedo. 
Marapena, k’imito bedo gi dare m’otire, ripere jatel ma peco kosa maradec 

no olwong’i to ketho joma jodhaw jye piny. Me obedo gimaripere swa tektek, 
rupiri dare makweth joki medere cuka jijye jobino. 

K’ioro dare macowo teko manitye, nitye madala kweth m’iripere luwo. 
Marapena iripo ndiko kosa ng’eyo gim’ocoki gine ji, nyaka t’itito maber 
mafwodi k’ocaki romo ng’eyi kisi dhano jye ong’eyi teko manitye kodi 
gim’imito timo. Idyeri Jomanyika ma bende joluwo Dhoshona, me obedo 
adec madwong’ m’imito ni kisi dhano obedi mafwodi k’ocaki luwo, onyami 
wac no aka kisi dhano otiti wac pere maber, icako gi nyithindho mathindho 
kiri bothi jodongo. Rupiri inudo wac me dikweth, cako kwong’ jomathindho 
tundo bothi jomadongo, jopiny pa Jomakwar jonyalo paro ni obedo gimatek 
mabadho iyjo nono aka kiri nonin megi i Afrika bende jonyalo paro amagon, 
to sarigono Joshona ma Manyika fwodi jomedere gi madala me maneno ni 
kisi dhano manitye aka tektek mere won, soye, iriyojo ndiko kosa tuco teko 
pajo gi tito i lutho, ng’eyi nyaka jonyali mako teko no paka apajo gi nyutho ni 
joniang’ dwong’o mateko ma jonigine. K’ineni jijye jocowo yere ni meno a 
wac agon kodi gima jomito ni jotimi, nyaka inyalo medere gi romo. 

Luwirok gi wac manitye, nyaka inyalo medere gi nger matemo cowo teko 
no. Rapok kosa gimadwong’ tektek swa won a niang’ ni meno obedo wac 
mathumo banja, thek kosa wac mamitere acowo idyeri ji aryo. K’ineni obedo 
wac mamitere thumo banja, dare lokere kot pa jopeco kosa kot pa joradec. 
Onyo gimatimere a nwang'o ni ng’ata cungo ri joradec kosa jakiosa waco ri 
ng’ata iosa banja m'iosa gine go. Onyo kole imiyo ng’ata iosa bende silwany 
mawaco gima go ong’eyo mafwodi kiosa ko cakere. 

I hongo moro k’ocowi cako kiosa, jatel ma peco no kosa jatel ma calo no 
lamiyo kisi dhano acieleaciele owodhi paro pere, saman inyalo lwong’o joma 
jong’eyo thumo banja maber i wac nger no kosa ekisipat mere, jotiti ri ji nger 
m’inyalo cowo gine waco no m’otire. Saman, inyalo Iwong'o joma iworojo 
iyadec no ro niang’ pajo ma jonigine i wac nger no, bende jobin jopima wac 
no mafwodi kot ko thumo banja. Rumathoth ji joyere ni banja oloyo ng’atin 
mafwodi kada jatel ma peco kosa maradec no ko langa kiri gim’onwang’ere 
kodi thumo banja. 

K’ineni obedo wac mathek kosa cowo teko moro, kosa tuco wac gi timo can 
moro, dare medere i nger m’opokere ye adec gi nyamo wac no mapiyopiyo 
swa gi wodho ryeko m’opokereopokere piyopiyo. 

I cieko, imiyo jom’opokereopokere waco gima jong’eyo. Kendo, nitye 
jom’iparo ni jobedo ekisipat, jomegi iterojo ni jomaryek ro oro kodi ryeko 
pajo, jomegi jong’cyo i lutho nger ma gino ocakere gine, riameno imiyojo 
bende waco gima jong’eyo. Rumathoth ki yot nwang’o wac m’otire ma kisi 

dhano nyalo yere gine. To sarigono, Dare won mito ni otimi gimamitere aka 
ocowi wac no maber m’ongoye ng’ata odiyi. Cik macowo wac m’ongoye 
ng’ata odiyi nyalo timere i nger m’opokereopokere. Giranena, ko bedo wac 
maturo cik, inyalo nwang’o ni ka mujulisi kosa joma jocungo ri ng’ato jongoye 
kosa joki romi, ki nyali gonyo ng’ato. Gime otera timirok k’ineni joradec jool 
gi ng’ato kodi nger ma joma jobenga jotera bothi gine iyadec no. 

Ang’eyo ni i piny pa Jomakwar ji jotera kutho kelo mujulisi m’oromo 
mafwodi banja ko cakere, to ryeko pa Jorafrika waco ni, wang’eyo cako con ni 
wangoye gi gikipiny kodi tekinoloji maromo wan ridho ni banja no otire kosa 
be. To sarigono, ku waneno nger ma gikipiny otimere con mere, to wariwo gi 
mujulisi ma gima wang’eyo, nyalo miyo wan meni makolo jom’iosajo ma ji 
jong’eyo ni jotera cando ji iyadec kosa peco. 

Alamiyin giranyutho mamako nger macango an gi baba watera cowo 
banja makwo dhok i calo mawan. K’ineni japeco morojye dhyang’ pere 
orwenyo, kosa k’oparo ni dhano moro okwalo dhok pere to sano okuya ni ng'a 
m’okwalo, wutumin baba mathindho aryo joay to jocoko cwo jye kanyaciel, 
rumacien nyaka to jokadho kilumba pecin m’ong’eyi ni jotera kwalo dhok. 
Makada nende oyido wutumin an mathindho jokuya jokwo no, meno oyido ki 
cierijo bwoko pecin no k’ineni dhok mawan orwenyo. Rumathoth pecin ma 
jong’eyere swa tektek paka jokwo wegi joay kidho omo dhok nyaling'ling” 
kama oyido jokano iye bothi merin pajo m’oyido bende jobedo jokwo to 
jodwoko ruwan. | wac me jye, gima joradec jotimo oyido yot swa aka tiy’atiya 
maber — i banjin me iyeyo riwo thumo banja m'otire kodi mugugu maridho 
adyeri. Gime oyido ki nyali timere i piny pa Jomakwar to i Afrika kende, kama 
wat kodi genirok nitye malo swa — igeno tim ma dare kodi madalin mc. 

Atong'a kosa dwong'o ma kwo obedo rango syem, ng’ang’o kodi thwolo 
kosa gonyirok. Wa Jorafrika pama a joma jocandere swa tektek i piny gipi i 
nger ma dhaw kosa gorok kosa ngoyok gi syem, candi kosa ngoyok ging’ang’o 
kodi diyo ji kosa ngoyok gi thwolo. Me jye ocakere rupiri ji wegi jonyapere, 
kodi rupiri joraya jolokere joma jongoye kony i pecin kodi iyadec pajo. Aki 
neni nger mawanyalo limo gine syem, ng’ang’o kodi thwolo i piny gipi k’ineni 
waki nyali limo i pecin kosa iyadec mawan. Aki neni nger mawanyalo wodho 
jotel mapiny ma joniang’ dwong’o kodi welo ma syem, ng’ang’o kodi thwolo 
pa joradec kodi pecin, k’ineni jotel me joko dewo kelo atong’a mabeyo i pecin 
kodi iyadec pajo. Mathoth kwong’ jotel me, paka in kodan, rumathoth joki 
timi kada gima thugijo kosa adec pajo mito ni jotimi. Wa jomakweth waki 
nyali telo peco kosa nono, paka kwarkwar wan cango jotimo, onyo wanyalo 
nedi ledhirok ni wanyalo bedo jotel mapiny? 

Jomusungu jowaco ni “Kula maber cakere gi peco.” Irycko pa Jorafrika iki 
nyali bedo jicwo kosa dhako matelo piny k’ineni iki nyali telo peco kosa adec 
perin. To ro miseni m’okale mapama kitipin mapolitikis joketho i politikis 
luwo kwong’ bolokwir kosa ni yerok ama pama obedo gi kelo demokurase 
madwong’, gima kitipin mawan mapolitikis jonywolo i Afrika gipi a jotel ma 
jong'eyo luwo swa tektek kodi ma jong’eyo nger maloyo kwir makiweno jotel 
m’onywolijo to jodongo pa jomabeyo wokawoka i pecin pajo, gi mwolo kodi 
cuny maciro maripere jatel ma jago obedo gine. 

Wic 14 


Bedi nger ma cuny Jounhu-Ubuntu-Botho 
Mito 


Dhoyo Marapar: 
Tevera Unhu, ndiyo zhira huru yeupenyu 


Luwi cuny Jounhu-Ubuntu-Botho. Me a nger ma kwo, 
mayado kwarkwarin jofwoyo aka mariwin gi Were. 


nhu-Ubuntu-Botho kosa bedo dhano, obedo nger ma kwo. Jorafrika 

kweth kosa joma fuc pajo nitye i Afrika Unhu-Ubuntu-Botho obedo nger 
magetirok paka dhano m’ocakere. Unhu-Ubuntu-Botho bende obedo nger 
mageto peco kodi madalin ma peco m’ocakere cango con. Iyadyeri, Unhu- 
Ubuntu-Botho kende am’obedo nger mageto adec kodi piny m’ocakere con. 
Kwarkwar wan cango jotero hongo malac macweyo gikipiny madongodongo 
mamitere i Unhu-Ubuntu-Botho to jooro madalin me mageto pecin m’ocwiny 
swa tektek i piny ka kodi nger ma ji wegi jokure gine maber loyo i piny gipi. 
Iyadyeri, adhum mawoko kodi apathayid jonyalo kwo hongo malac ro bedo ni 
Unhu-Ubuntu-Botho oyido jolo jijye. Riameno, Unhu-Ubuntu-Botho ko bedo 
gima kwarkwar wan jocweyo riwan kende to sarigono bende obedo ka cakirok 
kodi cowe ma dhoyin jye matero wan bothi Were. 

K'ibedo dhano maber t'imako t'itelo kwo perin i dhoyin me jye, meno 
obedo nger mafwoyo kwarkwarin kodi tundo bothi Were. Obedo gimadwong’ 
k’imako dhoyin me paka nger ma kwo, kifwo maluwirok gi dini. Unhu- 
Ubuntu-Botho oyido ko bedo dini m’oyiki i nger moro. Iyadyeri, oyido dini 
obedo aciel kwong’ gikipiny m’oyido nitye i Unhu-Ubuntu-Botho pa gima 
riwo jijye aka ongoye gi fwonji morojye aka bende oyido obedo nger mamiyo 
Were kodi kwarkwarin jobedi adec ma kwo perin. 

Aciel kwong’ gikipiny ma Jorafrika joki niang’i pama a “lamo kwarkwarjo 
kosa jom’otho’ pagini dini moro. Iluwo m’otire won, me obedo kendo dhoyo 
aciel ma kula gi tim kodi dini ma Afrika ocako top gine cako hongo ma oro 
miya aciel munyo jodhum mawoko oyido jonitye gine i Afrika ka. Oyido 

obedo ama: kwarkwar wan yado jong’eyo ni nitye Were acicl kende. Bende 
oyido jong’eyo ni kwarkwar ji ama joriwo jo gi Were. Kwarkwar wan jocako 
dini mamakere gi nger ma ji jokwo gine aka konyo jom’otho luwo gi Were. 
Me nyutho ni waki lami kwarkwar wan to walimo Were ayino. Kwarkwar wan 
jokonyo wan lamo Were ayino. Wac me jyenyutho ni, idyeri jomakwo, jodongo 
i kisi peco moro ama jolang’eyo gi poyo joma jotho. Aka rupiri jopoyojo, ro 
bedo ni jobedo gi jo kodi cwoko nyingijo, yot rijo luwo mamakojo. 

Gima atemo waco a ni warendojo joluwi gi jomegi ma jotho, ma wan 
paka joma jokwo fwodi waki neno kosa luwo gi jo, to wang’eyo ni jomawan 
ma jotho pamapama joluwo gi jo. Riameno ywak me idhiro ri joma jotho 
manyiennyien ma bende nyaka jokodo ri joma jotho con mafwodi wanyalo 
cwoko nyingijo gi poyojo adhok. Meno a kwarkwar wan ma jonyalo dhiro 
ywak mawan gi riwo wan gi Were. 

Rupiri ogeng’i kosa onyieki tim me tektek t’icando swa tektek wok hongo | 
ma dini mapa Jokwirisito kodi Jowasiramu obino gine i Afrika, nywowirok | 
kodi ming’o mathoth nitye swa. Riameno, ioro m’okadho cien koro Jorafrika 
jobedo gi nywowirok kweth mamako nger maluwo gi kwarkwarjo kodi Were, 
kanyaciel gi temo mito ng’eyo tic pa kwarkwarjo. 

Saman, jomegi joparo ni ilamo kwarkwar ni. Me obedo kibenga! 

K’imito apimarin gi dini man, kwarkwar wan jotimo tic aciel ma Yesu 
bende timo i dini mapa Jokwirisito — jojye jobedo nyithindho pa Were aka 
jojye joluwo gi Were, riameno jonyalo tero wan bothi Were. 

To sano, nitye ji makwo mapama jomito lamo jomegi ni Were. Me won a 
kibenga aciel ma Jorafrika ma jolamo kwarkwar ji jotimo, kifwo mawaco ri 
kwarkwar wan joluwo rijo gi Were, jocako lamo kwarkwar wan ayino. 

Nitye Jorafrika man ma jorweny’arwenya swa. Aka me a joma jokidho 
bothi jotimi yen kosa joyath ka joparo ni joyath me jonyalo terojo bothi 
kwarkwarjo kodi Were. Me kendo obedo nger manyieko dini ma Afrika, rupiri 
ji jorweny’arwenya kicutho. K’imito luwo kodi kwarkwarin iripo kidho bothi 
jotel kosa jodongo ma thuwin kosa ma nono perin. Iki kidhi bothi jopath, joma 
joko bedo wat perin. 

Atong’a mamiyo ji kidho bothi joyath rom g’atong’a mamiyo ji kidho bothi 
jamuleruwa kosa dokita mawok i piny pa Jomakwar, rupiri jomito kwo ma piny 
me kodi cwe maber. To sano inwang'o ni gimatimere, kony pa joyen akunya, 
kwo kodi cwe madel obedo gimadwong’ aka mako paro, del, nyang'ith kodi 
cuny i lutho swa tektek loyo yen pa J omakwar. Riameno, Jorafrika mathoth ma 
jonigi two madel kodi wicafudha jokidho omo rycko bothi joyath g’atong’a 
aciel mamiyo jomegi kidho bothi dokita mawok piny pa Jomakwar m’osoma 

nyang’ith kosa paro pa ji kosa jasayikoloji. Rumathoth jolimo fwonji matemo 
riwojo gi kwarkwarjo kosa cuny jomotho. 

Me ko bedo dini. Me obedo rango kwo maber ayino kodi cwe maber pama. 
Aka me ko bedo lamo Were perin kosa kwarkwarin. 

Riameno, i cieko, Jorafrika ripere joneni nywowirok me kodi gima pama 
odonjo to cako nyieko kula gi tim pajo. Kisoma, gikipiny mapoko wac kodi 
gikumo swa, wac madini mawok i piny pa Jomakwar amamedo nyieko paro 
pa Jorafrika. Iyadyeri, acowo neno nger ma fakitorin ma filim ma Afrika 
jokopula gine paro kosa ryeko m’otop me. 

Giranena, k’aneno filim moro ma Nigeria, nge makan swa aka wiyan kwot 
swa k’aneno nger ma filim me madit makere gi jwok kodi dini kosa cuny 
jomotho megi mathindhothindho, aka k’otundo kamoro Jakwirisito moro 
bino wodho ryeko macowo teko no. An aneno ni me obedo gi wickwot, rupiri 
wan Jorafrika wegi ama wamedo nyayo ryeko m’otop mamako dini mawan. 
Ber iniang’i ni dini obedo gimamakere gi Were makiweno cuny moro mathin 
manitye i piny ka. Bedo nyacunycuny obedo gimamako riwirok gi piny me 
kodi Were aka ‘jayath kosa jathyedh’ kosa jajwok kosa jasayikoloji kosa 
Jamusungu m’osoma paro pa ji ki nyali cowo wac nger no. 

Iripo dong’ pak’initye. Aka ki medere gonyirok kama initye iye, miyin 
silwany mamedo riwirok gi kwarkwarin kodi Were perin. Iki ripi bedo i kisika 
moro madi welo, makada iki wok i ot perin, iki ripi timo gimoro madwong’ kosa 
maneno. Inigi thwolo maluwo gi kwarkwarin kosa Were perin. To sarigono, 
inyalo kidho bothi jothuwin kodi wat perin manoknok ka jotimo kwer moro 
thuwin, mamako kwarkwarin kodi Were perin. Me obedo gimadwong’ rupiri 
riwin gijo aka ridho ni ibedo aciel kwong’jo. To karigono, meno kende ka a 
dhoyo maluwo gi kwarkwarin kodi Were perin. 

Aciel kwong’ gim’onyieko paro pa Jorafrika a poko Jarafrika gi Were gi 
kwarkwar mere. Rupiri kwarkwar wan jong'eyo cako con ni kwarkwar gin 
kodi Were pajo jobedo gimoro ‘aciel’ ro bedo ni jonitye sajye, ciegin gi dhano 
morojye sajye, omiyo dini ma Afrika obedo gimanitye kosa maradyeri. Me 
oyido nyutho ni kisi dhano obedo jadini aka jacuny. K’okwanyiwoko dini 
i kwo pa ji ma kisi ndir t’icako waco ni dhano ripere okadhi kutho i kanisa 
diciel kisi sabiti nyaka ng eyi wiye owili gi dini ndelo awuciel i sabiti, oloko 
dini gim’ongoye kony i kwo pa ji ma kisi ndir. 

Onyo, makada Jorafrika kweth jodonjo i kanisin m’opokereopokere to 
wadijo jojolojo i romo m’opokereopokere mapama omwore i Afrika ka, gime 
fwodi ki konyi Jorafrika cowo teko kodi nywowirok manitye i pecin, iyadec 
kodi i piny. 

I cieko, obedo tic perin paka Jarafrika manitye pama gwokirok swa 
tektek i kwo perin kodi yeyo perin. Ber ni icani paro kodi tim perin maber 
nyaka ng eyi inyali kendo niang” kwo perin m’otire kodi thuwin kodi kigana 
mamako joperin. Ber iwon ipoyi sajye meni makelo wirok m’inigine. Aka 
ber iniang’i ni meni m’opondo bothin no nyalo neno kamaler k’ineni iniang’ 
t’icako kero paka Jarafrika, kwoto ro tim gi kula perin kodi kwoto kosa kero 
ro lim m’ilunjo. 

Me a hongo maoyowoko mugugu m’oyido iting’o ma hongo malac, m’oyido 
miyin paro ni tim gi kula perin, dhodhok perin kodin won wingoye kony. Me 
a hongo maoyowoko paro madwokirok cien me, mawok ro twodo ni jopath 
jong’eyo Were kosa kwarkwarjo cango jong’eyo Were loyo kwarkwarin. 

Adyeri ki niang’ere. Ongoye gim’inyalo waco ni obedo adyeri m’odoco 
i piny me. Adyeri ki niang’ere m’otire aka dhano won am’ong’eyo ni meno 
adyeri kosa be. Gima paro perin yeyo am’obedo adyeri perin. Aka ki nyalere 
kosa ki ripere ni ji ma piny gipi jye jobedi g’adyeri macale kosa adyeri aciel, 
tektek i gikipiny maluth paka dini gi tim kodi kula. Gimadwong’ kende a in 
fwoyo gi pako kula gi tim perin manyalo miyin riwirok gi Were, kisi ndelo, 
aka luwi dini m’iwon iniang’ maber. To sarigono, fwoyi, wori gi syemirok ro 
kula gi tim pa jom’odong’. Miyere wini ryeko gi nger matic, fwoyi pokirok 
ma Were ocweyo, aka lyesa gi wadin idong'i gi kula gi tim perin. 

Riameno, medere yo wang’e gi syem, gi miseni. Medere nyienirok, nyieno 
thuwin kod’adec perin. Weyi wajojye watimi ama ku wang’eyo ni waripo 
geto Afrika cako gi i “Musingi” makiweno cako gi i “Kisul”. Weyi wapoyi ni 
piny m’opokere mathindhothindho i Afrika obedo niang’ kosa paro maki tiyi. 
Iyadyeri, ki ber bedo gi piny matek kosa m’ocwiny munyo pecin kodi adec 
mawan jobolbol, rupiri meno nyutho ni jotel ma wanigine jobedo joma jomito 
iygin kende. To sarigono, ber wageti piny mawan ma Afrika aka waneni nger 
ma Jorafrika joladongo gine mapiyopiyo i sentinare ma 21 ro nyieno cakirok 
mawan gi oro ryeko mamalo makikopula ryeko pa jopiny megi, rupiri me 
kende am’obedo nger mageto piny madwong'. 

Waki lanyalo lokirok Joamerika loyo Joamerika wegi. Waki nyali bedo 
Jowulaya loyo Jowulaya wegi. Wangoye gi silwany mabedo Joasiya loyo 
Joasiya wegi. To sarigono, wan paka Jorafrika, walaloyo jopiny gipi i bedo 
Jorafrika. 

Riameno weyi wanyieni wini Afrika, makiweno miyo Afrika olokere pa 
piny pa Jomakwar. Weyi watimi ameno ka wacungo i musingi manging’ ma 
Unhu-Ubuntu-Botho, ma kwarkwar wan jocweyo gi litho kweth i sentinare 
kweth m’okadho, rupiri jomaro wan. 

Loyo jye, piny gipi same joneno Afrika rupiri i Afrika ama paro kosa rycko 
madongodongo mamako ji lawok iye. Piny m’odong’ jotimo gima jonyalo 
maber aka jorikere kama jomito kony i gima jonyap iye: aka meno obedo i geto 
pecin m’ocwiny, madi mar kod’adec m’ongoye dhaw, gero, yen mamerojo, 
aka manyalo riwo syem, ng’ang’o kodi thwolo kosa kelo gonyirok ri ji jye. 

Afrika ripere omiyi piny gipi gimathin no m’ongoye i piny morojye. 

Aka gime lacakere kodin. 

Wic 15 


Ro kelo Nyienirok kosa Wirok M'otire i 
Afrika 


wicwac paran maracowe me mamako “Bedo Jarafrika”, amito nyuthin ryeko 

kosa paro m’oyido anigine mamako nger mageto kendo Afrika. Alwong’o 
ni “Thyedh kosa Kitewa”. Apa weyi atiti: 
Piny ma Afrika paka piny m’odong’, nitye iye gikipiny adek madongo i kwo: 
wat kosa nger ma ji jotiyere gine kanyaciel, nger ma lim, kodi mapolitikis. 
Abin aneno ni Afrika nigi teko kweth i kisi adec mawaco me. Riameno, i 
hongo m'okadho cien koro awok gi “Thyedh kosa Kitewa Madwong’, rupiri 
aniang’ ni ki yot pama kelo Wirok kosa Nyienirok kafwodi iki cweyo thyedh 
madwong' kosa paro manyalo tito gim’omiyo topo manitye i piny ma Afrika 
lac swa. 

I nger nowon, oyido amito konyo wodho ryeko ma ka waluwo nyalo konyo 
wan kodi wodho radwok i nger ma wanyalo cowo gine teko me kicutho to 
kelo dongo madwong”. Kosa awac’ama, ineno paran, odhyero wan cowo teko 
ma Afrika adecadec kosa mothmoth. Ng'ata neno nyalo waco ni: “Afrika 
nigi teko kweth ayino.” An awaco ni saman Afrika nigi teko aciel kende, ma 
k’otukere, tugula teko m’odong? jye! 

Gim’atemo waco a me, an aparo ni ka wang'eyo gimadwong’ manyieko 
Afrika ioro makalo miya aciel m’okadho, wabende wanyalo wodho ryeko 
kodi cik manyalo konyo wan mayot kelo Nyienirok kosa Wirok. 

Mea “Paro kosa Thyedh’ m’anigine mamako nger ma piny ma Afrika nyalo 
Wire gine: 

Wok i cakirok, piny ma Afrika oyido ocungo m’ocwiny ro pecin, nonin, 
joger, merin kodi calo kama ji jowok iye. Me a kama oyido ityeko gine joraya. 
Riameno gimorojye ma jaraya ripo timo cakere gi i madala me kosa peco. Me 
mako gimamitere atima mamako kula gi tim pa dhano, lim kodi politikis. 

Peco kodi adec ma dhano wok iye am’oyido ripo neno ni dhano oluwo kosa 
mako gikipiny adek me maber. Kula gi tim pa dhano kosa kalica makere gi 
dhodhok, kisoma, dini, kwo kodi syemirok; aka lim oyido makere gi ciemo, 
kanindo, wilo gikipiny gi kony kodi mitan manman. Politikis kodi adhum 
oyido makere gi wac paka tim ma “dare” , cik, thekirok aka atong'a mere 
oyido obedo kelo syem, wac makare kodi tero ji jye maromo. 

I hongo maromo oro miya aciel kosa kalo oro miya aciel m’okadho kodi 
ro adhum mawoko gi wac maloko Afrika pagini piny pa Jomakwar, gikipiny 
adek me m’oyido ji joripo timo owire mothmoth wok i pecin kodi iyadec aka 
onyo gik ri gafumenti, adhum kodi kitipin ma joko bedo ma gafumenti kosa 
kitipin ma NGO. Aka ameno won inwang’o ni oyido icayo kitipin ma jokano 
thenethene ma Afrika t’ijala aka riameno cale ni tho ma nyaling’ling’ nekojo 
gi litho swa. 

Aparo ni nyiekirok matimere i Afrika ka obedo ro nyapo pa kitipin ma 
joluwo tim mawok i piny pa Jomakwar kodi rupiri ji jomedere nyiekowoko | 
kitipin mayado jokano thenethene ma Afrika. Nen’anena nger ma dhum nitye 
iye i piny morojye i Afrika: ongoye ng’ata kosa kitipa moro manigi meni 
matimo gikipiny adek no mamitere iyadec mawan. 

Onyo rumacien inwang’o ni i calin mawan wanigi kitipin makano 
thenethene ma Afrika kodi madalin manyapnyap, aka lokol gafumenti ma 
gafumenti kweth jokelo ki tiyere kodi kitipin makano thenethene me, aka 
fwodi ji jofwoyo swa tektek i calo. Onyo inwang’o ni kalica kosa tim gi kula 
pa ji medere top ayino, candi medere, dhaw kosa gorok medere aka meni 
madhumo kwo mawan wegi medere dhyero wan. | 

Gikipiny me jye nenere i nger m’opokereopokere manwang’ere pama i kisi 
calo morojye, aka me mako wac ma cayirok kodi ngoyok gi miseni i kwo pa 
dhano won kodi iyadec pere, kalica kosa kula gi tim mawan pama ongoye 
kony, nywowirok macuny, kec gi ciemo manok, nyieko cwec, tyakirok i pecin, 
kitipin mapolitikis kodi ma gafumenti m’ongoye kony kodi nek, dhaw kodi 
ngoyok gi cuny maciro. 

K’awon aneno maber, nitye gikipiny aryo maripere atima mafwodi waki 
tugula Wirok mulumulu i Afrika malamiyo piny ma Afrika odongi swa tektek. 
M’obedo, marapena mere won, ni waripo geto yeyo mawan won kodi miseni 
malatimere k’ineni wanyieno kalica kosa wayiko kula gi tim mawan kodi 
nyieno kosa yiko kisi gimamakere kodi tim gi kula kosa kalica mawan gi 
makirok kanyaciel. Adec me makere kodi gikipiny paka dini, dhodhok, ndara 
kodi goyo pice kosa cwec acing, gimanman. 

Mararyo, waripo omo welo kosa bero m’oyido nitye i ryeko kodi ng’eyo 
pa Jorafrika. Aka loyo tektek, mako ryeko manyien mawok bothi wadiwan, 
kifwo maketho kinen i kisoma kitabin ayino, ma Jomakwar ama jondiko kosa 
ma Japath jondiko mamako Afrika. Waripo kodo ri pecin kodi adec mawan 
tic mafwonjo ji kodi madala mafwonjirok. Fwodi k’otiyo aka kila nyalere 
k’ineni wadhiro tic mafwonji kodi fwonjirok kalica mawan i somerin pa 
Jomakwar. Waripo dongo nger ma Jorafrika jofwonjere gine gi niang gikipiny. 

Afrika nigi nger maluwo kodi neno maber swa aka waripere oro gikipiny 
maluwo gi neno me i dhoyo maber kodi nger matimo tic m’opokereopokere 
m’otire to wageto ndijo makwo, rupiri me a nger mayado ipoko gine ryeko. 
Jorafrika jomito fwonjirok gimoro ka jotimo, makiweno kisom’asoma nono. 
Riameno, fwonjirok timo gimoro kodi kilyesa i kitipa ripere omedere paka 
nger mafwonji m’otire i somerin kodi i yunifasite. I nger aciel nowon, kigana 
obedo gimadwong’ mapoko ryeko kodi ng’eyo ma Afrika. Kiganin obedo 
mariwo ryeko, ng’eyo kodi ndijo ka dhano fwonjere. K’obedo gimaber winjo 
kosa neno ni ‘kigana’ ocako lokirok nger matimo biyasara pama, pagini me 
obedo gimanyien m’owok i piny pa Jomakwar, aka yo kuciel, bero makigana 
paka nger mamiyirok ryeko m’odoco oyido obedo musingi mapoko ryeko ma 
nyapecopeco i Afrika? Med’iwiy meno, fwonjirok timo gim’opokereopokere, 
ndara, myel, kodi tuko ama pama ji jomito swa rupiri obedo nger ma ji jye 
jonyalo fwonjirok gi limo ryeko. 

Teko manitye pama obedo ni Jorafrika mathoth onyieki paro pajo manyo 
pama waki yeyi ryeko moromorojye kwanyowoko m’inwang’o i kisoma 
kitabin kodi i papulin kende. Nyaka gim’onyiek’anyieka swa won, ka ryeko 
no ko wok i nger ma joma jowok i piny pa Jomakwar jomito, tektek k’ineni 
ryeko kosa paro moro ko wok nyasayans, kenyowon icako gweyo ryeko pa 
Jorafrika gicien t’icako waco ni meno obedo twodo, dini kosa gimasisiri. 

Riameno ‘Thyedh, Kitewa kosa Paro Madwong’ m’anigine waco ni geto 
piny ma Afrika kodi dongo pa Jorafrika piyopiyo ripere bedo ama: 

Marapena, waripo geto Afrika cako i musingi kiri i kisul. Pama won, 
wanigi jomanyap, pecin manyap, nonin manyap kodi calin manyap. Waki 
nyali geto Afrika i musingi manyap ama. Gima pama ji jotimo, jogeto piny 
kifwo mageto calin. Athyedho ni ka wamedere ama, nyutho ni walamedere 
Iweny i dhoyo maki dhire me mothmoth to wageto piny macale kodi piny pa 
Jomakwar, aka walabedo ka wanyieko mothmoth bero ma Afrika gipi, ryeko 
kodi kitipin mafwonjo wan thenethene ma Afrika. Rumacien mere walabedo 
pa piny pa Jomakwar, manigi gafumenti m’ocwiny, lokol gafumenti, kitipa 
ma biyasara kodi kitipin ma gafumenti to sarigono nigi pecin matur kodi calin 
m’otyakere swa. 

Mararyo, waripo cako safar maniang’ kwo pa kisi dhano acieleciele kodi 
kwo mawan wajojye, aka me latimere k’ineni wamako dini, kalica mawan gi 
gikipiny manman. 

Maradek, waripo kedhokedho kosa yawo to wacako timo gima dhoyin apar 
ma Unhu-Ubuntu-Botho waco i madala morojye ma kwo pa Jorafrika, cako gi 
dhano aciel, peco, nono, calo, lokol gafumenti, kitipin ma gafumenti, biyasara 

kodi gafumenti. 
Weyi waneni ni ang’o ma lamitereatima i gikipiny adek madongo me i piny 
ma Afrika. 


1. Kalica - kula gi tim 

Pama gafumenti m’opokereopokere i Afrika joneno kalica paka Jomakwar 
jokunyo gine gikipiny macango oyikere piny, meno obedo luwo tim macango 
okadho nyaka ni rupiri jomito ng’eyo ayino kosa ng’eyo gima cango otimere 
aka roman nyalo konyo jowoth ma jowok piny mawoko kodi wac m’ongoye 
tyende gi wiye. 

Me ki nyali kelo Wirok i Afrika. Ineno, saman nyalo bedo ni kalica ma 
Afrika ramere (odiyi), to sarigono fwodi kwo aka fwodi tyeko Jorafrika 
kisi piny mayawere. Riameno, nyieno kalica ki ripere bedo gi lokowac, to 
sarigono ripere bedo gimacano kodi cweyo can m’otire i kwo pa ji kisi ndelo. 
Aka kendo, ripere cakirok gi peco kodi calo. Gafumenti mathoth i Afrika 
jobolowoko kalica i sonda moro kama jonyalo neno myel gi ruk ma nonin 
gi nyieno tim moro maciegin tho. Me gimakelo kumo. Gafumenti joripo 
yawo wang’gin joneni ni kalica ting’o dhodhok ma Afrika, dini ma Afrika, 
fwonjirok wok i thino tundo i dwong’o, yo ma sayans pa Jorafrika, goyo pice 
kosa cweyo gikipiny makaciel, ndara, tuko kodi gikipiny jye maloko wan 
Jorafrika gikululu paka cik ma nonin, jotel ma nonin, kodi manman. 

K’obedo cweyo gikipiny m’opokereopokere kosa goyo pice, ndara kodi 
myel, Afrika kodi Jorafrika joloyo ji kweth swa tektek i piny gipi. Me ripere 
obedi siro m’ocwiny swa i nger ma wacweyo gi yiko Wirok ma Afrika. I meni 
manitye i piny gipi, nyalo bedo ni cwec kodi ndara ama jotek swa tektek ka 
ji jomito waco kosa winjirok gi wadijo. An aniang’ ni i sentinare ma 21, gima 
ji ma piny gipi jomito a nwang’o thwolo kosa gonyirok kodi woth i cuny 
swa. Goyo pice kosa cweyo gikipiny acing, ndara, rumba kodi myel jonigi 
giratima swa manyalo kelo gikipiny me i piny gipi. Aka Jorafrika ma jonigi 
ndijo kweth swa i gikipiny me, jonyalo telo piny gipi i gikipiny me. 

To sarigono, makada nende Jorafrika ama jonigi meni macweyo kosa timo 
gikipiny m’opokereopokere pama i piny gipi, gime fwodi ko miyo Jorafrika 
ng’ang’o. Gime ripere owire i nger morojye, kiri i ndara, cweyo gikipiny 
maneno kodi rumba, ruk, tuko kodi nger macweyo gikipiny manman. 

Mewon bende lamedo wan Jorafrika jye miseni. Rupiri, meni mathoth 
macwec wok i lim pa Jorafrika ma walunjo kwong’ kwarkwar wan. 

2. Dhodhok gi Kisoma 

Dhodhok obedo mutoka aciel madwong’ mawiro kodi nyieno kalica. Rupiri 
kalica obedo gimakere gi kwo pa ji kisi ndelo, gima wayeyo, gima waneno 
ni obedo gi welo, nger maber otimi iye gikipiny, manyutho ni kisoma obedo 
gimamakere kodi kalica. To raco mere, pama i Afrika, gafumenti mathoth 
joneno kisoma pagini gim’opokereapoka swa gi kalica. Onyo i cowe waneno 
gikipiny kweth i Afrika pama: kalica onywowere kicar ameno, rupiri ji 
jomedere kisoma swa tektek. 

Ka wamito ni Nyienirok kosa Wirok ma Afrika opidhere swa matek, waripo 
kikopula ryeko pa Jowarabu kodi Jomakwar gi mbaka aka kendo gi ryeko 
mamalo. To sarigono mitere ni ryeko jye mawoko kodi mawok i Afrika ka, 
ber owiri i dhodhok morojye manitye i Afrika ng’eyi nyaka onyali konyo wan 
i somerin kosa i kisoma. 

An aneno ni yo wang’e Jorafrika jolafwonjere ryeko morojye i dhodhok 
pajo. Gime lathembo mothmoth to sarigono i nger m’ocwiny swa aka latimere 
i oro maki tundi miya. Paka nger ma Joasiya kodi piny pa Jomakwar megi cango 
jopen timo riwan, ripere nyithindho pa Jorafrika josoma kosa jofwonjere kisi 
ryeko morojye paka kwan, fisikis, bayoloji kodi manman jye i dhodhok mawan 
won. To sano, waripo medirok kisoma Dholusungu, Dhofurenci, Dhocayina 
kodi dhodhok manman jye mawoko manyalo konyo wan timo biyasara gi 
tiyirok gi piny megi madongo. To sano wakiri waori dhodhok m’atuco me i ka 
fwonjirok kodi fwonjo nyithindho mawan! 

Saman wanyalo paro ni wiro ryeko kweth kosa kitabin kweth i dhodhok 
mawan nyalo bedo tic mapek, gimatek swa, to sano ana aparo ni tic mawiro 
kitabin me pama lokere mayot, luwirok gi tekinoloji mapama wok. Paka 
giranena, aparo i oro abic kosa apar yo wang’e, walabedo gi sofitiweya ma 
nono i intanet, manyalo wiro dhodhok megi manok i Afrika. 


3. Bedo Nyacunycuny 

Jorafrika jobedo jocuny swa aka jobedo jodini swa. Ber ni waniang’i nger 
m’inyalo kipima gine dini pa kwarkwar wan macango kodi dini pa jopath. 
K’amedere yo wang’e oyido aparo ni paka Jorafrika mapama waripere poyo 
manoknok ni Were k’omiyo wan silwany mabedo i piny me nono, temo wiro 
kosa ciewo gima cango otimere con. 

Kwarkwar wan kodi Were jomito ni wabedi i Afrika i hongo me ng’eyi 
wanyali cweyo kigana manyien. Riameno, i wac ma dini, wac paran madwong’ 
mako ciro kodi riwo ji kanyaciel. Marapena, paka Jarafrika iripere niang” gi 
woro dini pa kwarkwarin. Aciel kwong’ wac mere madwong’ a woro dini 

morojye. Gim’atemo waco a me, ni ikiripi waco ri jomegi ni joweyi dini pajo 
jobin i dini pa kwarkwarin. Aka ka J arafrika oyero luwo dini man, Jorafrika 
m’odong’ joki ripi ryemo ng ato. Ripere kisi kitipin ma jonitye iyadec perin 
joluwi dini kodi yeyo pajo. Rupiri, wajojye warango nger matundo bothi 
Were. 

Riameno, an aki dewi makada nende ibedo Jakwirisito, Jamusiramu, 
Jayudaya kosa Jakafıri. Gimadwong' ma wajojye waripo ng’eyo a ni wajojye 
warom i wang’ Were aka wajojye wanyalo tundo bothi Were ku waluwo yeyo 
mawan. 

Nyaka ni rupiri Jokwirisito ma micon jomiyo wan paro ni lamo paka cango 
kwarkwarjo jotimo obedo ‘gi kafiri’ aka riameno k’obedo gima nyawerewere, 
aka nike nitye dhoyo aciel matundo bothi Were, wac no kiripi lokere gimakelo 
dhaw nyacunycuny pama i Afrika. Kwanyowoko, wanigi tic mayeyo gi medo 
fwoyo dini m’opokereopokere gi neno ni ongoye dini moro kosa yeyo moro 
madiyo wade, luwirok gi cik kosa nyaling’ling’, tektek i thenge ma kalica, 
kisoma kodi politikis. 

To sarigono, ro Wirok i Afrika, nitye bero m’omiyo ber dwoko gine dini pa 
kwarkwar wan. Nitye asara kweth manenere ma wacowo donj’iye ro por weyo 
kwarkwar wan to wacako lwong’o jothek megi. Gimoro aciel marac m’ocowo 
timirok obedo cayo peco paka gimariwo ji. Medo iwiy meno, ji jocako maro 
jowoko kifwo mamaro jothugijo kodi wat pajo. I wac me jye, atemo waco ni ji 
joketho meni i “kisa kosa wor” kifwo ma “mar”. Me am’omiyo pama wanigi 
nyithindhokic ma jocandere swa tektek. Yado oyido ji jongoye gi giratima 
rupiri oyido jomaro thugijo kodi “remo pajo”. Pama ineno gime pagini tic pa 
“joma jotimo maber” ma “jomako kisa” gi nyithindho ma piny oloyojo. 

Icieko, Nyienirok macuny, kosa moko mac mamaro jomegi, tektek jothuwin 
kodi wat perin, riwirok gi cwec, kodi dwoko leng’o ma kwo i biyasara, 
politikis kodi i gafumenti obedo gimadwong’ swa k’ineni wamito neno nger 
kodi kitipin makelo syem, ng’ang’o kodi thwolo. K’ineni wadwoko leng’o 
ma kwo i madala kosa tim maradec mawan, polis pa ji kodi gwokirok nger 
ma jotiyere iye, jotiyere gi cwec kodi lim pa jomegi. M’obedo nger macweyo 
piny maryek m’ongoye asara kweth, m’ongoye jopolis kweth, jolweny kweth 
kodi nger mathumo banjin ro kelo cik gi syem. 


4. Politikis kodi adhum 

Jorafrika pama jonywowere loyo cango con aka jokuya ni ang’o makelo tel 
kodi adhum m’otire i madala kosa adec morojye ma piny. Onyo k’obedo 
gidhyer rupiri wafuyere gi cweyo piny m’otire. 

Pama won, kitipa mapolitikis a gimadwong’ swa i cweyo piny m’otire. To 
sarigono kitipa mapolitikis obedo giman m’okopa i piny pa Jomakwar, nger 
paka wakopula ryeko kosa paro mabedo gi piny. Riameno, ripere Jorafrika 
joniang’i ni i hongo ma wanitye i iye me luwirok gi thenethene kosa kigana 
ma Afrika, kitipa mapolitikis kodi paro mabedo gi piny jye fwodi jongoye 
kony riwan k’ineni wamito neno dongo kodi kwo maber ri ji i calo kodi iyadec 
mawan. I luwo m’otire won, sisitim mabedo gi kitipin mapolitikis me nitye 
i teko madwong’ i piny pa Jomakwar megi ma joparo ni jonigi demokurase 
swa. 

Gimadwong’ swa tektek i sisitim morojye mapolitikis a nwang’o ni ji 
wegi jonyalo dhumirok i madala morojye ma piny pajo. Paka nende awaco, 
gime ripo cakirok gi peco kosa thuwin, nono kodi iyadec perin. Waripere 
neno ni Nyienirok kosa Wirok mapolitikis i Afrika ocakere marapena gi nger 
ma waneno gine sisitim manywolok ma adhum m’otire m’ogetere i tel ma 
nyanononono i madala ma calo. Aka onyo rupiri kiri i madala ma calo jye ji 
jopokereopokere, jonigi tim gi kula m’opokereopokere, wan paka Jorafrika 
waripo nwang’o nger matic gi pokirok nger me, to sano yo kuciel wageto aka 
waluwo gikipiny mabeyo luwirok gi tel madala kodi sisitim matel ma nono 
mawan. 

Ka jocalo kosa jopeco joki nyali dhumirok aka joki nyali tic macoko kosa 
nwang’o lim macowo teko ma jonigine, aka k’ineni joki nyali cowo dhaw kodi 
dinyo mawok, ka jooro meni kodi lim ma jonigine, manyutho ni wangoye gi 
musingi mageto piny m’otire kosa sisitim morojye ma gafumenti mamalo. 

Gima jotel ma gafumenti kosa puresidentere ma Afrika joripo telo timo 
a niang’ gimatho i pecin kodi calin ma piny pajo tektek mamako sisitim 
mapolitikis kodi gafumenti. Me a gimarapena k’ineni wamito kelo Nyienirok 
malabedo hongo malac i Afrika. Teko aciel manitye pama i piny Afrika obedo 
ni ywayirok nitye idyeri joma fwodi joluwo sisitim ma tel nyanononono kodi 
joma joluwo adhum madi meni ma gafumenti. Gime ripere acowa piyopiyo. 

To karigono, teko madwong’ tektek nitye i kitipin mapolitikis ma Afrika. 
Me a kama wirok mathoth ripere ocakere iye, k’ineni wamito gafumenti kodi 
kitipin ma jonitye i kom ma jonyalo konyo gi telo kelo Wirok i Afrika. 

Kitipin ma jonitye i kom kodi kitipin ma jopinga gafumenti i Afrika obedo 
kodhi kitipin m’odhyero ji niang’, obedo gim’ongoye i piny pa Jomakwar 
aka ongoye i Afrika bende. Kitipin me joluwo reco ma sisitim mapolitikis 
ma Afrika kodi piny pa Jomakwar. Wok i sisitim mapolitikis ma piny pa 
Jomakwar, kitipin mapolitikis ma Afrika jolunjo paro m'iwaco ni ‘ng’at’ oloyo- 
tero-jye’, mabino gi sisitim ma piny pa Jomakwar. Meno nyutho ni ber loyo 

kwir gi oro tikit no paka kacungo madhumo ji kifwo maomo ryeko kwong’ 
jom’idhumojo. 

Wok i sisitim mapolitikis ma Afrika, kitipin mapolitikis jokopula ryeko 
kosa paro m’iwaco ni jotel kodi jodongo ki nyali pyem gijo kicarkicar kosa ki 
nyali kidulajo ni ireng’o ji jocandere. 

An awaco ni, kitipin mapolitikis i Afrika pama jokopul’akopula paro pa 
Jomwakwar kodi Jorafrika kicar ameno aka i nger m’okom swa. Riameno 
nyienirok kosa wirok mapolitikis i Afrika mito ni wakopula gimaber tektek 
kende i sisitim mapolitikis ma Afrika kodi manman. Sawome cal pagini 
wamoko kosa wadong’ gi paro ma piny, m’oyido joradhum mawan mawoko 
jonigine aka pama waoro bilangit madini maumo paro m’otop me, ni wamito 
naconolisim kosa bedo waseni. Nyaka maracaraca swa won, gafumenti 
joumere gi paro ma piny pa Jomakwar mamito dhumirok kosa limo owuru 
kosa thwolo madhumirok mapor gicien kifwo mawodho ri ji kwan m’otire i 
piny pajo kodi piny mawoko. 

Paka giranena ongoye kitipa morojye mapolitikis m’iripo tero ni otire i 
Afrika ka k’ineni ki luwi cik ma tel kodi adhum ma Unhu-Ubuntu-Botho. 
Tektek, kitipin mapolitikis ber ocani luwirok gi cik i nger ma wegi jonyalo 
dhumirok gine swa tektek, ng’eyi nyaka joraya ma jonitye i pecin kodi calo 
jonyalo ketho yero pajo mapolitikis kodi timo gima ripere i politikis i madala 
mapiny swa iyadec pajo. 

I luwo adyeri, me miyo wan penjirok ni, ireng’o wamito kitipin mapolitikis 
i sentinare ma 21? Ku waneno yerok m’obedo i Amerika kodi Jaman, ngoyok 
ma rapok m'otire i paro mapolitikis omiyo wickwot omako ji jocako temo 
cayo jotel ma kitipin me awang” g’awang’, ro miyo joboli kwir atong’a mabolo 
kwir ri kitipa aciel makiweno nyawote! Onyo inyalo nedi waco ni madala kosa | 
tim no obedo ma demokurase — manyutho ni ‘ri ji, apa ji wegi’ -manenoanena | 
kiri kamaler ni icayo jotel mere? I adyeri, tim me iripere kwero gi cunyjo jye | 
aka ji joripo cayo gi penjo ni jotel mere jonyalo dhumo piny no maber? 

Cako i musingi me, kitipa mapolitikis kosa kitipa ma gafumenti morojye 
mawaco ri ji riwo cingigin, ripere luwo giranena ma madala ma dare t'icano i 
nger mamiyo kitipin pa jomanok iyadec silwany maneno gi waco gima jomito 
i tim mayiko madala mageto piny, yiko nger ma gafumenti tiyo ka mito miyo 
jo gima jomito kodi miyojo silwany madhumo kitipa pajo gikululu kosa kitipa 
man ma gafumenti m’inyalo mito ni jobed’iye kodi gafumenti pajo. 

Med’iwiy meno, madala madhumirok i kitipa mapolitikis, ripere cungo i 
musingi ma cik ma Unhu-Ubuntu-Botho. Me mako luwo akar kosa nyadhano 
gi dhano, kama omo ryeko, kilyesa maluth, ciro, kodi winjirok am’obedo meni 

madhumo gimatimere i politikis no. Me m’opokere swa tektek gi gima pama 
aneno timere i kitipin mapolitikis, kama jotel joneno ni tic pajo madwong’ 
obedo “luwo gi joma jonitye piny’ sajye. 

Cik aciel ripere odhumi sisitim manman jye ma gafumenti tiy’iye 1 piny, 
wokawoka i lokol gafumenti, palyament kodi gafumenti madyere. 

Lamedere bedo Iweny mapek swa i Afrika, temo geto piny kosa adhum 
m’otire, aka onyo kono ber wirok cako geto adec matek, madi winjirok i 
Afrika m’oriwere. K’imito gimoro aciel kwong’ aryo me otimere kosa oyanja 
maber, sisitim mapolitikis ripere wirok mayot kodi bedo gi ciro ng’eyi nyaka 
gikipiny me otimere: 


1. Joradec ma calo joripo dhu mo politikis loyo jomanman jye. 


2. Kicula reco ma kew mapolitikis ma dhano oketho ma walunjo 
wok kwong’ joradhum mawoko wan. Kew ma dhano oketho 
k’am’obedo gim’oyido Were kodi kwarkwar wan joparo riwan. 
Jobedo gima dhan’adhana am’oketho, ki timere, poko kifwo 
mariwo Jorafrika kanyaciel, aka ki bedi gi bwok neno ni kitipin 
maradec jye ma watemo cweyo paka Afrikan Union, SADC, 
East Afrikan Community, ECOWAS, kanyaciel gi paro mabeyo 
paka NEPAD, bedo matek rijo tic m’otire i piny morojye kosa 
kada i calo morojye i Afrika. Cuka kitipin maradec ma jonigi 
miseni me jye kodi kitipin ma joyisa ri Afrika kosa kitipin ma 
Pan-Afrika, k’ineni joko konyo ji kosa jongoye gi cwe moro i 
calin ma Afrika, tic pajo labedo magalo kifwo makwako kelo 
Wirok i Afrika. 


3. Anigi wac aciel kende m’amito waco mamako politikis kodi 
adhum aka awac’ama, ni tel ma nyanononono ma wanigine i 
Afrika ka otireatira paka tel manman jye ma jomegi joluwo. 
Awac’ama rupiri pama nitye nywowirok kweth swa i Afrika, ji 
jokuya ni ang’o makelo tel m’otire. 


I wac me jye dhano nyalo neno ni rupiri paro pa Jorafrika nitye rigin i 
politikis ma kitipin kweth kodi yerok, wiy Jorafrika owil gi jom’idhumojo, 
kodi gik cien i gikipiny maryemo piny. Nitye gikipiny kweth maridho konon 
ni, bedo gi yerok kosa nyaka bolo kwir m’otire kende i piny, fwodi kiromi 
cweyo piny madi demokurase. Aka kendo, me rom gi cako geto ot gi i kisul 

kadho piny i musingi. Inyalo limo demokurase i Afrika k’ineni otimi wok piny 
kadho yo malo, ka jocalo jye jolimo silwany mang’eyo gimatimere gi riwo 
cingigin. 

Ripere Jorafrika joniang'i ni hola m’opokereopokere mito sisitim matel 
makaciel aka kwir kosa yerok kende ka a nger malimo tel. Giranena, tel 
m’idim’adima ber i hongo k’ineni ng’at’oyeri no timo nyaka tic moro adec 
kende ma jatel pere omiyo go. Tel ayera ber k’ineni imito ndijo, ng’eyo kodi 
ryeko moro mitere matimo tic no. K’obedo ama, ber yero idyeri jomabeyo ma 
wanigine iyadec mewin kosa i hongo no. Tel alunja ber k’ineni joradec joparo 
ni jotel ma jotho a wegi adec no m’otire mere won aka riameno nyikwayijo 
kende ama jonyalo kelo winjirok idyeri joma jonitye pama, joma jotho con 
kodi joma jolabino yo wang’e. Bende nitye tel m’iwiro kosa ipoko, tel ma 
nyanononono, ma pecin kosa nonin m’ong’eyere ama jonigi silwany kosa 
meni malimo tel iyadec no gi weso. 

Tel m’otire wok ro kony kosa bero ma ji jolimo kodi k’ineni ji joyeyo tel 
no i hongo moro, kifwo maluwo madala paka mabolo kwir kosa yerok. Ber 
gafumenti ma Afrika jopoyi gime k’ineni wamito kelo Wirok, rupiri kit tel 
m’otire me jye, kanyaciel gi tel ma nyanononono jye, ripere athena, ridho gi 
nyieno, ng’eyi nyaka jodong’ pa gima pama aka onyali bedo gima dicwe ro 
jotel mapama me i nger morojye. 

Gafumenti mathoth jonigi cik kodi sisitim makelo ri ji kiganagana m’oromo 
k’ineni kitipin ma tel ma nyanononono no otire kosa be. Nyaka maracaraca 
swa won, gafumenti megi kodi kitipin mapolitikis jooro silwany me madiyo 
kitipin ma nyanononono ng’eyi jolimi magowa mapolitikis manok, i hongo 
manok. I wac me jye, rupiri gafumenti ma Afrika jokopula rwodhe pajo 
ma jokelo adhum mawoko, omiyo paro pajo ongoye i sisitim ma tel ma 
nyanononono, paro pajo nitye kwong? ji acieleciele paka Rwodhe kodi Jotel 
ma Calo to jooro ofis pa jono makinyola wac pajo mapolitikis, aka ameno 
ongoye gima joketho, kosa joketho gim'ondhilo ma i kelo cik ma demokurase 
ma sisitim ma tel ma nyanononono ma ji bende jonyalo wodho iye dwondigin 
gi paro pajo. Ilanwang’o ni i piny mathoth, jotel ma nonin irwakojo i tic 
ma gafumenti, aka nitye ng'ata cungo rijo i palyament kosa i kitipin man. 
Rumathoth jolimo musara moro r’amola pajo. Wac nger me ywayo cuny jotel 
ma nonin to joweyo sisitim pajo ma nono, jocako terok pa jotel “madongo” 
ma! Iyadyeri, tel ma nyanonin i Afrika k’obedo ni rupiri dhano mito dhum, 
kosa bedo gi meni kweth. Meno nyutho ni sisitim mapolitikis maomo ryeko 
kwong’ ji ber swa tektek loyo tic pa Rwoth kodi tic pa jotel manman ma nono. 
Onyo obedo gimadwong’ kosa gimaber swa niang’ ni Wirok ki nyali timirok 

kosa bedo i Afrika k’ineni igeto adec ro meni pa Rwodhe kodi jotel manman 
kifwo ma geto sisitim kosa nger maomo ryeko kodi sisitim ma tel mariwo ji 
jye kanyaciel. 

I piny ma Afrika pama wanigi adece ma bende joweyaweya swa tim ma 
nono kosa adece ma joki luwi tel ma nono. Me obedo giranena paka adece 
ma tindin kodi ma jothoko tindin kodi kambi ma joma lweny, pi kosa dinyo 
manman oryemojo. I kabedo paka me nger ma tel m’otire nyalo bedo jotel 
ayera kosa adima. I hola paka me, ber jotel no jomedere gi tic pajo luwirok 
gi gima ji joyere gine kodi cik mariwo cingjo kosa tic kanyaciel manitye i 
sisitim ma nono. 


5. Lim gi Biyasara 

“Paro M’oriwere’ tewa kosa thyedho ni wirok ma paro kosa ryeko maluwo no 
ripere otimere i nger ma paro ma lim kodi biyasara ng’eyi nyaka okeli silwany 
macweyo cik m’otire makelo ng’ang’o ma lim makwang’o kosa wodho Wirok 
kosa Nyienirok i Afrika. 

Cik marapena madwong’ swa waco ni biyasara ma pecin kodi fam kosa 
ciemo m’ifuro i ciel i pecin am’obedo nger m’inyalo dongo gine lim ma 
piny kodi calin piyopiyo. Nitye giranyutho kidhur i piny m’opokereopokere 
i Afrika maridho ni biyasara mathindhothindho i pecin kodi fur nyalo konyo 
kwo pa Jorafrika maber swa. 

Riameno, cik ma lim kanyaciel gi geto kitipin ma lim kodi pesa mitere ni 
gafumenti owinji ywak pa kitipin no ma jonyalo konyo ji piyopiyo aka jonyalo 
konyo gi telo miyo jono kony, joma jotimo biyasara mathindhothindho, tektek 
i pecin macalo. 

Mararyo, waripo geto nger manwang'o lim i calo mafwodi waki paro kelo 
dongo i piny gipi. Me obedo rupiri i Afrika, ji mawan mathoth jobedo i calo. 
Med iwiy meno, waripo kilumba teko ma candi i calo rupiri candi thoth i calo 
swa tektek loyo kamanman jye mafwodi waki bedo gi paro m’okom ni joma 
jokodere i tindin jonyalo nwang'o tic kweth koro. 

K’ineni wamito kwako kelo dongo iyadec ma piny mawan mapama i kitipa 
mawodho gikipiny i fakitorin ma tindin, fwodi waripo kutho neno ni jomawan 
ma jobedo i calo jonyalo wodho kosa fur ciemo maromojo i garama manok, 
aka nyaka rumacien to ji jocako tic maber i tindin. Atemo waco ni, jotic matindi 
ripere jonwang’i ciemo madit i welo ma piny mafwodi waki loko piny mawan 
ma fakitore kendekende. Aka ciemo no jofur macalo ama joripo fur i ndelin 
pajo mathindhothindho. 

To raco mere, pama jocalo ama jopong' i tindin mathoth i Afrika, jotemo 
ng’wec candi manekojo i calo koro. Rumacien mere inwang’o ni jotuk i tindi 
aka ameno ongoye tindin mawan madongodongo ma jonigi tic kosa kanindo 
maromo jocalo gipi. Medo iwiy meno, wadiwan ma jowok Asya joripo fwonjo 
ye wan gimoro, jocowo timo tic maber rupiri joketho lim pajo i calo kodi miyo 
joradec macalo tic m’opokereopokere, joyiko ri ji kony maber tektek paka 
kisoma, dwaliro, ngudin ma lam, ngudin malowolowo, joywayo ri ji pi gi mac. 
Me a nger ma jocalo jonyalo dongo gine aka miyo jonyalo silwany malimo 
ndijo m’opokereopokere matimo biyasara, mafwodi joko temo ng’wec i 
tindin. 

Cik man kendo maber aluwa swa tektek a nwang’o ni k’ineni imito ciewo 
kosa medo jocalo meni manwang’o lim, iripo konyojo medo welo ma ciemo 
pajo kodi kony mani calo. Luwirok gi cik ma Unhu— Ubuntu — Botho, biyasara 
bedo ro wat kosa timere gi wat. Kelo ng’ang’o bedo ro medo welo ma gima 
dhano timo kosa furo peco ma nyaka rumacien go nyalo wilo gi wat pere, 
joger kosa merin pere. Me kende a nger m’inyalo medo gine welo ma ciemo 
kosa gikipiny ma jocalo jotimo paka pidho ogwange kodi winyin, to nono, 
gima pama waneno timere a nwang’o ni jocalo jomedere gi fur kodi pidho 
gikipiny m’opokereopokere i welo mamalo aka jomedere kitana gikipiny me i 
welo m’otho. I wac me jye, atemo waco ni tero gikipiny i kisiya mabor i tindin 
koro okelo ri jocalo candi aka medo miyo jocandi macalo tuk i tindin kama di 
jocandi matindin. 

Cik ma lim obedo medo welo gi poko kutho ri jothuwin kodi joradec perin 
ng’ang’o no mafwodi iki ‘tero’ ri jomegi kodi tindin megi. 

Nyaka maracowe, nitye cik pa Machobane, mabin akopula bothi jalweny 
madwong’ ma Afrika m’oyido wok i Ker ma Lesotho, Jadwong’ Machobane. 
Cik pa Machobane waco ni, Jorafrika wegi joripo kutho temo tic, kifwo matic 
ri dhano man. Tim kosa kula mathoth madongodongo ma piny ma nyaka ay 
ripo oro nitye bothi jobiyasara ma wegi joparo nger matimo biyasara wor 
g’odyocieng’ i madala morojye. Me obedo gimadwong’ swa k’ineni wamito 
geto kosa dongo lim pa jocalo. 

Mafwodi aki luwo mamako cik pa Jad. Machobane, weyi kutho atiti 
paro mamakere gi candi i Afrika. Candi mathoth mapama omako joradec 
mawan obedo candi ma gikipiny maneno aka candi obino rupiri Jorafrika 
jogen’agena gikipiny ma wegi joki fur kosa joki yiki, aka yo kuciel inwang’o 
ni jomedereameda fur kosa yiko gikipiny ma jowegi joki miti oro. Ka watimo 
ama, nyutho ni wawegi wamworo kosa wanyaro tyendi lim mawan, nyadeldel 
kodi nyabayoloji paka yen kodi jwombe. 

Gime jye timere ro candi ma ryeko kosa candi ma nyang'ith, aka nende 
acowo nyamo wac me, rupiri wan Jorafrika waki fwoyi kosa waki ori ryeko 
ma wanigine m'otire. 

Riameno ryeko kosa ndijo makelo ng'ang'o iyadec mawan ripo bedo 
kutho marapena, ryeko kosa ndijo makelo limo gimakano lim iyadec kosa 
aset, manyutho ni wageti ka kano lim kosa aset maneno kodi maki nen gi 
mbaka swa maloyo paka yado watera timo. Joradec ma jobedo i calo wegi 
joripo kunyo jwombe pajo, dam mathindhothindho, ngudin kodi ngudin ma 
nyalowolowo aka me labedo nger ma jokano gine lim pajo maneno kosa aset 
maneno. Medo iwiy meno, mitere wanyayi ka kano lim maki nen kosa aset ma 
bayoloji gi meni jye, paka medo pidho yen kweth, yen akunya manyalo konyo 
aora pa makerenda, kodi medo welo manywolok pa gikipiny me. 

Acowo waco ni waripere medo welo gi poko gikipiny me iyadec mawan 
aka meno ko bedo nger manyayo ng’ang’o kende to sarigono miyo ng’ang’o 
no konyo joradec bende. 

Cik maradek a kama cik pa Machobane donj’iye. Aka cik me yot: kweri 
bedo gwok. Machobane waco ni, k’itiyo ri dhano, meno ibedo gwok. Ireng’o? 
Rupiri rwoth perin amamiyin ciemo, nger makwo kodi gikipiny manman jye 
m’inomiti. Makada won gwok ogweyi gwok, gwok nyalo kihola to ng’weco 
i dudi, to sarigono ko cowi kada hongo moro kendo ilaneno gwok odwoko 
bothi won, rupiri ong’eyo ni go ki nyali kwo ma rwoth pere ongoye. Ageca me 
oting’o wac aciel madwong”: ni iwon caki biyasara kosa porojekit perin. Ikiri 
kidhi tic ri ng’at man, tektek k’iromo oro moro. 

Me a wac marang’wen, gwokere kosa kwaki lamo ri nyithindho perin ndijo 
kosa ryeko jye m’oyido ioro makwo mafwodi iki tho. Aka ndijo me ripo bedo 
m’opokereopokere paka ndijo mafur ciemo, kano ciemo, yiko peco, kanyaciel 
gi ndijo maryemo porojekit mapeco kodi nger madhumo pesa. 

Maracowe, waripo fwonjirok nger mawiro teko mawan olokere ka timo 
biyasara. Riameno, kifwo maywak rupiri wanigi teko, waripo oro silwany me 
mawodho kosa yiko gimanyien kosa kelo kony manyien macowo teko no. 

Medo iwiy meno, tim kodi kula mawan kosa kalica mawan bende nyalo 
miyo wan silwany matimo biyasara to wariwo gi nger macango ji jocweyo 
kosa joyiko gine gikipiny m’opokereopokere aka me nyalo miyo ji silwany 
macweyo nyigin, degi, thondhe, kitambalin, yiko mbayirin, dongin, pare kodi 
manman, biyasara ma pecin macalo jonigi silwany madongo swa yo wang’e. 

Maracowe, welo m’otire malim mafwodi ko neni i calin ma Afrika nitye i 
lim ma Were omiyo ji, tektek paka lowo, pi kodi yen, kanyaciel gi gikipiny 
megi matwi. Wanigi teko aciel kende: aset kosa lim me ki loki obedi ng’ang’o 


95 


ri pecin ma jocandere i calo. Aka ameno, won kosa wegi lim me bende owire 
wok hongo ma joradhum mawoko jongoye gine tundo malyel me, gafumenti 
omayo ji lim pajo. Me iyadyeri nyutho ni Jorafrika mathoth ma jobedo i calo 
jongoye gi lowo luwirok gi cik ma piny pajo, makada nende jobedo to jofuro 
i lowo no kisi ndelo, lowo no ko bed’apajo. 

Paka oyido abedo aciel kwong’ joma oyido jonitye i Kitipa ma Menyo Nger 
Mapoko Lowo i Zimbabwe, m’oyido ang’ata a jatel mere aka nende apen 
luw’iye, abin adong’dyer swa neno nger ma Jorafrika macalo jonyalo poko 
gine lim pajo i nger m’otire swa. I luwo m’otire won, lim me jye rom gi 
kapitol m’okanere kosa m’opondo ma dhano k’ineni, mafwodi k’ori makelo 
ng’ang’o ri joradec no. An aparo swa tektek ni ku wamito kelo Wirok kosa 
Nyienirok i Afrika, gafumenti ma piny morojye i Afrika ka ripo yiko kutho cik 
pajo m’otire i wac mamakere gi lowo to jocako kelo ri ji wirok mayeyo lowo 
morojye i piny no bedo gi welo kodi meni marom marwako lim. 

I wac mamako lowo ma nono m’oyido idhumo gi cik mapoko lowo ma 
nono, kitabin paran kodi apa wadan megi wodho kamaler ni sisitim mapoko 
lowo ma nono nigi thenethene jye macale kodi nger mapama ji jopoko gine 
lowo. Onyo gim’ongoye kende a cik mamakere kodi sisitim ma tel mayado, 
meni madhum mamiyo meni ma lowo m’opokereopokere m’otera miyo lowo 
mabiyasara. 

Adita m’oting’o meni ang’wen mapoko lowo ripere oyeyi gi omo i sisitim 
ma nono paka yado obedo nyanononono, aka okethi iye meni maoro lowo no, 
meni makodo, kitana kosa miyo ng’at man lowo no, meni maketho kosa ciero 
jomegi oro lowo no paka nyithindho perin, aka maracowe, meni malimo cik ma 
sisitim ma nono kodi gafumenti k’ineni jomegi jocayin i lowo perin. K’ineni 
owaci ni sisitim madhum ma nono nigi meni loyo meni kosa cik morojye, meno 
nyaka nyalo miyo dare mapeco kodi ma calo meni, silwany makisingisa, ketho 
ndagano kosa kop kodi nger man mawok i piny pa Jomakwar mamiyo kapitol 
m’oyikere cako tic. Ber niang’ ni nger ma ji kweth jotera poko gine lowo i 
Afrika, lowo ma nono oyido imiyo jopeco gipi makiweno dhano aciel kende. 
To sarigono, wac me okiri okeli teko ‘macierino’ lowo pa kapitol, tekin openji 
jopeco maber i nyiew kosa mitan morojye ma lowo kodi aset manman. 

Riameno teko mapoko lowo dwong’ loyo bero malim mere. Poko lowo i 
calin ma Afrika nyutho sisitim madwong’ swa ma dhumirok i madala ma piny. 
Me nyutho ni cowo teko mapoko lowo obedo aciel kwong’ nger macako kelo 
ryeko mamiyo ji jye jodonji i demokurase ma Unhu-Ubuntu-Botho. 

Wac Maracowe 


AG ni Jorafrika madit jonyalo paro, jolaparo kosa joripo paro ni wac 
pa jame madwong’ i kitabin me obedo gima kisi dhano jye ong'eyo. To 
sano, an afwoyo ran ro kisoma kitabo me. Rupiri isoma kitabo me kiri icowe 
meno nyutho ni atito ri ng'ata ocowo wirok. Aka kendo, Jorafrika kweth 
joniang’ gikipiny m’atemo tito me wok con m'ongoye kiri ng’at’owaco rijo. 
Riameno teko manitye ko bedo nwang'o joma joyeyo paro me, teko m'otire 
won nitye kwong’ ji wegi: teko manitye a me; ikidho tim’ang’o mamako 
gime? 

Ku waneno teko ma konon nitye i Afrika, dhano nyalo kwako jok to cako 
paro ni ongoye gima dhano aciel nyalo timo. Adec ma kitabo me kodi wac 
mere maracowe obedo mawaco rin gi miseni ni nitye gikipiny kweth swa 
m’inyalo timo! 

Ro cako, ber iwon icaki safar perin macako niang’i kwo perin. Iyadyeri, 
kitabo me ber obedi pagini gimaywayo cunyjo. Iripo medere niang” gikipiny 
madongodongo i dhoyin ma Unhu-Ubuntu- Botho m’iwon ilamiyere medo 
niang” kisi ndelo. 

Riameno kitabo me nigi atong’a makonyin gi miyin miseni mabedo jakeli 
wirok m’icowo kiri bedo! 

Aka poyi ni: Anitye, rupiri wajojye wanitye. 

